**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 05 Σεπτεμβρίου 2024, ημέρα Πέμπτη και ώρα 10.10΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών: «Ψηφιακό Τέλος Συναλλαγής και άλλες διατάξεις».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, η Γενική Γραμματέας Φορολογικής Πολιτικής, κυρία Μαρία Ψύλλα, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Αραμπατζή Φωτεινή, Αυγερινοπούλου Διονυσία – Θεοδώρα, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καράογλου Θεόδωρος, Καρασμάνης Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Μπακογιάννη Θεοδώρα (Ντόρα), Παπαδόπουλος Μιχαήλ (Μιχάλης), Πασχαλίδης Ιωάννης, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Βατσινά Ελένη, Σταρακά Χριστίνα, Κτενά Αφροδίτη, Δελής Ιωάννης, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

 Πρώτη συνεδρίαση σήμερα της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ψηφιακό Τέλος Συναλλαγής και άλλες διατάξεις».

Στη σημερινή συνεδρίαση παρίστανται ο Υφυπουργός Εθνικής Οικονομίας και Οικονομικών, κ. Χρίστος Δήμας και η Γενική Γραμματέας Φορολογικής Πολιτικής, κυρία Μαίρη Ψύλλα.

Όσον αφορά τις επόμενες συνεδριάσεις της Επιτροπής, προτείνω να συνεχίσουμε την επεξεργασία του σχεδίου νόμου τη Δευτέρα, 9 Σεπτεμβρίου, με δύο συνεδριάσεις, ώρα 13.00΄ και ώρα 16.00΄ για την ακρόαση των εξωκοινοβουλευτικών προσώπων και την κατ’ άρθρον συζήτηση αντίστοιχα και την Τετάρτη, ώρα 10.00΄, για την τέταρτη συνεδρίαση που θα τεθεί στη δεύτερη ανάγνωση. Οι συνεδριάσεις θα διεξαχθούν στην Αίθουσα Γερουσίας.

Σε αυτό το σημείο θα ήθελα οι Εισηγητές και οι Ειδικοί Αγορητές να προτείνουν τους Φορείς που επιθυμούν να κληθούν στη συνεδρίαση της Δευτέρας. Θα παρακαλούσα οι προτάσεις σας να κατατεθούν ως και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος, τον οποίο θα αναγνώσω στη συνέχεια.

 Τον λόγο ο Εισηγητής της Πλειοψηφίας, ο κ. Ζεμπίλης για να υποβάλει την πρότασή του για τους Φορείς.

**ΑΘΑΝΑΣΙΟΣ ΖΕΜΠΙΛΗΣ (Εισηγητής της Πλειοψηφίας):** Προτείνω την ΑΑΔΕ, τη ΓΣΕΒΕΕ, την Ένωση Ελληνικών Τραπεζών, τον Σύνδεσμο Εταιρειών και Βιομηχανιών, το Δήμο Γαλατσίου, το Οικονομικό Επιμελητήριο Ελλάδος και την Επιτροπή Κεφαλαιαγοράς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε συνάδελφε.

Τον λόγο έχει ο Εισηγητής της Μειοψηφίας, κ. Χαράλαμπος (Χάρης) Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Θα θέλαμε να προστεθεί και η Πανελλήνια Ομοσπονδία Ενώσεων Στρατιωτικών (ΠΟΜΕΝΣ). Έχουμε και τα στοιχεία, επίσης, του Προέδρου. Δεν ξέρω αν ακούστηκε το Οικονομικό Επιμελητήριο; Επίσης.

Τα υπόλοιπα, απ΄ ότι άκουσα από τον συνάδελφο.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστώ, κύριε συνάδελφε.

Τον λόγο έχει η Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κυρία Ελένη Βατσινά.

**ΕΛΕΝΗ ΒΑΤΣΙΝΑ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ίσως κάποια έχουν ακουστεί, αλλά θα ξεκινήσω με ΑΑΔΕ, ΠΟΦΕΕ, Οικονομικό Επιμελητήριο Ελλάδος, ΓΣΕΒΕΕ, Επαγγελματικό Επιμελητήριο Αθηνών, την Ολομέλεια Δικηγορικών Συλλόγων, την Πανελλήνια Ομοσπονδία Ενώσεων Στρατιωτικών, Πανελλήνια Ομοσπονδία Αστυνομικών Υπαλλήλων, Πανελλήνια Ομοσπονδία Ενώσεων Προσωπικού Λιμενικού Σώματος, την Ένωση Προσωπικού Λιμενικού Σώματος Αττικής, Πειραιώς & Νήσων και η Πανελλήνια Ομοσπονδία Ενώσεων Υπαλλήλων Πυροσβεστικού Σώματος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστώ, κυρία συνάδελφε.

Τον λόγο έχει ο Ειδικός Αγορητής της Κ.Ο. «Κ.Κ.Ε.», κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Καλημέρα, κύριε Πρόεδρε.

Την ΕΦΕΕΑ θέλουμε να καλέσουμε, δώσαμε και το αντίστοιχο σημείωμα στο Προεδρείο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστώ, κύριε συνάδελφε.

 Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Καλημέρα, κύριε Πρόεδρε.

Εμείς καλούμε τη ΓΣΕΒΕΕ, αν ακούστηκαν όλοι; Την ΠΟΜΕΝΣ, την Πανελλήνια Ομοσπονδία Φοροτεχνικών Ελευθέρων Επαγγελματιών (ΠΟΦΕΕ) και τον Δήμο Γαλατσίου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** H Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Ευτυχία (Έφη) Αχτσιόγλου.

**ΕΥΤΥΧΙΑ (ΈΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Καλημέρα.

Την ΠΟΕ-ΔΟΥ, την Πανελλήνια Ομοσπονδία Εργαζομένων στις ΔΟΥ δηλαδή, την Πανελλήνια Ομοσπονδία Λογιστών, την ΑΑΔΕ, το Οικονομικό Επιμελητήριο Ελλάδας, το Επαγγελματικό Επιμελητήριο Αθηνών, ΕΣΕΕ και ΓΣΕΒΕΕ. Τα τελευταία έχουν ακουστεί.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κυρία Αχτσιόγλου.

 O Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Ανδρέας Βορύλλας.

 **ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Έχω καλυφτεί.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

O Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.

**ΚΑΖΑΜΙΑΣ ΑΛΕΞΑΝΔΡΟΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Μάλιστα, κύριε Πρόεδρε.

 Θα αναφερθώ σε κάποιους Φορείς, οι οποίοι ήδη ακούστηκαν, αλλά αυτοί είναι οι Φορείς που προσκαλούμε εμείς εκ μέρους της «Πλεύσης Ελευθερίας».

 Ξεκινώ με την Πανελλήνια Ένωση Φοροτεχνικών Επιστημόνων, το Δικηγορικό Σύλλογο Αθηνών, την Ανώτατη Συνομοσπονδία Πολυτέκνων Ελλάδας, την Πανελλαδική Επιτροπή των Μπλόκων, το Οικονομικό Επιμελητήριο Ελλάδας, το Ινστιτούτο Μικρών Επιχειρήσεων, το Συνήγορο του Πολίτη, τον Συνήγορο του Καταναλωτή, την Εθνική Επιτροπή για τα Δικαιώματα του Ανθρώπου και τη Δημοτική Αρχή Γαλατσίου.

 Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε και ολοκληρώνουμε με τον Ειδικό Αγορητή της Κ.Ο. «ΣΠΑΡΤΙΑΤΕΣ», κ. Αθανάσιο Χαλκιά.

**ΙΩΑΝΝΗΣ ΚΟΝΤΗΣ:** Έρχεται σε πέντε λεπτά, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Θα μας δώσετε τους Φορείς στη συνέχεια, εντάξει;

Εισερχόμαστε στον κύκλο των τοποθετήσεων των Εισηγητών και των Ειδικών Αγορητών, ο χρόνος ομιλίας προσδιορίζεται στα 15 λεπτά.

Όποιος άλλος συνάδελφος επιθυμεί να λάβει το λόγο, παρακαλώ να ενημερώσει τη Γραμματεία της Επιτροπής.

Τον λόγο έχει για την εισήγησή του ο συνάδελφος από την Πλειοψηφία, ο κ. Αθανάσιος Ζεμπίλης.

 **ΑΘΑΝΑΣΙΟΣ ΖΕΜΠΙΛΗΣ (Εισηγητής της Πλειοψηφίας):** Ευχαριστώ κύριε Πρόεδρε. Θα ήθελα κι εγώ να ευχηθώ μία εποικοδομητική, γόνιμη, παραγωγική και ουσιαστική νέα περίοδο και βεβαίως σε όλους υγεία και δύναμη.

Κύριε Υπουργέ, κυρίες και κύριοι συνάδελφοι, η εφαρμοζόμενη δημοσιονομική πολιτική της κυβέρνησης, όπως αποδεικνύεται και στην προκειμένη περίπτωση, αποσκοπεί σε ένα απλό, αποτελεσματικό, δίκαιο, κατανοητό και σύγχρονο φορολογικό σύστημα. Στο πλαίσιο αυτό εντάσσεται και η παρούσα πρωτοβουλία για την πλήρη ψηφιοποίηση και εν μέρει κατάργηση του τέλους χαρτοσήμου όπως ισχύει στην υφιστάμενη μορφή του από το έτος 1931. Η αναμόρφωση του ισχύοντος κώδικα τελών χαρτοσήμου καθίσταται αναγκαία καθώς οι αναχρονιστικές, γραφειοκρατικές και πολύπλοκες διατάξεις του δεν απηχούν τα τρέχοντα συναλλακτικά δεδομένα. Χαρακτηριστικό στοιχείο είναι ότι το τέλος χαρτοσήμου επιβάλλεται μόνο επί γραπτών συμβάσεων που έχουν καταρτιστεί στην Ελλάδα με αποτέλεσμα να μην είναι κρίσιμο για την επιβολή του τέλους το αντικείμενο της σύμβασης αλλά μόνο ο τόπος κατάρτισης και ο τύπος με τον οποίο αυτή περιβάλλεται. Είναι προφανές συνεπώς ότι οι προϋποθέσεις επιβολής του οι οποίες καθορίστηκαν με βάση τα όσα επικρατούσε στην αγορά πριν από 93 ολόκληρα χρόνια έχουν καταστεί πλέον απαρχαιωμένες, εάν ληφθεί υπόψη ότι πολλές συναλλαγές πλέον διενεργούνται ψηφιακά. Επίσης οι συναλλασσόμενοι θα μπορούσαν να αποφύγουν την καταβολή του υφιστάμενου τέλους εάν απλά κατάρτιζαν την αντίστοιχη σύμβαση στο εξωτερικό.

Έτσι, λοιπόν, οι ισχύουσες ρυθμίσεις πρέπει να αντικατασταθούν καθώς επιπλέον δεν καθιερώνουν ενιαία και σαφή διαδικασία για την δήλωση, την βεβαίωση και την είσπραξη του τέλους. Επίσης οι υφιστάμενες διατάξεις δεν προσδιορίζουν με σαφήνεια το υποκείμενο της φορολογικής υποχρέωσης των υπόχρεων σε δήλωση, απόδοση και ενδεχομένως παρακράτηση του φόρου και τον τρόπο κατανομής της οικονομικής επιβάρυνσης για το τέλος μεταξύ των συναλλασσόμενων.

Οι παραπάνω ελλείψεις έχουν προφανείς αρνητικές συνέπειες στην αποτελεσματικότητα και εισπραξιμότητα των σχετικών δημόσιων εσόδων ενώ εμποδίζουν και την εμπέδωση κλίματος φορολογικής δικαιοσύνης μεταξύ των συναλλασσόμενων. Επιπλέον, οι ισχύουσες διατάξεις δεν ορίζουν ποιες συναλλαγές εμπίπτουν στο πεδίο εφαρμογής τους αλλά μόνο ποιες αποκλείονται από αυτό, με αναφορά σε συμβάσεις που υπάγονται σε άλλες μορφές φορολογίας, γεγονός που προκαλεί ακόμα μεγαλύτερη αβεβαιότητα στις συναλλαγές. Για τον λόγο αυτό υπήρχαν διαχρονικά πολλές αμφισβητήσεις και πολλές προστριβές στο φορολογικό έλεγχο. Από τα ανωτέρω προκύπτει ότι σε μεγάλο μέρος των συναλλαγών που αφορούν τους πολίτες αλλά και πιθανούς επενδυτές στη χώρα, δεν υπάρχει νομική ασφάλεια με αποτρεπτικά αποτελέσματα για τις συναλλαγές και τις επενδύσεις. Έπρεπε συνεπώς να αναζητηθούν οι διεθνείς πρακτικές και να εντοπιστούν οι εναλλακτικές για τη θέσπιση μιας σύγχρονης αποτελεσματικής και εύληπτης φορολογίας στις συναλλαγές, η οποία παράλληλα να μην οδηγεί σε ανάσχεση της επιχειρηματικής δραστηριότητας. Αυτό επιτυγχάνεται με το παρόν σχέδιο νόμου του Υπουργείου Εθνικής Οικονομίας και Οικονομικών, υπό τον τίτλο «Ψηφιακό Τέλος Συναλλαγής και άλλες διατάξεις» που εισάγεται προσήκοντος σήμερα για επεξεργασία στην Επιτροπή μας. Ένα νομοθέτημα νομοτεχνικά άρτιο και αναλογικό που ετέθη σε ανοικτή δημόσια διαβούλευση και πληροί όλους τους κανόνες καλής νομοθέτησης. Πρόκειται για μία σημαντική μεταρρύθμιση που κατατείνει στον εκσυγχρονισμό του νομοθετικού πλαισίου, την απλοποίηση και την ψηφιοποίηση της διαδικασίας και τέλος στον εξορθολογισμό της βάσης επιβολής του φόρου. Ειδικότερα, με το παρόν προωθούνται επτά αλλαγές. Πρώτον, καταργείται το τέλος χαρτοσήμου και αντικαθίσταται με το ψηφιακό τέλος συναλλαγής.

Δεύτερον, αναφέρονται ρητά οι συναλλαγές στις οποίες θα επιβάλλεται το ψηφιακό τέλος συναλλαγής.

Τρίτον, αποκλείεται ρητώς η επιβολή του σε συναλλαγές που εμπίπτουν σε πεδίο εφαρμογής άλλων έμμεσων φόρων όπως παραδείγματος χάριν ο φόρος προστιθέμενης αξίας ο ειδικός φόρος κατανάλωσης ο φόρος μεταβίβασης ακινήτων η φορολογία κεφαλαίου.

Τέταρτον, ορίζεται ότι το τέλος επιβάλλεται σε συναλλαγές όπου ένας τουλάχιστον συναλλασσόμενους είναι φορολογικός κάτοικος Ελλάδος ή έχει μόνιμη εγκατάσταση στην Ελλάδα ανεξαρτήτως από τον τύπο και τον τόπο κατάρτισης της σύμβασης.

Πέμπτο, αποσαφηνίζεται ποιος είναι υπόχρεος προς απόδοση του φόρου.

Έκτο, καθορίζεται ενιαίος χρόνος απόδοσης του τέλους και έβδομο ο υπολογισμός η βεβαίωση και είσπραξη του τέλους θα γίνεται εξ ολοκλήρου ψηφιακά μέσω ειδικής πλατφόρμας της ΑΑΔΕ.

Το σημαντικότερο ωστόσο για τις τσέπες των πολιτών και τα ταμεία των επιχειρήσεων είναι ότι καταργούνται οριστικά περισσότερες από 600 περιπτώσεις επιβολής του τέλους χαρτοσήμου. Πιο αναλυτικά καταργείται το τέλος χαρτοσήμου σε μια σειρά από σημαντικές συναλλαγές όπως χρήση δάνειο ασφαλιστικές συναλλαγές σύσταση και αύξηση κεφαλαίου μη κερδοσκοπικών νομικών προσώπων ενέργειες πίστωσης τραπεζών ή εισαγωγέων συμβατικοί τόκοι δανείων και πιστώσεων και άλλα.

Επιπρόσθετα καταργείται σε περισσότερες από 100 συναλλαγές που αφορούν σε χαρτοσήμου επί Παναγόπουλου παραδείγματος χάρη, άδεια γάμου επαγγελματικές άδειες και λοιπά.

Καταργείται επίσης σε περισσότερες από 500 συναλλαγές στις οποίες επιβαλλόταν τέλος χαρτοσήμου 2,4%, 3,6% 10 επί των κρατήσεων που αφορούν νομικά πρόσωπα δημοσίου δικαίου ή δημόσιο όπως παραδείγματος χάρη το χαρτοσήμου επικρατήσουν υπέρ του εθνικού οργανισμού φαρμάκων του ταμείου χρηματοδότησης δικαστικών κτιρίων. Υπέρ της ανεξάρτητης αρχής δημοσίων συμβάσεων κλπ.

Διαπιστώνουμε συνεπώς ότι και με την παρούσα νομοθετική πρωτοβουλία η κυβέρνηση συνεχίζει τη διακηρυγμένη πολιτική της για τη μείωση των φόρων την στήριξη της επιχειρηματικότητας και την ενίσχυση του εισοδήματος των πολιτών. Εν κατακλείδι πρόκειται για την καθιέρωση ενός σαφούς και ενιαίου φόρου επί των συναλλαγών χωρίς νομικές αβεβαιότητες ο οποίος μπορεί να υπολογίζεται με σαφήνεια να δηλώνεται και να αποδίδεται εύκολα και ψηφιακά με άμεσο στόχο τη βέλτιστη και δημοσιονομικά αποδοτική είσπραξη των δημόσιων εσόδων.

Επιπρόσθετα, με το ψηφιακό τέλος συναλλαγής ο μηχανισμός του οποίου αποτελεί εμβληματικό έργο του ταμείου ανάκαμψης και ανθεκτικότητας δρομολογείται μία ακόμα μεταρρύθμιση στην καθημερινότητα των πολιτών καθώς γλιτώνει τους φορολογούμενους από περιττή ταλαιπωρία. Πλέον και το τέλος αυτό προστίθεται στις ψηφιακές συναλλαγές των πολιτών με το δημόσιο ενισχύοντας το ψηφιακό άλμα της Ελλάδας.

Τέλος, στο τρίτο μέρος του παρόντος, λαμβάνονται πολύ σημαντικές ρυθμίσεις για το εισόδημα των πολιτών. Κατ’ αρχάς ικανοποιείται ένα από τα πάγια βασικά θεσμικά αιτήματα των αγροτών που είναι η καθιέρωση ενός μόνιμου μηχανισμού για τον φόρο κατανάλωσης στο πετρέλαιο.

Έτσι, με το παρόν σχέδιο νόμου καθιερώνεται από το 2025 ο μηδενικός συντελεστής του ειδικού φόρου κατανάλωσης για το πετρέλαιο που χρησιμοποιείται για τη γεωργία.

Βλέπουμε συνεπώς ότι η ισχυρή ελληνική οικονομία που παράγει διατηρήσιμη πρωτογενή πλεονάσματα μας δίνει τη δυνατότητα αυτή για την ουσιαστική στήριξη τόσο του πρωτογενούς τομέα όσο και άλλων παραγωγικών τομέων. Επίσης με ρύθμιση του σχεδίου νόμου προστίθεται στη γενναία. Δέσμη μέτρων στήριξης των πληγέντων συνανθρώπων μας και η απαλλαγή από τον ΕΝΦΙΑ όλων των περιοχών που έχουν πληγεί ολικώς από πλημμύρες. Ακόμα με προτεινόμενη διάταξη διευκολύνονται οι φορολογούμενοι για ρύθμιση ληξιπρόθεσμων οφειλών προς τη φορολογική διοίκηση. Με την άρση προσκόμματα υπαγωγής στην πάγια ρύθμιση του ν.4172/2013.

 Επιπλέον, σε μια προσπάθεια να ενθαρρυνθεί η κοινωνική προσφορά των επιχειρήσεων η προτεινόμενη διάταξη ορίζει ότι οι δωρεές των Νομικών Προσώπων προς το Δημόσιο θα εκπίπτουν από το φορολογητέο εισόδημα.

Περαιτέρω, όπως θα εκτεθούν αναλυτικά και στην κατ΄ άρθρον συζήτηση, περιλαμβάνονται διατάξεις με τις οποίες επιδιώκεται η ρύθμιση μιας σειράς ειδικότερων φορολογικών ζητημάτων, όπως η νομοτεχνική επικαιροποίηση του Κώδικα Φόρου Προστιθέμενης Αξίας εν όψει της επικείμενης νέας κωδικοποίησης του, η ενεργός συμμετοχή της Φορολογικής Αρχής σε διακρατικές συνεργασίες, η ρύθμιση διαδικαστικών θεμάτων, ενώ εισάγονται επίσης νέα ψηφιακά εργαλεία που παρέχουν στην ΑΑΔΕ τη δυνατότητα ελέγχου και επιβολής κυρώσεων στους παρόχους υπηρεσιών ηλεκτρονικής έκδοσης στοιχείων.

 Ολοκληρώνοντας, θα ήθελα να πω ότι το νέο Τέλος Συναλλαγής συνιστά ένα ακόμα βήμα για τον εκσυγχρονισμό του φορολογικού μας συστήματος και τον ψηφιακό μετασχηματισμό του κράτους που συνιστά και με τη βοήθεια των πόρων του Ταμείου Ανάκαμψης και Ανθεκτικότητας, μια ειρηνική επανάσταση που εξελίσσεται προοδευτικά και αλλάζει το πεπρωμένο της χώρας.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε.

Πριν περάσουμε στο συνάδελφο της Μειοψηφίας τον κ. Μαμουλάκη θα δώσω τον λόγο στον κ. Χαλκιά τον Ειδικό Αγορητή από τους «ΣΠΑΡΤΙΑΤΕΣ» για να μας υποβάλλει την πρότασή του για τους φορείς.

 Κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ πάρα πολύ, κύριε Πρόεδρε.

 Θα θέλαμε να καλέσουμε το Οικονομικό Επιμελητήριο Ελλάδας, την Ανεξάρτητη Αρχή Δημοσίων Εσόδων και τον Οργανισμό Γεωργικών Ασφαλίσεων τον «ΟΓΑ».

 Σας ευχαριστώ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε, κύριε συνάδελφε.

Τον λόγο έχει ο Εισηγητής της Μειοψήφησε ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας)**: Ευχαριστώ, κύριε Πρόεδρε.

 Κυρίες και κύριοι συνάδελφοι, ουσιαστικά σήμερα στην πρώτη συνεδρίαση της Διαρκούς Επιτροπής Οικονομικών Υποθέσεων καλούμαστε να συζητήσουμε το σχέδιο νόμου του Υπουργείου Εθνικής Οικονομίας και Οικονομικών με τίτλο «Ψηφιακό Τέλος Συναλλαγής και άλλες διατάξεις».

 Ουσιαστικά, μιλάμε για μία κατάργηση που συμπεριληπτικά αναφέρεται και εδράζεται στα μέρη Α και Β του κατατεθέντος νομοσχεδίου. Από την 1η Ιανουαρίου του 2025 καταργείται το Προεδρικό Διάταγμα 28 της 28ης Ιουλίου του 1931, δηλαδή, καταργείται ο Κώδικας των Νόμων των Τελών Χαρτοσήμου και ουσιαστικά αντικαθίσταται από το Ψηφιακό Τέλος Συναλλαγής. Εδώ υπάρχει και μια εξόχως ιδιαίτερη - θα έλεγα – σημειολογία, δεδομένου ότι το Προεδρικό Διάταγμα και το νομοθέτημα του 1931 ήταν από τα τελευταία νομοθετήματα της δεύτερης Ελληνικής Δημοκρατίας της λεγόμενης «Αβασίλευτης Δημοκρατίας» και έχει ένα συμβολισμό αυτό πέραν των υπολοίπων.

Σχετικά με την κατάργηση αυτή, λοιπόν, ουσιαστικά έχουμε ένα Τέλος που επιβάλλεται επί οριζόμενων συναλλαγών που διενεργούνται μεταξύ φυσικών προσώπων νομικών προσώπων, του Δημοσίου και Φορέων της Γενικής Κυβέρνησης. Πρόκειται για μια μεταρρύθμιση που έχουμε δεσμευτεί στο Ελληνικό Σχέδιο Ανάκαμψης και Ανθεκτικότητας ότι θα ολοκληρώσουμε.

 Το Τέλος Συναλλαγής θα επιβάλλεται στις συναλλαγές με έναν τουλάχιστον συναλλασσόμενο φορολογικό κάτοικο Ελλάδας ανεξαρτήτως του τύπου και του τόπου όπου καταρτίστηκε η συναλλαγή και ορίζονται ρητά οι υπόχρεοι σε απόδοση του Τέλους μεταξύ των συμβαλλομένων. ‘Έτσι, το Αναλογικό Ψηφιακό Τέλος Συναλλαγής επιβάλλεται στις εξής συναλλαγές μεταξύ ιδιωτών, φυσικών και νομικών προσώπων: μίσθωση ακινήτων, δάνεια, πιστώσεις και πράξεις κεφαλαιοποίησης ληξιπρόθεσμων οφειλών που απορρέουν από δάνεια, δανειακό τρεχούμενο ή αλληλόχρεο δοσοληπτικό λογαριασμό, καταθέσεις και αναλήψεις νομικών προσώπων, πώληση κινητού πράγματος, μεταβίβαση ή παραχώρηση άδειας χρήσης δικαιώματος επί πνευματικής ιδιοκτησίας και εμπορικού σήματος, μεταβίβαση επιχείρησης, αποζημιώσεις, αμοιβές, τόκους υπερημερίας και τόκους που εκδικάζονται από δικαστικές αποφάσεις, τραπεζικές επιταγές, χρηματικά ποσά ή συνδρομές που καταβάλλονται σε Επαγγελματικά Επιμελητήρια, Επαγγελματικές Ενώσεις και άλλα και βέβαια έπαθλα και βραβεία.

Ως προς τις συναλλαγές με το Δημόσιο ή Φορέα της Γενικής Κυβέρνησης επί των οποίων επιβάλλεται το Τέλος σε αυτές είναι οι μισθώσεις ακινήτων, αποζημιώσεις, επιδοτήσεις, οικονομικές ενισχύσεις και επιχορηγήσεις, αμοιβές για παροχή υπηρεσίας, αμοιβές για συμμετοχή σε Συμβούλια και Επιτροπές, εισπραττόμενα ποσά από πρόστιμα με παρεμφερή έσοδα, συναλλαγές κτηματολογικών γραφείων, έκδοση απογράφων και αποδεικτικών εγγράφων ενώπιον δικαστηρίων.

Προβλέπονται μόνο οι εξής τέσσερις συντελεστές του ψηφιακού τέλους, 0,3%, δηλαδή 3 τοις χιλίοις, 12 τοις χιλίοις ή 1,2 %, 24 τοις χιλίοις ή 2,4% και 3,6%.

 Επίσης, προβλέπεται ρητά ότι οι συμβάσεις και συναλλαγές που υπάγονται στο πεδίο εφαρμογής των ΦΠΑ, φορολογία κληρονομιών, δωρεών, γονικών παροχών και κερδών από τυχερά παίγνια, φορολογία μεταβίβασης ακινήτων και ειδικού φόρου τραπεζικών εργασιών και φόρους συγκέντρωσης κεφαλαίου, καθώς και του τέλους μεταβίβασης οχήματος, να σημειώσουμε εδώ ότι εξαιρούνται από το ψηφιακό τέλος συναλλαγής και επίσης καταργείται επιπλέον το τέλος χαρτοσήμου σε περισσότερες από 600 περιπτώσεις συναλλαγών με κόστος 32 εκατομμύρια ευρώ, όταν η εκτίμηση των ετήσιων εισπράξεων του κράτους από τέλη χαρτοσήμου ανέρχονται σε περίπου 400 εκατομμύρια ευρώ.

Ορίζονται παράλληλα οι περιπτώσεις έκδοσης και ανανέωσης αδειών και εγγράφων για τις οποίες επιβάλλεται το αντίστοιχο πάγιο ψηφιακό τέλος συναλλαγής, που ανέρχεται κατά περίπτωση από 15 έως και 90 ευρώ.

Αναφορικά με τη δήλωση και την απόδοση ψηφιακού τέλους συναλλαγής μεταξύ ιδιωτών αυτό θα βεβαιώνεται με ηλεκτρονική πλέον δήλωση μέσω νέας ψηφιακής πλατφόρμας που θα τεθεί σε λειτουργία από την ΑΔΑΕ. Η δήλωση και η απόδοση του τέλους γίνεται μέχρι το τέλος του επόμενου μήνα από εκείνον που έλαβε χώρα η συναλλαγή.

Για συναλλαγές με το δημόσιο το τέλος συναλλαγής καταβάλλεται ηλεκτρονικά πριν την κατάρτιση ή έκδοση της οικείας πράξης και τέλος εξουσιοδοτείται ο διοικητής της Ανεξάρτητης Αρχής Δημοσίων Εσόδων με απόφασή του να καθορίσει τη διαδικασία, αλλά και τον τρόπο δήλωσης, απόδοσης και επιστροφής του ψηφιακού τέλους συναλλαγής και παρατίθενται οι μεταβατικές και καταργούμενες διατάξεις.

Με το Μέρος Γ’ του νομοσχεδίου προβλέπονται συνοπτικά. Η απαλλαγή από τον ΕΝΦΙΑ περιοχών που έχουν κηρυχθεί σε κατάσταση έκτακτης ανάγκης, με χρονική διεύρυνση της εν λόγω απαλλαγής και για το 2024, η απαλλαγή από το τεκμαρτό εισόδημα και ΕΝΦΙΑ της δωρεάς, παραχώρησης ακινήτων ξένων κρατών, πρεσβειών ή προξενείων σε μη κερδοσκοπικά νομικά πρόσωπα για την εκπλήρωση του μορφωτικού και πολιτιστικού τους σκοπού. Αυξάνεται το όριο της λιανικής τιμής προ φόρων των αυτοκινήτων που παραχωρούνται σε εργαζόμενους, εταίρους ή μετόχους, αποκλειστικά όμως για επαγγελματικούς σκοπούς. Διευρύνονται τα νομικά πρόσωπα, των οποίων οι δωρεές σε χρήμα ή σε είδος προς το ελληνικό δημόσιο εκπίπτουν κατά τον προσδιορισμό του κέρδους τους από επιχειρηματική δραστηριότητα.

Μηδενίζεται επίσης από το έτος 2025 ο συντελεστής ειδικού φόρου κατανάλωσης πετρελαίου εσωτερικής καύσης, δηλαδή diesel κινητήρων, που χρησιμοποιείται αποκλειστικά στη γεωργία, μια ρύθμιση που σύμφωνα με την Έκθεση του Γενικού Λογιστηρίου του Κράτους εκτιμάται να οδηγήσει σε απώλεια εσόδων από το 2025 και εντεύθεν ύψους περί τα 100 εκατομμύρια ευρώ. Έστω και με καθυστέρηση οκτώ μηνών η Κυβέρνηση υιοθετεί επιτέλους τη σχετική θέση του ΣΥΡΙΖΑ - Προοδευτική Συμμαχία, αναφορικά με τον αγροτικό τομέα.

 Επεκτείνεται, επίσης, η δυνατότητα της φορολογικής διοίκησης να αναστείλει τη χρήση ΑΦΜ σε περιπτώσεις αφερεγγυότητας ή σοβαρών παραβιάσεων, αλλά και προστίθεται κανονιστική αρμοδιότητα του διοικητή της ΑΑΔΕ για τον καθορισμό υποχρεώσεων και δικαιωμάτων όσων παρέχουν υπηρεσίες σχετικές με ηλεκτρονικούς φορολογικούς μηχανισμούς.

Και τέλος παραχωρείται άνευ ανταλλάγματος η αποκλειστική χρήση, διαχείριση, αλλά και εκμετάλλευση του Ολυμπιακού Κέντρου Γαλατσίου στο δήμο Γαλατσίου.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία αναμφίβολα προτάσσει την αναγκαιότητα ενός απλοποιημένου νομοθετικού συστήματος που να διέπει τις συναλλαγές, ενός φορολογικού συστήματος, θα συνοψίζαμε, που να είναι απλό, δίκαιο, διαφανές, αλλά και ανταποδοτικό. Καθείς να γνωρίζει τα δικαιώματα, αλλά συνάμα και τις υποχρεώσεις του, αλλά και να βλέπει επίσης ότι τα χρήματα που κατέβαλε δεν πήγαν στράφι, αλλά αξιοποιήθηκαν μεγίστως προς όφελος των αναγκών των πολλών.

Στις επόμενες συνεδριάσεις άλλωστε της διαρκούς επιτροπής θα μας δοθεί η ευκαιρία να αναδείξουμε ζητήματα ίσης ή μη μεταχείρισης, υγιούς ή μη ανταγωνισμού στρεβλώσεων και ασαφειών που ανακύπτουν από το κατατεθέν νομοσχέδιο. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε συνάδελφε. Τον λόγο έχει η κυρία Ελένη Μπασινά, Ειδική Αγορήτρια της Κοινοβουλευτικής Ομάδας του «ΠΑΣΟΚ-Κίνημα Αλληλεγγύης».

**ΕΛΕΝΗ ΒΑΤΣΙΝΑ (Ειδική Αγορήτρια της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ»):** Σας ευχαριστώ, κύριε Πρόεδρε. Κυρίες και κύριοι συνάδελφοι με την ευκαιρία της πρώτης επιτροπής των Οικονομικών να ευχηθώ καλή κοινοβουλευτική περίοδο και σε αυτή την περίοδο να καταβάλουμε τα μέγιστα για να εξομαλυνθούν οι δύσκολες οικονομικές συνθήκες που ήδη υπάρχουν στη χώρα.

 Αγαπητοί συνάδελφοι, παρότι η Κοινοβουλευτική Περίοδος άλλαξε, όμως δεν άλλαξαν πολλά ούτε στις πρακτικές, ούτε στο περιεχόμενο των νομοσχεδίων που έρχονται προς ψήφιση. Διανύουμε μια περίοδο που η Κυβέρνηση έχει εξαγγείλει μέτρα και μεταρρυθμίσεις. Η τουριστική περίοδος αρχίζει να πλησιάζει στο τέλος της. Εδώ θα είμαστε να δούμε τους συνολικούς αριθμούς και τα μεγέθη, γιατί αυτό που είδαμε με τα μάτια μας στην ελληνική επαρχία και στα νησιά μας είναι ότι ο τουρισμός φέτος έγινε είδος πολυτελείας για την ελληνική οικογένεια.

Τα ακτοπλοϊκά εισιτήρια για μία οικογένεια πλησιάζουν περίπου το κόστος της ενοικίασης ενός πολυτελούς σκάφους. Μικρές και μεσαίες επιχειρήσεις που στηρίζονται στον τουρισμό, όπως επιχειρήσεις εστίασης «κρούουν» από πέρσι τον κώδωνα του κινδύνου για το τεράστιο κύμα της υπερφορολόγησης, της ακρίβειας και της απαξίωσης με την οποία αντιμετωπίστηκε ο κλάδος του τουρισμού. Μήπως όμως με τα ίδια οριζόντια μέτρα δεν αντιμετωπίστηκε και το σύνολο των ελεύθερων επαγγελματιών της χώρας;

 Ήδη ο επιχειρηματικός κόσμος ήρθε αντιμέτωπος για πρώτη χρονιά με τη μεγάλη φορολογική λαίλαπα του τεκμαρτού εισοδήματος. Ήδη διένυσε μία εξαντλητική πορεία μέσα σε μισό χρόνο από τις παρατάσεις των προθεσμιών ή διασύνδεσης ή μάλλον μη διασύνδεσης των POS, έως το μεγάλο πρόβλημα με τους λογαριασμούς IRIS που παραμένει άλυτο, παρά τις τεράστιες προσπάθειες επαγγελματικών συλλόγων να καλύψουν το έργο της ενημέρωσης με συμπέρασμα τη χαοτική κατάσταση στο χώρο των επαγγελματιών. Το συμπέρασμα όλα αυτά, ενώ η ακρίβεια στη χώρα έχει τα δικά της «ρεκόρ».

 Θα μου πείτε λοιπόν Αξιότιμες και Αξιότιμοι συνάδελφοι, γιατί αυτή η αναδρομή; Γιατί, διαπιστώνουμε ότι για την Κυβέρνηση της Νέας Δημοκρατίας ακολουθείται επί μακρόν πλέον το σύστημα μιας νομοθέτησης με την οποία προάγονται οι προνομιακές ρυθμίσεις και οι φωτογραφικές διατάξεις. Την ίδια ώρα ο κόσμος και πληρώνει και χρωστάει και ρυθμίζει και φορολογείται, σαν να έχει εισοδήματα. Όμως, δεν έχει και όσα έχει, φτάνουν οριακά για είδη πρώτης ανάγκης. Τώρα έρχομαι στο παρόν νομοσχέδιο. Για να σας προλάβω να μην πείτε ότι το «ΠΑΣΟΚ-ΚΙΝΗΜΑ ΑΛΛΑΓΗΣ» λαϊκίζει χωρίς αποδείξεις και με φαντάσματα να πάρουμε τα πράγματα από την αρχή και να οριοθετήσουμε ότι άλλο είναι η «χρηστή νομοθέτηση» και άλλο η «φωτογραφική κάλυψη» των αναγκών, τυχόν εκλεκτών.

Όμως θα σας ρωτήσω και θα σας ρωτήσω πολλές φορές, το ποιους αφορά και ποιους εξυπηρετεί το άρθρο 8 για το πλαφόν στο τέλος συναλλαγών για την πρόσθετη επιβάρυνση των δανείων. Θα σας ρωτήσω πιο «ρητά», το ποιος σας το ζήτησε. Διότι, αυτή η ρύθμιση αφορά ελάχιστες επιχειρήσεις σχεδόν μετρημένες στα δάχτυλα του ενός χεριού που μπορούν να προσφέρουν δανεισμό στη χώρα τέτοιου μεγάλου ύψους δηλαδή άνω των 6,5 εκατομμυρίων ευρώ.

 Άρα, επιλέξατε να ικανοποιήσετε ξεκάθαρα κάποιον ή κάποιους. Την ίδια ώρα ξεχάσατε να βάλετε πλαφόν σε πάρα πολλές συναλλαγές και να βοηθήσετε τους πολίτες με μια ανάσα ακόμη και αναλογικά με το ύψος και από το δελτίο τύπου και από την ανάλυση συνεπειών της ρύθμισης, αλλά και από το γράμμα του νόμου. Παρατηρώ να αναφύεται η αίσθηση ενός ίσως «πανηγυρισμού» από μέρους σας. Τώρα να πανηγυρίσουμε ότι καταργείται το τέλος των 600, από 600 συναλλαγές να το κάνουμε μαζί αν είναι απαραίτητο ή σωτήριο, αλλά να μην ξεχάσουμε να πούμε ότι ο κόσμος περιμένει ουσιαστικά μέτρα φοροελαφρύνσης.

 Και επειδή το φέρνετε ως παράδειγμα στα δελτία σας, ο κόσμος δεν περιμένει να καταργήσετε το τέλος χαρτοσήμου στο παράβολο του γάμου που είναι 18 ευρώ, δηλαδή 0,7 ευρώ το χαρτόσημο, αλλά περιμένει τα μέτρα για να μπορεί να κάνει γάμο ή να νοικιάσει σπίτι ή να κάνει οικογένεια. Πριν περάσω στο κομμάτι για το σχολιασμό ορισμένων κρίσιμων άρθρων, θα ήθελα να καταγραφεί ότι το «ΠΑΣΟΚ-ΚΙΝΗΜΑ ΑΛΛΑΓΗΣ» πάντα ήταν θετικό και πάντα θα είναι θετικό στο κομμάτι της ψηφιοποίησης των διαδικασιών.

 Πράγματι επικρατεί στην πράξη μια δυστοκία και στα νομοθετήματα και στους μηχανισμούς είσπραξης αυτού του τέλους, με αποτέλεσμα ο κόσμος να έχει απαξιώσει και να αγνοεί την ύπαρξή του. Υπάρχει εδώ στο νομοσχέδιο η εξουσιοδότηση να δημιουργηθεί αυτή η πλατφόρμα του Ψηφιακού Τέλους, χωρίς να υπάρχει και πάλι κανένας χρονικός ορίζοντας για το πότε θα τεθεί σε λειτουργία. Τα ίδια έγιναν και με το e-τιμολόγιο και με το my data. Οι παρατάσεις έφτασαν τα 2-3 χρόνια και τα ίδια είχαμε και με τα POS, καθώς και με το IRIS φέτος.

Άρα εμείς εδώ τι κάνουμε, αξιότιμες και αξιότιμοι συνάδελφοι; Πρώτα ξεκινάμε άρον άρον τις προθεσμίες και έπειτα τρέχουμε να τις παρατείνουμε; Εδώ θα πρέπει να μας απαντήσετε και με σαφήνεια. Τι χρονικές προβλέψεις υπάρχουν; Από ποιες εταιρείες δύναται να στηριχθεί αυτό; Τι έρευνα έχει γίνει σε αυτόν τον τομέα;

Και πώς εγγυάστε ότι αν αυτό το νομοσχέδιο ψηφιστεί σε μία εβδομάδα και δημοσιευθεί σε ένα μήνα, δηλαδή τον Οκτώβρη, θα έχουμε τέλη Νοεμβρίου πλατφόρμα σε λειτουργία για να τηρηθεί η προθεσμία υποβολής και καταβολής τέλους συναλλαγών, που θέτετε εδώ στο άρθρο 5. Το ΠΑΣΟΚ θα συναινέσει στην ψηφιοποίηση σε ένα νομοσχέδιο που θα είναι ολοκληρωμένο και έτοιμο να εφαρμοστεί στην επομένη της δημοσίευσης, πράγματι. Όχι όμως όποτε βολεύει την όποια εταιρεία να αναλάβει την πλατφόρμα αυτή.

 Όλα αυτά που σας λέω προϋποθέτουν οι πολίτες να γνωρίζουν και τη φορολογική τους υποχρέωση, και με συγχωρείτε που το λέω, επειδή έχει ασχοληθεί κυρίως να παρουσιάζεται το νομοσχέδιο σαν φοροελάφρυνση, έχετε ξεχάσει κάτι βασικό. Να δείτε δηλαδή ότι στις 5 Σεπτεμβρίου του 2024, οι πολίτες δεν γνωρίζουν ότι από τον επόμενο μήνα πρέπει να μπαίνουν σε άλλη ακόμη πλατφόρμα και να δηλώνουν συναλλαγές και να πληρώνουν.

Στις επιμέρους διατάξεις, είμαι σίγουρη ότι θα υπάρξουν πάρα πολλές νέες πτυχές των ζητημάτων και θα αναδειχθούν και με την τοποθέτηση των φορέων. Σας μίλησα ήδη για το άρθρο 8, για τα δάνεια, και δεν θα επανέλθω. Θα ζητήσω όμως, το που στηρίχτηκε το τελευταίο εδάφιο της παραγράφου 4 και για ποιο λόγο σε όλο το νομοσχέδιο το μόνο πλαφόν που μπήκε είναι αυτό. Ποιον εξυπηρετεί αυτή η ρύθμιση; Γιατί το δημόσιο δεν το εξυπηρετεί να χάνει χρήματα από το τέλος συναλλαγών ύψους, ας πούμε, 10.000.000 ευρώ. Την ίδια ώρα δεν έχει μπει πλαφόν προς τα πάνω ή προς τα κάτω, σε περιπτώσεις συναλλαγών που έχει ένα στους τρεις πολίτες αυτής της χώρας.

Επαγγελματικές μισθώσεις. Διαβάσαμε το άρθρο 7. Γιατί δεν βάλατε πλαφόν στα πολύ μικρά ενοίκια ώστε να συνεχίσει να εισπράττεται το αναλογικό τέλος μισθώσεων μεγάλων ακινήτων, αλλά από την άλλη να μην επιβαρυνθεί και η πολύ μικρή επιχείρηση και να περιοριστεί η καταχρηστική αύξηση των ενοικίων; Μη μου απαντήσετε εδώ ότι το τέλος χαρτοσήμου το ξέρουν και το πληρώνουν χρόνια. Γιατί θα σας πω ότι μπροστά στο να νοικιάσει κάποιος το ακίνητό του σε κάποιον συνεπή μισθωτή, στις περισσότερες περιπτώσεις δεν το εισπράττει καν στο τέλος του.

Γιατί δεν βάζετε πλαφόν στις συναλλαγές συμβιβασμού; Διαβάσαμε εδώ στο άρθρο 15 και συνδυαστικά το ίδιο διαβάσαμε περίπου και στις αποζημιώσεις του άρθρου 16, ότι την ίδια στιγμή που παλεύουμε για την επιτάχυνση της δικαιοσύνης, την ίδια στιγμή που προσπαθούμε ο πολίτης να υπάγει τις απλές υποθέσεις σε διαμεσολάβηση, με το νομοσχέδιο αυτό βάζετε τέλος συναλλαγής στον εξωδικαστικό συμβιβασμό κάθε ύψους. Άρα λοιπόν τι λέμε στον νομοθετούμενο; Πήγαινε δικαστικά που δεν έχει τέλος συναλλαγής. θα μπορούσε να υπάρχει μια οριοθέτηση με κριτήριο το ποσό ή την κατηγορία της εξωδικαστικής διαφοράς αν δεν υπήρχε η πρόχειρη αυτή προσέγγιση που παρουσιάστηκε.

 Στις αποζημιώσεις το ίδιο. Ακόμα και στις δικαστικές και στις εξωδικαστικές. Αν δηλαδή κάποιος αποζημιωθεί για ένα τροχαίο, οριζόντια και ανεξάρτητα από το είδος της αποζημίωσης, θα πληρώσει τέλος. Ξέρετε, υπάρχουν και κάποιες αποζημιώσεις που δίνονται για να μπορεί ένας άνθρωπος να ζήσει με αξιοπρέπεια. Ή για να ζήσει η οικογένεια κάποιου που χάθηκε άδικα. Δυστυχώς, πολύ επίκαιρο και για τη γενέτειρά μου, το Ηράκλειο, με τα τροχαία ατυχήματα και δυστυχήματα στον ΒΟΑΚ να έχουν μορφή μάστιγας. Τι απαντάμε λοιπόν σ’ αυτούς τους ανθρώπους; Ότι έχασαν τον άνθρωπό τους σε ένα δρόμο καρμανιόλα κι αν αποζημιωθούν, χρωστάνε και από πάνω στο κράτος λεφτά;

Θα κλείσω με μία ακόμη σημαντική αναφορά και εκτιμώ δεν είμαι μόνη από πίσω από αυτό το νομοσχέδιο βλέπω την αποκάλυψη ότι η κυβέρνηση βάζει στους στόχους της τις συνδικαλιστικές οργανώσεις. Ξέρετε, το να απαξιώσουμε τον ρόλο και τη σημασία του σωματείου και της επαγγελματικής ένωσης, ισοδυναμεί με απαξίωση αυτού που ορκιστήκαμε να τιμούμε. Από τους χώρους αυτούς πηγάζει και η δυνατότητά μας να απευθυνόμαστε και να αφουγκραζόμαστε άμεσα τις ανάγκες των επαγγελματικών κλάδων. Δεν βρίσκω για ποιο λόγο διαβάζουμε στο νομοσχέδιο για κοστολόγηση, για χαράτσι δηλαδή, στα σωματεία, στα επιμελητήρια και στους συλλόγους. Τα ποσά αυτά, οι συνδρομές των μελών των σωματείων, υποχρεωτικές ή οικειοθελείς, είναι αποτέλεσμα του υστερήματός τους για τη διάρκεια και επιβίωση ενός δικούς τους δημιουργήματος. Δεν είναι συναλλαγή. Είναι δικαίωμα και είναι δικαίωμα συνταγματικό. Θεωρώ ότι είναι πασίδηλο ότι το άρθρο 20 πρέπει να αποσυρθεί.

Ακόμη και το γράμμα της διάταξης έρχεται και περιπλέκει ακόμη περισσότερο τα πράγματα για το πού υπάγεται το κάθε σωματείο, στο 1,2% ή στο 2,4%, με τη διατύπωση που χρησιμοποιήθηκε «Σωματεία και λοιποί φορείς επαγγελματικής εκπροσώπησης». Τι σημαίνει λοιποί φορείς, δηλαδή ένα σωματείο που εκπροσωπεί επαγγελματίες είναι στην πρώτη ή στη δεύτερη περίπτωση τέλους;

 Θα κλείσω με την επιφύλαξη επί των διατάξεων του Μέρους Γ’ διότι όπως αντιλαμβάνεσθε θα αξιολογηθούν αυστηρά ως προς τι είναι ευεργετικό και τι όχι.

Οτιδήποτε αφορά ευνοϊκή ρύθμιση για τους πληγέντες είναι δεδομένο ότι θα έχει τη συναίνεση του ΠΑΣΟΚ, όμως θα τονίσω ότι ξεχάσατε τη ρητή αναφορά στους πληγέντες του δήμου Αχανών-Αστερουσίων και Μινώα Πεδιάδος από τον σεισμό του 2021. Τρία χρόνια συμπληρώθηκαν, πάμε για τον τέταρτο χειμώνα και είναι κρανίου τόπος.

Θα πρέπει να μας πείτε τέλος ως προς το άρθρο 36, ποια είναι τα ινστιτούτα υπέρ των οποίων γίνεται αυτή η απαλλαγή από ΕΝΦΙΑ και τεκμήρια; Διότι τα υπάρχοντα ινστιτούτα λειτουργούν πολλές δεκαετίες χωρίς αυτή την τροποποίηση.

Κλείνοντας, λοιπόν, να σχολιάσω ότι οι απαντήσεις στα ζητήματα που θέτουμε δεν είναι απαντήσεις πολιτικές γιατί εκεί σαφώς και θα διαφωνήσουμε και ο μόνος τρόπος, λοιπόν, για να συμφωνήσουμε είναι να έχουμε απαντήσεις για τα δημοσιονομικά ζητήματα.

 Ξεκινάμε με το δεδομένο του δημοσιονομικού ατοπήματος σε πολλά επιμέρους ζητήματα του νομοσχεδίου, συνεχίζουμε με φωτογραφικές διατάξεις στο κομμάτι του πλαφόν των δανείων και καταλήγουμε όλο αυτό να μη συνοδεύεται με Αναλυτική Έκθεση του Γενικού Λογιστηρίου, ώστε να πάρουμε τις απαντήσεις που πρέπει. Το νομοσχέδιο είναι στην ουσία ακαταλόγιστο και αδυνατεί ακόμη και ο πιο έμπειρος οικονομολόγος να κατανοήσει τι χάνουμε και τι κερδίζουμε από αυτό. Είναι τα 32 εκατομμύρια ευρώ που ορίζει η κυβέρνηση ως κόστος μεταρρύθμισης; Η ΑΑΔΕ το τεκμηριώνει αυτό; Αν εν τέλει η ελάφρυνση είναι όντως αυτού του ποσού πρόκειται για αμελητέα ελάφρυνση και προφανώς, αν την κατανείμουμε κατά μέσο όρο σε 600 συναλλαγές που λέτε, μιλάμε για ποσά σχεδόν αστεία ή μάλλον μιλάμε ξεκάθαρα ότι μπορούσατε να περιορίσετε και άλλο υπέρ των φορολογουμένων το τέλος των συναλλαγών. Όσο δεν το κάνετε και όσο δεν στηρίζετε αυτά με τις εκθέσεις του ΓΛΚ δεν θα νομιμοποιήσουμε μια διαδικασία που παραβιάζει το Σύνταγμα και τον Κανονισμό της Βουλής.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε και εμείς κυρία συνάδελφε.

Τον λόγο έχει ο κ. Χρήστος Τσοκάνης.

 **ΧΡΗΣΤΟΣ ΤΣΟΚΑΝΗΣ (Ειδικός Αγορητής της ΚΟ «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Καλημέρα σε όλους και όλες. Ξεκινώντας και τη φετινή περίοδο θα ήθελα όσο μπορούσα να είμαι εγκρατής και να μεταφέρω με ένταση ωστόσο την αγανάκτηση, τον θυμό και την απογοήτευση δεκάδων χιλιάδων επαγγελματιών, οι οποίοι έχουν στριμωχτεί τρομερά από όλο αυτό τον ψηφιακό λαβύρινθο, που τους έχει επιβάλει η Κυβέρνηση της Νέας Δημοκρατίας τα τελευταία χρόνια. Που έχουν δει το εισόδημά τους να εξανεμίζεται μέσα από τα μέτρα που συχνά πυκνά παίρνονται μέσα στο κοινοβούλιο σε βάρος τους και που με το «κερασάκι της τούρτας», που αποτέλεσε η τεκμαρτή φορολόγηση, στην ουσία οδηγούνται σε ξεκλήρισμα και λουκέτα. Να είστε σίγουροι και να λάβετε υπόψη σας ότι, αν το πρώτο «χαστούκι» στην κυβερνητική πολιτική δόθηκε μέσα από τους δρόμους του αγώνα, της ρήξης και της ανατροπής, το δεύτερο μέσα από τις τελευταίες εκλογές, το φθινόπωρο θα είναι πολύ θερμό γιατί ο κόσμος απαντάει ότι δεν πάει άλλο, δεν αντέχει.

Θέλουμε επίσης με ένταση να μεταφέρουμε την αγανάκτηση δεκάδων χιλιάδων συναδέλφων λογιστών, φοροτεχνικών, αλλά και δεκάδων εκατοντάδων επαγγελματιών στον χώρο των ταμειακών μηχανών, που προμηθεύουν τους ελεύθερους επαγγελματίες και τους αυτοαπασχολούμενους, για την απαράδεκτη στάση που κράτησε η κυβέρνηση όλο το προηγούμενο διάστημα αντιμετωπίζοντας αυτό τον κλάδο λες και δεν ήταν άνθρωποι αλλά ήταν μόνο μηχανές παραγωγής των οδηγιών και των εντολών που βγάζατε μέσα από τα γραφεία σας.

Σήμερα και από αυτό εδώ το βήμα το Κ.Κ.Ε. καταγγέλλει την απρόκλητη επίθεση των δυνάμεων καταστολής σε γονείς, μαθητές και εκπαιδευτικούς που διαδήλωναν διεκδικώντας να παρθούν πίσω οι συγχωνεύσεις, το κλείσιμο σχολικών τμημάτων και η σαρδελοποίηση των μαθητών στις αίθουσες.

Η κυβέρνηση ενώ συναντιέται με ευκολία με εφοπλιστές, βιομηχάνους και τραπεζίτες, υποδέχτηκε με τα ΜΑΤ τους εκλεγμένους συνδικαλιστές των ομοσπονδιών που διεκδικούσαν τη μείωση των μαθητών ανά τάξη, την πρόσληψη μόνιμου εκπαιδευτικού και βοηθητικού προσωπικού παράλληλης στήριξης, την αναβάθμιση και την ανέγερση νέων σχολικών κτιρίων, όπως και τη στήριξη των εκπαιδευτικών που διορίζονται μακριά από τον τόπο κατοικίας τους. Πρέπει να ξέρει καλά όμως η κυβέρνηση και τα επιτελεία της, ότι ο λαός μας δεν τρομοκρατείται και θα συνεχίσει να παλεύει για τη μόρφωση των παιδιών του, κάτι που θα το καταλάβετε σίγουρα και καλύτερα το επόμενο διάστημα.

Την ίδια στιγμή, η Κυβέρνηση της Νέας Δημοκρατίας είναι βουτηγμένη μέχρι τα μπούνια στη χοάνη του πολέμου. Έχει μετατρέψει τη χώρα μας σε ένα απέραντο νατοϊκό στρατηγείο, δίνοντας γη και ύδωρ στην ευρωατλαντική συμμαχία, έχοντας ενεργό ρόλο στις ιμπεριαλιστικές επεμβάσεις, βάζοντας τον λαό μας σε επικίνδυνες περιπέτειες και την πατρίδα μας στόχο αντιποίνων, ενώ η μετατροπή της οικονομίας των χωρών της ευρωζώνης σε πολεμική οικονομία προσθέτει νέα βάρη στους λαούς της Ευρώπης, με την αύξηση των εξοπλιστικών δαπανών και την ανάπτυξη της πολεμικής βιομηχανίας. Η κυβέρνηση διεκδικεί αναβαθμισμένο ρόλο σε αυτόν τον επικίνδυνο σχεδιασμό. Εκεί άλλωστε εντάσσονται και οι νόμοι που ψήφισε πρόσφατα προωθώντας την ευρωπαϊκή στρατηγική, ενώ τις ίδιες ευθύνες έχουν και όλες οι δυνάμεις του ευρωατλαντικού τόξου που στοιχίζονται σε αυτή την επικίνδυνη στρατηγική που οδηγεί το λαό μας σε μεγάλες περιπέτειες.

Από την άλλη πλευρά ο λαός μας δοκιμάζει καθημερινά την αστάθεια στην ίδια του τη ζωή, μέσα από την απογείωση της εκμετάλλευσης και των μέτρων στήριξης του κεφαλαίου. Η ακρίβεια συνεχίζει να καλπάζει και τα κέρδη των μονοπωλίων ρουφάνε το λαϊκό εισόδημα, ακρίβεια που δεν έπεσε από τον ουρανό αλλά αποτελεί την άλλη όψη της στήριξης με ζεστό χρήμα στο κεφάλαιο και τις πολυεθνικές, της πολιτικής δηλαδή που συναντιούνται η Νέα Δημοκρατία, το ΠΑΣΟΚ, ο ΣΥΡΙΖΑ και οι συνοδοιπόροι τους στο έγκλημα σε βάρος του λαού μας, από το χρηματιστήριο ενέργειας και το ταμείο ανάκαμψης μέχρι την επίθεση στις συλλογικές συμβάσεις και τη συνδικαλιστική δράση για τη διεκδίκηση του μεροκάματου. Έτσι σήμερα οι λαϊκές οικογένειες αντί να ετοιμάζονται με έναν ενθουσιασμό για τη νέα σχολική χρονιά, αντικρίζουν με δέος τις νέες δυσκολίες, τον ίδιο Γολγοθά πάντα, για να ταΐζεται το τέρας της ακρίβειας και της εξοικονόμησης, με σχολεία που εξαφανίζονται δια των συγχωνεύσεων, με εκπαιδευτικούς που δεν έχουν στέγη, με δραστηριότητες που περικόπτονται.

Ο λαός μας έρχεται αντιμέτωπος με τις φυσικές καταστροφές και τα κάθε λογής ακραία και μη φαινόμενα, που απειλούν την ίδια του τη ζωή και την περιουσία, από τις φωτιές μέχρι τις πλημμύρες και από τα εγκλήματα, όπως στον Παγασητικό μέχρι τη λειψυδρία. Όλα αποτελούν όψεις του ίδιου καπιταλιστικού τέρατος, των λειψών υποδομών, ρημαδιό, της εμπορευματοποίησης της διαχείρισης, της λογικής κόστους οφέλους για λογαριασμό των επιχειρηματικών ομίλων, μια κατάσταση που και η ίδια η πείρα του λαού δείχνει πως δεν γνωρίζει διάλειμμα από κυβέρνηση σε κυβέρνηση. Αντίθετα, όσο περνούν τα χρόνια γίνεται όλο και πιο απειλητική, αφού όλο και πιο αδηφάγο γίνεται το κεφάλαιο στο κυνήγι του κέρδους, όλο και πιο εχθρικό γίνεται το κράτος που το προστατεύει και οι κυβερνήσεις που το διαχειρίζονται.

Σήμερα μάλιστα η Κυβέρνηση βαφτίζει κοινωνική πολιτική το ανακάτεμα της τράπουλας των επιδομάτων, που ετοιμάζει να ανακοινώσει ο πρωθυπουργός στη ΔΕΘ. Πρόκειται για το ξανά μοίρασμα των ψίχουλων που παίρνουν οι πιο φτωχοί, γιατί στο τέλος της ημέρας όταν «ξυρίζουν τον γαμπρό» θα αποκαλυφθούν οι νέες περικοπές ακόμα και στα ελάχιστα κονδύλια που προβλέπει ο προϋπολογισμός. Το παράδειγμα με το επίδομα των παιδιών είναι αποκαλυπτικό και προκλητικό, γιατί με την αύξηση μερικών ευρώ στους μισθούς για μια μεγάλη μερίδα των εργαζομένων - κι όσοι δεν το γνωρίζετε να το μάθετε - τους πέταξε εκτός λόγω υπέρβασης των εισοδηματικών κριτηρίων και έτσι χάνουν οι περισσότεροι το επίδομα. Σε πολλές περιπτώσεις μάλιστα, αυτά που χάνουν είναι περισσότερα από αυτά που πήραν ως αυξήσεις των μισθών τους, κάτι που ισχύει και για το επίδομα ενοικίου που χάθηκε μετά τα ψίχουλα της αύξησης του βασικού μισθού. Το ίδιο ισχύει βέβαια και για χιλιάδες επαγγελματοβιοτέχνες, εμπόρους και αυτοαπασχολούμενους, που η φορολογία τους υπολογίζεται πάνω σε ανύπαρκτα τεκμαρτά εισοδήματα, ενώ από την τσέπη τους η κυβέρνηση αφαίρεσε πάνω από 100 εκατομμύρια ευρώ χώρια από τα επιπλέον 600 εκατ. ευρώ που εισέπραξε από την αύξηση της φορολογίας τους. Έτσι λοιπόν, εξοικονομήσατε χρήματα και ετοιμάζεστε να τα σερβίρετε ως αύξηση επιδομάτων.

Αυτά που αρπάξατε με τους φόρους από τον λαό να επιστρέψετε λίγα ψίχουλα μέσω της κοινωνικής πολιτικής. Το ίδιο και με το επίδομα ανεργίας που το δικαιούται μόλις το 10% των ανέργων και ετοιμάζετε δήθεν αλλαγές, να το αυξήσετε λέτε να γίνει πιο στοχευμένο, ενώ αυτό που κάνετε είναι να ανοίγετε το δρόμο ώστε και οι λίγοι που το παίρνουν να το χάνουν σε λίγους μήνες. Ενοχοποιώντας τους μάλιστα, γιατί από πάνω δεν έχουν βρει δουλειά. Χαρακτηριστικό παράδειγμα οι καταγγελίες συνταξιούχων, που με την επιστροφή μέρους των κλεμμένων της σύνταξης, οδηγήθηκαν σε απώλεια του κοινωνικού τιμολογίου του ρεύματος. Είναι ολοφάνερο ότι η αναμόρφωση του χάρτη των επιδομάτων που προαναγγέλλει η κυβέρνηση γίνεται μοχλός για νέες περικοπές, αλλά και για την επιτάχυνση αντιλαϊκών μεταρρυθμίσεων που έχουν προ πολλού αποφασιστεί στο φορολογικό, στην επιδότηση των ανέργων, στο τεκμήριο των αυτοαπασχολούμενων βιοπαλαιστών αγροτών, στις συντάξεις. Δεν υπάρχει, λοιπόν, απόφαση και μέτρο της κυβέρνησης του αντιλαϊκού αστικού κράτους που στο τέλος να μην βγάζει μείον για όλους τους εργαζόμενους, τα φτωχά λαϊκά στρώματα, ακόμα και εκεί που το κράτος εμφανίζεται να δίνει ένα στη μία τσέπη και να αφαιρεί δύο και τρία από την άλλη.

Σε αυτά τα πλαίσια κατατίθεται προς συζήτηση ένα νομοσχέδιο, που εκτός από τη διαδικασία αλλαγής του ονόματος από χαρτόσημο σε τέλος ψηφιακών συναλλαγών, δεν έρχεται να δώσει λύση σε κανένα από τα προβλήματα που απασχολούν τα λαϊκά νοικοκυριά. Σήμερα που είναι έκδηλη η ανησυχία στην Ε.Ε. για τη δήθεν χαμηλή απορροφητικότητα των κονδυλίων από το Ταμείο Ανάκαμψης κυβέρνηση και Ε.Ε. ακονίζουν τα μαχαίρια για τους επόμενους γύρους της αντιλαϊκής επίθεσης. Έτσι κάθε νομοσχέδιο με το σινιάλο της Ε.Ε. και την ανοχή των κομμάτων του ευρωμονόδρομου δίνει πράσινο φως σε νέα προαπαιτούμενα που περιλαμβάνουν την επιτάχυνση των δικαστικών αποφάσεων για τις υποθέσεις των επιχειρηματικών ομίλων, τον εξορθολογισμό της φαρμακευτικής δαπάνης με νέες αυξήσεις σε εκατοντάδες φάρμακα, την απλοποίηση της φορολογικής νομοθεσίας για το κεφάλαιο και το τσάκισμα των αυτοαπασχολούμενων επαγγελματιών και φυσικά τις μπίζνες στην ενέργεια που οδηγούν τις τιμές του ρεύματος να σπάνε το ένα ρεκόρ μετά το άλλο.

 Το νομοσχέδιο, ούτως ή άλλως λέει ξεκάθαρα μέσω αυτού θα εξασφαλίζονται οι όροι και οι προϋποθέσεις, έτσι ώστε να υπάρχει νομική ασφάλεια και πρόσφορο έδαφος για τις συναλλαγές και τις επενδύσεις των ομίλων. Όλα, λοιπόν, κομμένα και ραμμένα στις ανάγκες του μεγάλου κεφαλαίου, των funds και των πολυεθνικών. Είναι χαρακτηριστικό ότι ενώ διατηρεί το χαράτσι του χαρτοσήμου σε καθημερινές συναλλαγές των νοικοκυριών το καταργεί στις συμβάσεις χρησιδανεισμού μεταξύ επενδυτικών ομίλων και επιχειρήσεων, ενώ οι μεγάλοι όμιλοι απολαμβάνουν φορολογική ασυλία, ζεστό κρατικό χρήμα και προνομιακό επενδυτικό περιβάλλον. Την ίδια στιγμή τους αναγνωρίζεται η δυνατότητα να εκπίπτουν από τα κέρδη τους δωρεές προς το δημόσιο. Λες και τα κέρδη τους δεν προέρχονται από την εκμετάλλευση, το αίμα και τις ζωές των εργαζομένων. Λες και οι επιχορηγήσεις, επιδοτήσεις και οι φοροελαφρύνσεις δεν είναι αποκλειστικό τους προνόμιο. Λες και το δημόσιο χρήμα δεν ρέει ανεξέλεγκτο με όλες διαχρονικά τις κυβερνήσεις στα ταμεία τους. Ενώ ο λαός στενάζει πληρώνοντας εδώ και 15 χρόνια χαράτσια και ΕΝΦΙΑ, με τους μικρούς ιδιοκτήτες να φορολογούνται ακόμα και όταν παραχωρούν δωρεάν στα παιδιά τους μια κατοικία, με το σημερινό νομοσχέδιο απαλλάσσεται του ΕΝΦΙΑ και του τεκμαρτού τρόπου φορολόγησης των ακινήτων που παραχωρούνται δωρεάν πρεσβείες και ξένα κράτη σε νομικά πρόσωπα ιδιωτικού δικαίου μη κερδοσκοπικά, που κανείς όμως δεν γνωρίζει τι δρόμοι ανοίγονται στο όνομα του μη κερδοσκοπικού χαρακτήρα για περαιτέρω κερδοφορία και εκμετάλλευση.

 Εννοείται επιβάλλεται η Κυβέρνηση να διευκρινίσει τι εννοεί με το πρόστιμο περί μη δήλωσης POS. Από ποιους; Από τους χρήστες ή τους παρόχους; Για να μην τολμήσετε να το βάλετε σαν άλλη μία υποχρέωση στους μικρούς ελεύθερους επαγγελματίες και αυτοαπασχολούμενους που πνίγονται και στενάζουν βουτηγμένοι μέσα στον ψηφιακό λαβύρινθο, το φοροκυνηγητό και τα πρόστιμα. Και αλήθεια ας απαντήσει η κυβέρνηση κάποια στιγμή για ποιο λόγο να τρέχουν οι ελεύθεροι επαγγελματίες και οι αυτοαπασχολούμενους για να δηλώσουν το IRIS; Για ποιο λόγο να τρέχουν να δηλώσουν τους επαγγελματικούς λογαριασμούς; Γιατί να μην είναι ευθύνη των τραπεζών, αφού ούτως ή άλλως είναι μέσα στα δεδομένα τους; Για να πληρώσουν πρόστιμα αυτοί που δεν πρόλαβαν ή για να κάνουμε πλάτες στις τράπεζες ως κυβέρνηση;

Η Νέα Δημοκρατία, αφού τσάκισε το εισόδημα εκατοντάδων χιλιάδων αυτοαπασχολούμενων και ελεύθερων επαγγελματιών με το φορολογικό έκτρωμα που ψηφίστηκε πέρυσι, αφού οδήγησε χιλιάδες επιχειρήσεις σε λουκέτα και διακοπές, αφού έχει μετατρέψει σε ψηφιακά ζόμπι όλους τους μικρούς αυτοαπασχολούμενους χάνοντας την υγεία, τον ύπνο και τον ελεύθερο χρόνο τους, τώρα προσπαθεί να ορθώσει νέα εμπόδια στη δράση των σωματείων τους με την προκλητική διάταξη «καθιέρωση ψηφιακού τέλους συναλλαγών», έναν έμμεσο φόρο στις συνδρομές των επαγγελματικών οργανώσεων, ενώσεων και συλλόγων και σωματείων. Το χαράτσι αυτό για συμμετοχή στη συνδικαλιστική δράση είναι μια αντιδραστική προσπάθεια οικονομικού στραγγαλισμού των σωματείων και των ενώσεων γιατί επιβαρύνει οικονομικά τις συνδικαλιστικές οργανώσεις και γιατί υπάρχει ο κίνδυνος για μεγάλα πρόστιμα σε περιπτώσεις που δεν αποδοθεί στις αυστηρές προθεσμίες που ορίζονται. Ταυτόχρονα, πρόκειται για μία ακόμη γραφειοκρατική παγίδα αφού οι βαριές διοικητικές διαδικασίες που απαιτούνται θα λειτουργούν τελικά ανασχετικά στην ίδια την ανάπτυξη της συλλογικής δράσης των μελών τους. Είναι ένα μέτρο που ανοίγει επικίνδυνους δρόμους να γενικευτούν τέτοιες ενέργειες σε όλους τους φορείς του εργατικού και λαϊκού κινήματος, εντάσσοντας σε μία συλλογική κατεύθυνση να χτυπηθεί το οργανωμένο συνδικαλιστικό κίνημα των επαγγελματιών και η συλλογική τους δράση. Γι’ αυτό απαιτούμε εδώ και τώρα να αποσυρθεί.

Το νομοσχέδιο, για μία ακόμη φορά, δίνει κίνητρα στη ρουφιανιά και τον καταδοτισμό, κάνοντας ένα βήμα ακόμα στην προσπάθεια να στρέψει το ένα κομμάτι του λαού μας απέναντι στο άλλο, αποκρύπτοντας τον πραγματικό ένοχο για τα δεινά που δεν είναι κανένα άλλο από τον καπιταλιστικό τρόπο ανάπτυξης, την εκμετάλλευση ανθρώπου από άνθρωπο που γεννάει πολέμους, φτώχεια, δυστυχία. Γι’ αυτούς τους λόγους καταψηφίζουμε το νομοσχέδιο.

Σήμερα, οι εργαζόμενοι, οι συνταξιούχοι και μικροί αυτοαπασχολούμενοι, οι βιοπαλαιστές αγρότες, δεν πρέπει να έχουν καμία αυταπάτη για τις επιλογές της κυβέρνησης, για τον ρόλο των κομμάτων του ευρωμονόδρομου, για τους σύγχρονους πολιτικούς μεσσίες που καλλιεργούν και κλίμα αναμονής, επανάπαυσης, εντός, βέβαια, πάντα των καπιταλιστικών τειχών. Ο λαός χρειάζεται σήμερα να βγει στο προσκήνιο και με ισχυρό Κ.Κ.Ε. να δυναμώσει το ρεύμα αμφισβήτησης, σύγκρουσης και ανατροπής, ώστε να ανοίξει ο δρόμος για γενικότερες αλλαγές στην κοινωνία και την οικονομία, στη βάση της ικανοποίησης των σύγχρονων λαϊκών αναγκών του 21ου αιώνα. Γι’ αυτό, λοιπόν, θα πρέπει ο λαός να δώσει τη δική του απάντηση για μια κοινωνία χωρίς εκμετάλλευση ανθρώπου από άνθρωπο, με το λαό πραγματικό νοικοκύρη στο βιος του και τον πλούτο που παράγει.

Σας ευχαριστώ πάρα πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς κύριε συνάδελφε.

Τον λόγο έχει ο Ειδικός Αγορητής της Κ.Ο. Ελληνική Λύση - Κυριάκος Βελόπουλος, κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ, κύριε Πρόεδρε.

Το σχέδιο νόμου του Υπουργείου Εθνικής Οικονομίας και Οικονομικών με τίτλο «Ψηφιακό τέλος συναλλαγής και άλλες διατάξεις» διέπεται από μία αντιφατικότητα διότι κατονομάζεται ως τέλος ενώ πρόκειται για ένα απροκάλυπτα άδικο και βάναυσο έμμεσο φορολογικό βάρος.

Τα τέλη έχουν ανταποδοτικό χαρακτήρα και η καταβολή τους συνδέεται με την ευκαιρία ειδικής χρήσης κάποιας δημόσιας υπηρεσίας ή δημόσιου πράγματος, λόγου χάρη δημοτικά τέλη καθαριότητας, τέλη διοδίων, ταχυδρομικά τέλη. Εν προκειμένω, η καταβολή του ψηφιακού τέλους συναλλαγής δεν συνδέεται ούτε εξαρτάται από τη χρήση δημόσιας υπηρεσίας και, ως εκ τούτου, είναι άστοχος, παραπλανητικός και προκλητικός ο χαρακτηρισμός του ως τέλους.

Σύμφωνα με την ευρωπαϊκή φορολογική έκθεση, η Ελλάδα κατέχει ένα από τα υψηλότερα ποσοστά στους έμμεσους φόρους και συγκεκριμένα τα έσοδα από ΦΠΑ και ειδικούς φόρους κατανάλωσης ανέρχονται στο 15,4% του ΑΕΠ, όταν, για παράδειγμα, τα έσοδα από τον φόρο εισοδήματος είναι σχεδόν τα μισά ή διαφορετικά αποτελούν το 8,1% του ΑΕΠ. Με βάση τα στοιχεία της Ευρωπαϊκής Ένωσης μόνο η Ουγγαρία, η Κροατία, η Δανία και η Σουηδία έχουν υψηλότερο ΦΠΑ από την Ελλάδα και όλες τις χώρες εκτός ευρωζώνης. Επί της ουσίας, στη ζώνη του ευρώ η Ελλάδα και η Φινλανδία κρατάνε τα πρωτεία με συντελεστή 24%.

Σε ό,τι αφορά τους ειδικούς φόρους κατανάλωσης η Ελλάδα επίσης έχει από τους υψηλότερους συντελεστές. Συγκεκριμένα, στη χώρα μας εφαρμόζεται ο τέταρτος υψηλότερος φόρος κατανάλωσης στη βενζίνη με αποτέλεσμα την ακριβή βενζίνη. Σύμφωνα με τη νομοθεσία της Ευρωπαϊκής Ένωσης το ελάχιστο ύψος που προβλέπεται όσον αφορά τον ειδικό φόρο κατανάλωσης στη βενζίνη ανέρχεται στα 0,36 € ανά λίτρο. Η χώρα μας όπως προαναφέρθηκε, κατέχει την 4η θέση, καθώς κάθε λίτρο αμόλυβδης βενζίνης φορολογείται με 0,70 €.

Σε αυτό το φορολογικό σύστημα, το οποίο, ενώ θα έπρεπε να είναι το κατεξοχήν εργαλείο αναδιανομής εισοδημάτων, εντούτοις στη χώρα μας παραμένει άδικο όσο συνεχίζεται η δυσμενής σχέση έμμεσης - άμεσης φορολογίας και τώρα έρχεται να προστεθεί το παρόν νομοσχέδιο με την πολυπροβαλλόμενη ανάγκη κατάργησης του Κώδικα Νόμων Τελών Χαρτοσήμων του 1931.

Στην πραγματικότητα το Τέλος Χαρτοσήμου δεν καταργείται συνολικά, απλά, μετονομάζεται σε «Ψηφιακό Τέλος Συναλλαγής». Μελετώντας διεξοδικά τις διατάξεις διαπιστώνουμε ότι το υπό συζήτηση σχέδιο νόμου αποτελεί μια ευκαιρία να φορολογήσετε ό,τι δεν είχατε φορολογήσει μέχρι τώρα και αναφέρω ενδεικτικά τα άρθρα 21 και 26, όπου φορολογούνται ακόμη και τα έπαθλα και τα βραβεία, καθώς και οι αμοιβές για συμμετοχή σε συμβούλια και επιτροπές.

Συνεπώς, οι εν γένει ρυθμίσεις έχουν αποκλειστικά εισπρακτικό χαρακτήρα και δεν έχουν καμία σχέση με τον οικονομικό και κοινωνικό μετασχηματισμό της χώρας που επιδρά στην οικονομική δραστηριότητα, αλλά και τις τεχνολογίες, τις συμπεριφορές και τους θεσμούς, όπως διαμηνύεται στην αιτιολογική δική σας έκθεση. Πρόκειται, επίσης, για ένα κατεξοχήν άδικο φόρο, ο οποίος πλήττει τους ήδη οικονομικά και φορολογικά βεβαρημένους συμπολίτες μας. Στην περίπτωση π.χ. των μισθώσεων ακινήτων ο φόρος βαραίνει τον εκμισθωτή, ο οποίος, αφενός, θα πληρώσει ΕΝΦΙΑ, ο οποίος παραμένει ένας άδικος και δυσβάσταχτος φόρους που δε φορολογεί, απλώς, αλλά, ουσιαστικά, τιμωρεί την αποταμίευση σε ακίνητη περιουσία, γιατί βασίζεται στη μηχανικά υπολογιζόμενη αξία του αντικειμενικού συστήματος, αφού δε λαμβάνει υπόψη του την πραγματική φοροδοτική ικανότητα του πολίτη που είναι το εισόδημά του ούτε την πραγματική εμπορική αξία της περιουσίας του, αδιαφορώντας, δηλαδή, για την ανυπαρξία είτε εισοδήματος όπως τα οικόπεδα είτε οποιασδήποτε δυνατότητας διαχείρισης, αξιοποίησης ή και εκποίησης περιουσιακών τους στοιχείων και, αφετέρου, θα φορολογηθεί επιπλέον στα πλαίσια της Φορολογίας Εισοδήματος με φόρο κλιμακίου από 15% έως 45% ανάλογα με το ύψος του εισοδήματος ακινήτων, γεγονός που έρχεται σε ευθεία αντίθεση με την Αρχή της Φορολογικής Δικαιοσύνης, την οποία πρόδηλα παραβιάζετε ενόψει των ταμειακών αναγκών του Κράτους.

Πέραν όλων των άλλων, σύμφωνα με το άρθρο 8 ο φόρος είναι ιδιαίτερα σε δάνεια που υπόκεινται σε Τέλος Συναλλαγής – δηλαδή, δάνεια μεταξύ ιδιωτών εταιρειών - τα οποία δεν είναι τραπεζικά. Επιβάλλεται ανώτατο όριο στο Τέλος Συναλλαγής ύψους 150.000 € ανά δανειακή σύμβαση, αλλά ανεξαρτήτως του τόκου του δανείου. Η επιβάρυνση δε για τις εταιρείες και τους ιδιώτες υπερβαίνει τα λογικά επίπεδα. Πιο αναλυτικά: υπάγονται σε Τέλος Συναλλαγής με συντελεστή 3,6% τα δάνεια μεταξύ ιδιωτών και με συντελεστή 2,4% τα δάνεια μεταξύ φυσικών ή νομικών προσώπων που ασκούν αμφότερα επιχειρηματική δραστηριότητα ή όπου ο ένας, τουλάχιστον, συμβαλλόμενος στην Ανώνυμη Εταιρεία Περιορισμένης Ευθύνης ή Ιδιωτική Κεφαλαιουχικές Εταιρεία. Είναι, δηλαδή, πιο ήπια η φορολογική αντιμετώπιση των νομικών προσώπων/κεφαλαιουχικών εταιρειών σε σχέση με τους ιδιώτες.

Επιπλέον, οι προτεινόμενες διατάξεις του άρθρου 8 προσκρούουν πολλαπλώς σε ρητές ρυθμίσεις του Ενωσιακού Δικαίου.

Ειδικότερα, πρώτον, η προτεινόμενη με το άρθρο 8 επιβολή Ψηφιακού Τέλους Συναλλαγής στα ομολογιακά δάνεια έρχεται ευθέως σε αντίθεση με την οδηγία 7 του 2008 περί των έμμεσων φόρων των επιβαλλόμενων επί των συγκεντρώσεων κεφαλαίων και συγκεκριμένα με το άρθρο 5 παράγραφος 2 αυτής που προβλέπει κατά λέξη τα ακόλουθα. Τα κράτη-μέλη δεν επιβάλλουν οποιαδήποτε μορφή έμμεσου φόρους στις ακόλουθες πράξεις:

Α` στη δημιουργία, έκδοση, εισαγωγή στο Χρηματιστήριο ή θέση σε κυκλοφορία ή διαπραγμάτευση μετοχών μεριδίων ή άλλων τίτλων ίδιας φύσεως, καθώς και στα πιστοποιητικά των τίτλων αυτών, όποιος κι αν είναι ο εκδότης τους.

Β` στα δάνεια συμπεριλαμβανομένων των παγίων δανείων, τα οποία συνάπτονται υπό μορφή εκδόσεως ομολογιών ή άλλων διαπραγματεύσεων τίτλων, όποιος κι αν είναι ο εκδότης τους και σε όλες τις σχετικές διατυπώσεις, όπως η δημιουργία, έκδοση, εισαγωγή στο Χρηματιστήριο, κυκλοφορία ή διαπραγμάτευση αυτών των ομολογιών ή άλλων διαπραγματεύσιμων τίτλων.

Εξάλλου, η επιβολή Ψηφιακού Τέλους Συναλλαγής στην κεφαλαιοποίηση δανείων ή τόκων ή τόκων δανείων αντίκειται, επίσης, στην ίδια Οδηγία. Επειδή η κεφαλαιοποίηση συνιστά αύξηση μετοχικού κεφαλαίου και υπό το συνδυασμό των άρθρων 3 και 7 προκύπτει ότι η αύξηση μετοχικού κεφαλαίου μπορεί να υπόκειται μόνο σε Φόρο Συγκέντρωσης Κεφαλαίου.

Γ’. Η απαλλαγή μόνο των δανείων που χορηγούνται από πιστωτικά και άλλα χρηματοπιστωτικά ιδρύματα που εποπτεύονται από την Τράπεζα της Ελλάδος δημιουργεί ανεπίτρεπτη διάκριση σε βάρος πιστωτικών και χρηματοδοτικών ιδρυμάτων που εδρεύουν σε άλλα κράτη μέλη της Ε.Ε. και ως εκ τούτου εποπτεύονται από τις οικείες εποπτικές αρχές αυτών των κρατών μελών ή από την ίδια την Ευρωπαϊκή Κεντρική Τράπεζα.

Δ’. Από το Ψηφιακό Τέλος πρέπει να εξαιρεθούν και τα δάνεια που προβλέπονται στο άρθρο 3, στοιχεία θ και ι της Οδηγίας 7/2008 καθώς φέρονται κατά την Οδηγία ως κεφαλαιακές εισφορές και ως εκ τούτου απαλλάσσονται από κάθε έμμεσο φόρο.

Εξάλλου, η επιβολή Ψηφιακού Τέλους επί των ομολογιακών δανείων και γενικότερα των δανείων που λαμβάνουν χώρα για επιχειρηματικούς σκοπούς βρίσκεται και σε αντίθεση με την ευρωπαϊκή πολιτική που στοχεύει στην αύξηση του εξωτραπεζικού δανεισμού. Άλλωστε η επιβολή Ψηφιακού Τέλους Συναλλαγών επί των επιχειρηματικών δανειακών συμβάσεων δημιουργεί εκ νέου ένα προνομιακό χώρο στον τραπεζικό τομέα και ακολούθως ευνοεί τη δημιουργία συμβάσεων προσχώρησης για τη χρηματοδότηση της επιχειρηματικότητας.

 Προφανώς ο νομοθέτης είναι ελεύθερος να προβαίνει σε θεμιτές φορολογικές επιλογές. Κάθε επιλογή αντανακλά τη στάθμιση που ο νομοθέτης και κατ’ επέκταση η κυβέρνηση προτάσσει.

 Εντός του πλαισίου των εξαγγελθέντων εκσυγχρονισμού και ελάφρυνσης από το φορολογικό βάρος των Τελών Χαρτοσήμου η επιβολή φόρου συναλλαγών στα εξωτραπεζικά χρηματοδοτικά εργαλεία συνιστά επιλογή που περιορίζει την επιχειρηματικότητα, μπλοκάρει την εισροή κεφαλαίων και περιορίζει την ανάπτυξη. Και αυτό το δυσμενές αποτέλεσμα επιτείνεται όταν κυβερνητική επιλογή συνιστά, για πρώτη φορά μετά από μισό αιώνα, επιβολή φόρου εκτός από τα αμιγώς δάνεια και στα επιχειρηματικά ομόλογα.

Η δε χρησιμοποίηση του Τέλους Ψηφιακών Συναλλαγών ως εργαλείο για τον περιορισμό καταχρηστικών πρακτικών δεν φαίνεται να συνιστά επαρκώς δικαιολογημένο λόγο δημοσίου συμφέροντος. Κατά το άρθρο 78 του συντάγματος αρμόδια εξουσία για τον περιορισμό της καταχρηστικότητας είναι η εκτελεστική, που στοχευμένα έχει θεσμική υποχρέωση να ελέγχει την εξατομίκευση του φορολογικού περιστατικού που προβλέπεται στο νόμο και κατά συνέπεια να μεριμνά για την εξάλειψη καταχρηστικών φαινομένων. Η τυχόν, επομένως, επιβολή Ψηφιακού Τέλους Συναλλαγών ως εργαλείο για την πάταξη της καταχρηστικότητας, εκτός από ομολογία για την αδυναμία της εκτελεστικής εξουσίας να ανταπεξέλθει στο θεσμικό της ρόλο, δημιουργεί αντικίνητρο στην επιχειρηματική ανάπτυξη.

 Καθώς η θέσπιση φορολογικού βάρους με γενικό κανόνα δικαίου δημιουργεί κατά τη στάθμιση αναλογικά μεγαλύτερο βάρος στην ελληνική οικονομία από τον τυχόν σκοπό του περιορισμού της καταχρηστικότητας ενώ, και σε κάθε περίπτωση η είσπραξη των προβλεπομένων από την επιβολή του Ψηφιακού Τέλους Συναλλαγών ταμειακών εσόδων μπορεί να εξυπηρετηθεί με άλλο φορολογικό μέτρο που δεν θα συνιστά με τόσο εμφανή τόπο τροχοπέδη στην επιχειρηματική χρηματοδότηση.

Αξίζει να σημειωθεί ότι η επιβολή Ψηφιακού Τέλους Συναλλαγής στα ομολογιακά δάνεια που συνάπτονται με το ν. 4548/2018 εκτός ρυθμιζόμενων αναφορών εξαιρούνταν του χαρτοσήμου 2,4 βάση του άρθρου 14 του 31562003 ενώ με το σχέδιο νόμου το παρόν υπόκεινται πλέον στο νέο Ψηφιακό Τέλος Συναλλαγής. Επομένως, πλήττεται εξαιρετικά η περαιτέρω χρηματοδότηση υφιστάμενων επενδύσεων και η ενίσχυση νέων σε ενδοομιλικό επίπεδο καθότι, για πρώτη φορά το ομολογιακό δάνειο προσφιλές μέλος μέσω χρηματοδότησης επιβαρύνεται φορολογικά. Τίθεται ως ανώτατο όριο Ψηφιακού Τέλους Συναλλαγής που πρέπει να αποδοθεί το ποσό των 150.000 ευρώ ακόμα και αν προκύπτει μεγαλύτερο ποσό με βάση το κεφάλαιο του δανείου και τον συντελεστή που εφαρμόζεται. Το ανώτατο όριο των 150.000 ευρώ συνεπάγεται, πως στην πράξη για χρόνια ανώτερο των 6,25 εκατομμύριων ευρώ το υπερβάλλον ποσό δανείου δεν υπάγεται στο Τέλος. Δηλαδή, παρέχεται ένα αδικαιολόγητο φορολογικό πλεονέκτημα στις μεγαλύτερες επιχειρήσεις οι οποίες και δανείζονται τα μεγαλύτερα ποσά σε σχέση με τις μικρότερες επιχειρήσεις παραβιάζοντας τη θεμελιώδη Αρχή της Ισότητας.

Τέλος, το παρόν νομοσχέδιο αντικατοπτρίζει την παραδοχή της αποτυχίας της φορολογικής σας πολιτικής, όταν με το άρθρο 42 τροποποιείτε τον Κώδικα Φορολογικής Διαδικασίας που ψηφίστηκε πέντε μήνες πριν- τον Απρίλη, δηλαδή, του ίδιου έτους- και όπου σας είχαμε επισημάνει ότι η επιβολή προστίμων για παραβάσεις σχετικά με τους φορολογικούς μηχανισμούς και τους παρόχους υπηρεσίας ηλεκτρονικής έκδοσης στοιχείων παραβιάζουν την Αρχή της Αναλογικότητας.

 Κλείνοντας, σε μια εποχή δημοσιονομικής κρίσης, κοινωνικής απογοήτευσης και πολιτικής απαξίωσης, θα ανέμενε κανείς υπευθυνότητα κατά την κατάθεση φορολογικού νομοσχεδίου που απαιτεί η κοινωνία. Χρειάζεται η οικονομία και η χώρα μας, φορολογικά νομοσχέδια που θα έδιναν κίνητρα στη νεανική επιχειρηματικότητα και θα ενίσχυαν τις επιχειρήσεις για να επενδύσουν τα κέρδη τους.

Αντί αυτού, το παρόν σχέδιο νόμου αποθαρρύνει τη δημιουργία και τη στήριξη λειτουργίας νεοφυών επιχειρήσεων που θα συμβάλλουν δυναμικά στην καλλιέργεια ενός νέου αναπτυξιακού μοντέλου, το οποίο μπορεί να αλλάξει τον παραγωγικό ιστό της χώρας. Η πολυπλοκότητα, οι συχνές μεταβολές και οι ασάφειες στη φορολογική νομοθεσία, επηρεάζουν τον επιχειρηματικό σχεδιασμό και τη λειτουργία της φορολογικής Διοίκησης, καθώς και την απρόσκοπτη υλοποίηση της φορολογικής πολιτικής. Οι συχνές μεταβολές του φορολογικού ρυθμιστικού πλαισίου, το οποίο συντίθεται από πληθώρα νόμων και κανονιστικών διατάξεων που κατ’ επανάληψη τροποποιούνται, δυσχεραίνουν τη Διοίκηση στην εφαρμογή της φορολογικής πολιτικής και την επιτυχή ενσωμάτωση νέων φορολογικών εργαλείων, ενώ παράλληλα επιφέρουν σημαντικό κόστος συμμόρφωσης στους φορολογούμενους.

Αντιθέτως, σε ένα ασφαλές, καλώς δομημένο και αποτελεσματικό φορολογικό σύστημα, συνώνυμο της προστατευμένης εμπιστοσύνης, σαφήνειας και προβλεψιμότητας των θεσπιζόμενων μέτρων, οι φορολογούμενοι- εγχώριοι ή ξένοι- θα έχουν τη δυνατότητα να επιχειρούν με αποτελεσματικότητα και να τηρούν τις φορολογικές τους υποχρεώσεις χωρίς προβλήματα και περιττό κόστος. Η φορολογική πολιτική εστιασμένη στο νέο παραγωγικό μοντέλο είναι απαραίτητο να στοχεύει στην ενθάρρυνση νέων, μικρών ή μεσαίων επιχειρήσεων, εξασφαλίζοντας την απρόσκοπτη μετάβαση στην ποιοτική επιχειρηματικότητα, με αιχμή την καινοτομία, κυρίως δε την αύξηση της εγχώριας προστιθέμενης αξίας.

Είναι εύλογο, λοιπόν, το ερώτημα, ποιος είναι πραγματικά ο στρατηγικός στόχος της φορολογικής σας πολιτικής και γιατί απέτυχε τόσο πολύ από τις ανωτέρω αρχές της κείμενης εσωτερικής και Ενωσιακής νομοθεσίας;

Σας ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε. Συνεχίζουμε την Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», την κυρία Ευτυχία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώντας αυτή τη νέα Κοινοβουλευτική Περίοδο, νομίζω πως θα άξιζε στην Επιτροπή Οικονομικών να κάνουμε και μια συζήτηση αποτίμησης του έργου της Κυβέρνησης- κυβερνά τα τελευταία πεντέμισι χρόνια- στο πεδίο της οικονομίας, άρα και της πορείας συνολικά της χώρας και το λέω αυτό γιατί πριν από δύο μέρες ο κ. Χατζηδάκης επέλεξε να κάνει μια αναλυτική δήλωση, για το πόσο καλά τα πηγαίνει η Ελλάδα και για τις πρωτιές της ελληνικής οικονομίας, μάλιστα, δείχνοντας και έναν εκνευρισμό, ως προς το ότι δεν αναγνωρίζονται τα πολύ καλά που έχουν επιτευχθεί όλα αυτά τα πεντέμισι χρόνια.

Τι είπε ο κ. Υπουργός, λέγοντας ότι δεν πανηγυρίζει, σε μια δήλωση που είχε μετριοπαθή τίτλο: «Εφτά πρωτιές για την ελληνική οικονομία»; Είπε ότι η Ελλάδα «τρέχει» πιο γρήγορα από όλες τις άλλες ευρωπαϊκές χώρες στους κρίσιμους δείκτες.

Τι έκανε όμως στην πραγματικότητα ο κ. Υπουργός; Ο κ. Υπουργός επέλεξε στοιχεία που δείχνουν ποσοστιαίες μεταβολές και τη σύγκρισή τους με άλλες ευρωπαϊκές χώρες, για να δείξει αυτές τις πρωτιές, ακολουθώντας όμως μια μάλλον παραπλανητική τακτική και ήταν παραπλανητική αυτή η τακτική πρώτον, γιατί επέλεξε στοιχεία που έχουν ως αφετηρία τους ένα βασικό γεγονός, το γεγονός ότι η Ελλάδα είχε πτωχεύσει και δεν είχε πτωχεύσει από μόνη της, υπήρχε μία ίδια Κυβέρνηση τότε στο τιμόνι της χώρας που την οδήγησε στην πτώχευση, άρα προφανώς, τα σημεία εκκίνησης είναι πολύ χαμηλότερα για μια σειρά από δείκτες από ότι άλλες ευρωπαϊκές χώρες που δεν είχαν πτωχεύσει και προφανώς ο ρυθμός αλλαγής αυτών των στοιχείων θα έπρεπε να είναι πολύ πιο γρήγορος για να μην είναι η Ελλάδα σήμερα μια πτωχευμένη χώρα, για να μην είναι μια χώρα μέσα σε μνημόνιο, διαφορετικά θα έπρεπε να ήμασταν ακόμη σε μνημόνιο. Χαρακτηριστικό παράδειγμα, η μεταβολή του δημοσίου χρέους ως ποσοστό του ΑΕΠ. Προφανώς θα έπρεπε να μεταβληθεί πιο γρήγορα από τις άλλες χώρες, η Ελλάδα είχε ένα χρέος που είχε ξεπεράσει το 200%, για να μπορεί σήμερα να μην είναι μια χώρα πτωχευμένη, μια χώρα σε μνημόνιο.

Το δεύτερο που έκανε ο κ. Χατζηδάκης είναι, ότι επέλεξε να κάνει αυτή τη σύγκριση των ρυθμών αλλαγής σε σχέση με άλλες χώρες, αλλά όχι σε σχέση με την προηγούμενη περίοδο της διακυβέρνησης 2015-2019, για να δούμε όντως αν αυτός ο ρυθμός αλλαγής είναι τόσο σπουδαίος ή τόσο γρήγορος και το τρίτο που βασικά έκανε- και νομίζω ότι είναι και το κρίσιμο για τους πολίτες- είναι ότι δεν μίλησε για τα βασικά θέματα, για τα ουσιώδη που απασχολούν την καθημερινότητα των πολιτών, δηλαδή που είναι ο μισθός- ο μέσος μισθός, ο πραγματικός- που είναι η αγοραστική δύναμη των πολιτών, ποιοι έχουν κερδίσει και ποιοι έχουν χάσει αυτά τα πεντέμισι χρόνια που κυβερνά η Νέα Δημοκρατία, πού βρίσκονται οι Έλληνες πολίτες σε σχέση με τις ανάγκες τους για την υγεία, με τις ανάγκες τους για τη στέγη, αν χειροτερεύουν αυτά τα πράγματα τα τελευταία πεντέμισι χρόνια ή βελτιώνονται;

Και θέλω να πω μερικά χαρακτηριστικά παραδείγματα. Είπε και επαίρεστε συχνά για το ρυθμό μείωσης της ανεργίας. Την περίοδο ‘15-‘19, μέσα σε τέσσερα χρόνια, εντός μνημονίου, η ανεργία μειώθηκε από το 26%, στο οποίο την είχε παραδώσει, θυμίζω, η Νέα Δημοκρατία, στο 17%, δηλαδή είχε μια μείωση 9 μονάδων, σε τέσσερα χρόνια, εντός μνημονίου. Τώρα, στη δικιά σας περίοδο της διακυβέρνησης ‘19-‘24, σε πεντέμισι χρόνια, η ανεργία έχει μειωθεί οκτώ μονάδες. Άρα, σε μεγαλύτερο χρονικό διάστημα μικρότερη μείωση της ανεργίας. Άρα, δεν νομίζω ότι αυτό είναι μια κάποια πρωτιά, την οποία κανείς αξίζει να πανηγυρίσει.

Δεύτερον, επιλέγει να μιλήσει για τον Γενικό Πληθωρισμό, από τη μια πλευρά και τη σωρευτική του αύξηση, αλλά για τον κατώτατο μισθό, από την άλλη πλευρά. Διαλέγει τον κατώτατο μισθό, όχι το μέσο μισθό, για να πει ότι η σωρευτική αύξηση του κατώτατου μισθού είναι πιο μεγάλη από τον Σωρευτικό Πληθωρισμό, άρα, οι εργαζόμενοι σε καλύτερη θέση παρά τις αυξήσεις. Τι δεν λέει; Δεν λέει ότι ο Σωρευτικός Πληθωρισμός στα είδη πρώτης ανάγκης, στα τρόφιμα δηλαδή, είναι πάνω από 30%. Άρα, η οποία ονομαστική αύξηση έχει γίνει στον κατώτατο μισθό, δεν βοηθά τους εργαζόμενους να αντιμετωπίσουν τις ανάγκες τους, αντιθέτως, υφίστανται απώλειες οι άνθρωποι, γιατί εκεί δαπανούν το εισόδημά τους, στα είδη πρώτης ανάγκης, στα τρόφιμα. Δεν λέει ότι μέχρι το ‘22 δεν έχει αυξηθεί καθόλου ο κατώτατος μισθός, άρα, οι απώλειες που είχαν υποστεί οι εργαζόμενοι μέχρι τότε δεν αναπληρώθηκαν ποτέ. Δεν λέει ότι τον κατώτατο μισθό τον παίρνει μόλις το 20% των εργαζομένων ενώ υπάρχουν περίπου 600.000 εργαζόμενοι που παίρνουν 400 ευρώ. Άρα αυτοί τι κάνουν; Υφίστανται απλά διαρκώς απώλειες και φυσικά δεν λέει τι συμβαίνει με το μέσο μισθό, γιατί υπάρχει μεν μια ονομαστική αύξηση του μέσου μισθού, αλλά αυτή υπολείπεται πολύ του Πληθωρισμού. Άρα πρακτικά τι σημαίνει αυτό; Ότι στην Ελλάδα ο εργαζόμενος τα τελευταία χρόνια χάνει διαρκώς τη δυνατότητά του να καλύψει τις βασικές του ανάγκες. Υφίσταται διαρκώς απώλειες αγοραστικής δύναμης. Αυτό που λένε και οι πολίτες δηλαδή, «οικονομική ασφυξία». Αυτό που καταγγέλλουν, αυτό που δείχνουν και όλες οι έρευνες ότι είναι 8% κάτω ο πραγματικός μισθός στην Ελλάδα και ότι έχουμε τη μεγαλύτερη ποσοστιαία, αν θέλετε και τη σύγκριση με την Ευρώπη, μείωση εισοδήματος, από εργασία στην Ευρώπη.

 Λέει για τις εξαγωγές και «πανηγυρίζει», ποια είναι η αλήθεια; Ότι αν μιλήσουμε σε πραγματικούς όρους, όχι σε ονομαστικούς όρους, όχι δηλαδή να χρησιμοποιούμε την επίδραση των τιμών που είναι πληθωρισμένες και δείχνουν αυξημένες εξαγωγές, αλλά σε πραγματικούς όρους, η αύξηση των εξαγωγών είναι οριακή σε σχέση με το ‘19. Η αύξηση των εισαγωγών είναι πολλαπλάσια. Άρα ως χώρα εισάγουμε πολύ περισσότερα από όσα εξάγουμε, εξακολουθούμε να έχουμε αυτό το πρόβλημα. Για αυτό το Ισοζύγιο Τρεχουσών Συναλλαγών παρουσιάζει αυτό το θηριώδες έλλειμμα. Για αυτό τα διαρθρωτικά προβλήματα της Ελληνικής Οικονομίας όχι απλά δεν «θεραπεύονται», τα τελευταία χρόνια, αλλά επαναλαμβάνονται με μεγαλύτερη ένταση.

 «Πανηγυρίζει» για τις επενδύσεις, ποτέ δε λέει για τί επενδύσεις μιλάμε. Όχι να διαλέξει μία. Στην ολότητά τους τι είναι; Το 90% των επενδύσεων που συμβαίνουν στη Χώρα τα τελευταία χρόνια είναι Real Estate, αγοραπωλησίες ακινήτων, ιδιωτικοποιήσεις, οι οποίες καταγράφονται ως επένδυση και η αγορά «κόκκινων δανείων», από funds που καταγράφονται κι αυτά ως επένδυση.

Αν τα ήξεραν αυτά οι πολίτες, πιστεύετε ότι θα επιχαίρονταν για τις επενδύσεις; Αν ήξεραν δηλαδή στα αλήθεια για τι πράγμα μιλάμε, όταν λέει ο κ. Χατζηδάκης ή το Οικονομικό Επιτελείο «Επενδύσεις», πιστεύετε ότι θα έλεγαν «μπράβο» που έχουμε αύξηση επενδύσεων επειδή αγοράζονται τα «κόκκινα δάνεια» από τα funds; Δεν νομίζω ότι θα συμφωνούσαν. Αυτά είναι κάποια ελάχιστα δείγματα της «παραπλάνησης».

Ποια είναι τα πραγματικά δεδομένα, ποιοι είναι οι δείκτες οι ουσιώδεις, που είναι ο πραγματικός μισθός, μέσος μισθός στην Ελλάδα, σε σχέση με την υπόλοιπη Ευρώπη; Τελευταία θέση, τελευταία θέση και στον ΟΟΣΑ, τελευταία θέση και στην Ευρωπαϊκή Ένωση το πραγματικό μέρος της αγοραστικής δύναμης, δηλαδή ωρομίσθιο.

Βελτιώθηκε η κατάσταση την τελευταία πενταετία της διακυβέρνησης της Νέας Δημοκρατίας; Γιατί θέλει να το βλέπουμε εξελικτικά, ο κ. Υπουργός; Δεν βελτιώθηκε, χειροτέρευσε.

 Πού βρίσκεται το κατά κεφαλήν ΑΕΠ της Ελλάδας με όρους αγοραστικής δύναμης, το πραγματικό, τι μπορείς πραγματικά να κάνεις με αυτό το εισόδημα; Προτελευταία θέση στην Ευρώπη, κάτω από εμάς μόνο η Βουλγαρία.

 Βελτιώθηκε αυτή η θέση τα τελευταία χρόνια ή χειροτέρευσε; Χειροτέρευσε και μάλιστα η Βουλγαρία έχει ανοδική τάση εμείς κατεβαίνουμε, άρα, θα βρεθούμε σε λίγο από κάτω.

Πόσο έχουν αυξηθεί τα κέρδη των εταιρειών τα τελευταία πεντέμισι χρόνια και πόσο οι μισθοί; 550% πάνω, τα κέρδη των εισηγμένων εταιρειών στην Ελλάδα, 550% πάνω. Ο μέσος μισθός; 16%. Σοβαρά μιλάμε; Και μιλάμε για κοινωνική πολιτική;

Εδώ μιλάμε για μια πολιτική ακραίας, σκληρής αναδιανομής, επιδρομή στα μεσαία και φτωχότερα στρώματα για να ευνοηθούν οι πλούσιοι. Πόσο είναι το μερίδιο των μισθών στο ΑΕΠ και πόσο το μερίδιο των κερδών των επιχειρήσεων στο ΑΕΠ; Αυτά έχουν σημασία, δεν έχει νόημα μόνο να λες «έχω μεγέθυνση του ΑΕΠ». Ποιος την καρπώνεται αυτή τη μεγέθυνση, αυτή την ανάπτυξη; Το μερίδιο των μισθών είναι 27% στο ΑΕΠ, 53% το μερίδιο των κερδών των επιχειρήσεων στο ΑΕΠ, πάνω από 25 μονάδες η διαφορά. Που είναι η Ευρώπη, για να κάνουμε και τη σύγκριση με την Ευρώπη. Η διαφορά είναι 5 μονάδες η διαφορά στην Ευρώπη. Περιορίζεται ή διευρύνεται αυτό το χάσμα μισθών - κερδών τα τελευταία πεντέμισι χρόνια; Κλείνει η ψαλίδα ή ανοίγει η ψαλίδα; Ανοίγει η ψαλίδα. Εναρμονίζεται ή απομακρύνεται από την Ευρωπαϊκή Ένωση; Γιατί εσείς θέλετε τη σύγκριση με την Ευρωπαϊκή Ένωση. απομακρύνεται. Άρα οι πλούσιοι γίνονται πλουσιότεροι, οι φτωχοί φτωχότεροι, αυτή είναι η τάση τα τελευταία πεντέμισι χρόνια. Τυχαίο είναι αυτό; Τυχαία είναι όλα αυτά τα αποτελέσματα ή έχουν υπηρετηθεί, γιατί πριν ο συνάδελφος είπε «ποια είναι τελικά η στρατηγική της πολιτικής της κυβέρνησης». Δεν είναι τυχαίο. Είναι στρατηγική συγκεκριμένη στα κρίσιμα μέτωπα. Πρώτον, στην πολιτική στον πληθωρισμό, που αφήνεται ανεξέλεγκτη κυριολεκτικά την αγορά και εκεί βλέπουμε τις εταιρείες να κερδοσκοπούν ασύστολα, στη διύλιση, στην ενέργεια, στα super market, να εμφανίζουν μια πρωτοφανή κερδοφορία. Πριν από δύο χρόνια η Lagarde, από όλους τους ανθρώπους στον κόσμο, έφτασε να πει ότι «έχουμε πληθωρισμό απληστίας», ότι δηλαδή τα εταιρικά κέρδη πυροδοτούν τις τιμές, ότι οι εταιρείες ανεβάζουν σκόπιμα τις τιμές πάνω από το εισαγόμενο κόστος. Κι εσείς εδώ λέγατε ο ένας ότι «ο πληθωρισμός είναι εισαγόμενος» και ο άλλος «τι καλά που έχουν κέρδη οι εταιρείες, δείχνουν τι καλά που πάει η ελληνική οικονομία».

Δεύτερον, με την πολιτική σας φορολογία από τη μια να κάνετε φοροελαφρύνσεις στο μεγάλο κεφάλαιο, στη συγκέντρωση κεφαλαίου, στον ΕΝΦΙΑ των μεγάλων περιουσιών, στο φόρο των μερισμάτων και από την άλλη να έχετε το χαράτσι στους ελεύθερους επαγγελματίες και να την πληρώνουν πάλι οι αυτοαπασχολούμενοι και τα μπλοκάκια. Επίσης με το ΦΠΑ που εν μέσω πληθωριστικής κρίσης κυριολεκτικά σάρωσε το εισόδημα των μεσαίων και χαμηλών στρωμάτων. Το βλέπουμε αυτό, είναι αποτυπωμένο, όταν έχουμε τέτοια έκρηξη στα φορολογικά έσοδα 15 δις και τα μισά από αυτά είναι από ΦΠΑ, έχουν γονατίσει τα νοικοκυριά για να έρθουν αυτά τα φορολογικά έσοδα, από τις τσέπες των πλέον αδύναμων ήρθαν αυτά τα χρήματα στο κράτος, από τον πλέον άδικο φόρο. Τρίτον, από την πολιτική σας στα δημόσια αγαθά. Να ιδιωτικοποιούνται δηλαδή η υγεία, η πανεπιστημιακή εκπαίδευση, η ενέργεια. Αυτό πρακτικά τι σημαίνει; Σημαίνει ότι ένας πολίτης πια πρέπει να δίνει πολύ περισσότερα από την τσέπη του για πράγματα τα οποία θα έπρεπε να παρέχονται καθολικά, δημόσια, δωρεάν. Βλέπουμε την κατάσταση αυτή τη στιγμή στην υγεία, να έχει αυξηθεί ραγδαία και το ποσοστό όσων δεν μπορούν να καλύψουν τις ιατρικές τους ανάγκες, είμαστε πρώτοι στην Ευρώπη στο ποσοστό των ανθρώπων που δεν μπορούν να καλύψουν τις ιατρικές τους ανάγκες, την ώρα που είμαστε επίσης πρώτοι στην Ευρώπη στα πόσα δίνουμε ιδιωτικά για ιατρικές ανάγκες , δηλαδή και ξοδεύουν τα πιο πολλά οι πολίτες ιδιωτική δαπάνη στην υγεία και μένουν περισσότερο ακάλυπτοι από οποιονδήποτε άλλο στην Ευρώπη. Και εσείς τι κάνετε ενώ συμβαίνει αυτό; Είδαμε και τα δεδομένα που είναι ασύλληπτα αυτή τη στιγμή, 100.000 χειρουργεία εν αναμονή στη χώρα, η μοναδική ΜΕΘ Παίδων στη βόρεια Ελλάδα να έχει μόνο 8 κρεβάτια στο Ιπποκράτειο, τρομακτικά πράγματα, εσείς νομοθετήσατε να αυξηθούν οι τιμές στα φάρμακα πριν από λίγες μέρες. Αυξήσατε δηλαδή κι άλλο την ιδιωτική δαπάνη για την υγεία και στην αντιπαράθεση φαρμακευτικών και ασθενών, διαλέξατε την πλευρά των φαρμακευτικών, να πληρώνουν οι ασθενείς. Αυτή είναι η επιθετικότητα, η τιμωρητική στάση και αυτή είναι και η στρατηγική που έχει οδηγήσει στα αποτελέσματα που δεν είναι καθόλου τυχαία τα αρχικά με την φοβερή συγκέντρωση κερδών σε λίγα χέρια και τη φοβερή φτωχοποίηση του μεγάλου όγκου των πολιτών, γι’ αυτό και οι πολίτες λένε ότι δεν πάει καλά η χώρα, γι’ αυτό και οι πολίτες λένε ότι νιώθουν φτωχοί 7 στους 10, δεν είναι ότι κάνουν λάθος ή δεν έχουν καταλάβει πόσο σημαντικά είναι αυτά που έχει πετύχει, είναι ότι βιώνουν αυτή την πραγματικότητα.

Με το νομοσχέδιο το Τέλος Χαρτοσήμου αντικαθίσταται με το Ψηφιακό Τέλος Συναλλαγής, ουσιαστικά το είπαν και άλλοι συνάδελφοι, δεν έχουμε κάποια μεταρρύθμιση, έχουμε την ψηφιοποίηση ενός φόρου για μια σειρά από συναλλαγές, το Τέλος συνεχίζει να υφίσταται κανονικά, απλά γίνεται ηλεκτρονικά.

 Πιθανόν, να μειώσει κάποιες γραφειοκρατικές διαδικασίες, δεν ελαφρύνει όμως, τους πολίτες, ούτε τους εργαζόμενους, ούτε τους επαγγελματίες που έχουν γονατίσει από τους έμμεσους φόρους.

 Το Τέλος επιβάλλεται στις συναλλαγές, όπου ένας τουλάχιστον συναλλασσόμενος είναι φορολογικός κάτοικος Ελλάδας.

 Έχουμε ψηφιακό μετασχηματισμό φόρου, δεν έχουμε διόρθωση ή αλλαγή για κρίσιμες ομάδες του πληθυσμού που έχουν ανάγκη και περισσότερο θα έλεγα, ότι διευκολύνονται οι μεγαλύτερου επιπέδου οικονομικές συναλλαγές, οι μεγαλύτερου οικονομικού μεγέθους συναλλασσόμενοι στις συναλλαγές τους με το Δημόσιο.

 Θα ήθελα να μείνω και σε δύο διατάξεις, από τις λοιπές, στις δωρεές των Νομικών Προσώπων προς το Δημόσιο. Θα εκπίπτουν λέει στο εξής, στο σύνολό τους από το φορολογητέο εισόδημα του δωρητή. Εδώ έχουμε μια ακόμη έμμεση κραυγαλέα φοροαπαλλαγή προς τις μεγάλες επιχειρήσεις, σαν να μην έφταναν όλα όσα έχουν γίνει τα τελευταία 5,5 χρόνια. Μια ακόμη κραυγαλέα φοροαπαλλαγή στις μεγάλες επιχειρήσεις στο όνομα της ««κοινωνικής»» εντός πολλών εισαγωγικών, αλλά με το αζημίωτο από ότι φαίνεται προσφοράς τους, αφού έχουν με κάθε τρόπο λάβει τη στήριξη της Κυβέρνησης, θα πολλαπλασιάσουν και άλλο τα κέρδη της.

 Προβλέπεται, όπως γίνεται πάντα στα πάγια μέτρα, τις απαλλαγές από τον ΕΝΦΙΑ στις πληγείσες περιοχές του Αιγαίου και της Θεσσαλίας. Το ζήτημα όμως, δεν είναι εδώ, αν θα τους δώσουμε μια παράταση στο να πληρώσουν τον ΕΝΦΙΑ. Το ζήτημα είναι τι γίνεται, σε αυτές τις περιοχές και το θέμα είναι, ότι εδώ γινόμαστε θεατές στο ίδιο έργο, κάθε χρόνο. Ένα χρόνο μετά τις πλημμύρες του Daniel που έπληξαν τη Θεσσαλία, τις αδιανόητες καταστροφές στο Βόλο και στο Πήλιο, ξαναείδαμε τις ίδιες εικόνες φέτος. Τίποτα, δεν έγιναν πράξη, όπως εξαγγέλθηκαν από τον κύριο Μητσοτάκη. Ξέρετε τι έγινε πράξη;

 Οι μεθοδεύσεις για την ιδιωτικοποίηση του νερού, η απένταξη αντιπλημμυρικών έργων από το Ταμείο Ανάκαμψης και ακριβοπληρωμένες μελέτες από εμπορικές εταιρείες. Αυτά έγιναν πράξη, αυτό τον ένα χρόνο, που η περιοχή δεν μπορεί να ανακάμψει.

 Υπάρχει και μια ακόμη διάταξη του νομοσχεδίου που θέλω να σχολιάσω, που λέτε για τις περιπτώσεις δωρεάν παραχώρησης ακινήτων κρατών της Ευρωπαϊκής Ένωσης, σε μη κερδοσκοπικά νομικά πρόσωπα για την εκπλήρωση του μορφωτικού και πολιτιστικού τους σκοπού, δεν θα υπολογίζεται τεκμαρτό εισόδημα ενώ, θα απαλλάσσονται και από τον ΕΝΦΙΑ και ήθελα να ρωτήσω το εξής: Αυτή η διάταξη αφορά και τα Ιδιωτικά Πανεπιστήμια, που θεσμοθέτησε η Κυβέρνηση της Νέας Δημοκρατίας;

 Γιατί εδώ, σε ό,τι αφορά Ιδρύματα μη κερδοσκοπικά που λειτουργούν ήδη, λειτουργούν ήδη, χωρίς να έχουν αυτό το πλεονέκτημα, αυτές τις φοροαπαλλαγές στα ακίνητα. Αυτό αφορά και τα ξένα Ιδιωτικά Πανεπιστήμια που θα έρθουν και θα ιδρύσουν παραρτήματα στην Ελλάδα;

 Θα ήθελα μια σαφή απάντηση σε αυτό. Αν ισχύει, δείχνει ότι η αγωνία σας είναι τόσο μεγάλη για τα Ιδιωτικά Πανεπιστήμια που όχι, μόνο νομοθετήσατε για να επιτραπεί η λειτουργία τους, αλλά νομοθετείτε και φοροαπαλλαγές για να μεγιστοποιήσουν και το όφελος τους. Αλλά θα ήθελα να μας το διευκρινίζετε αυτό.

Σας ευχαριστώ κύριε Πρόεδρε και για την ανοχή του χρόνου και τα υπόλοιπα στις υπόλοιπες συνεδριάσεις.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Κτενά Αφροδίτη, Δελής Ιωάννης, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κυρία συνάδελφε και συνεχίζουμε με τον Ειδικό Αγορητή της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» τον κ. Ανδρέα Βορύλλα. Ορίστε κύριε συνάδελφε έχετε τον λόγο.

 **ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»:** Ευχαριστώ πολύ κ. Πρόεδρε, κ. Υπουργέ, κυρίες και κύριοι συνάδελφοι. Η Κυβέρνηση φέρει προς συζήτηση νομοσχέδιο, με στόχο την αναμόρφωση του Κώδικα Τελών Χαρτοσήμου και την αντικατάστασή του με το Ψηφιακό Τέλος Συναλλαγής.

 Θα ήθελα να κάνω μια σύντομη αναφορά για τις καταστροφικές πυρκαγιές στον Βαρνάβα Αττικής, που έφτασε μέχρι τον αστικό ιστό της πόλης μας. Ο Οργανισμός Οικονομικής Συνεργασίας και Ανάπτυξης (ΟΟΣΑ), είχε δημοσιεύσει μια μελέτη με τίτλο: «Πώς θα τιθασεύουμε τις πυρκαγιές εν μέσω κλιματικής αλλαγής, η περίπτωση της Ελλάδας». Στην πολυσέλιδη και εμπεριστατωμένη έρευνα, ο Διεθνής Οργανισμός απευθύνει ισχυρές συστάσεις, δώστε περισσότερο βάρος στην πρόληψη, δεν αρκεί η καταστολή.

 Επίσης, διαπιστώνει καθυστερήσεις στην απορρόφηση των κοινοτικών κονδυλίων για έργα δασοπροστασίας.

Οι πολίτες θέλουν να μπει ένα τέλος σε αυτή τη θλιβερή κατάσταση που βιώσαμε με την παρούσα και τις προηγούμενες κυβερνήσεις. Η Έκθεση του ΟΟΣΑ μας λέει σε γενικές γραμμές το τι πρέπει να κάνουμε, χρειάζεται σθένος και αποφασιστικότητα που δυστυχώς η Κυβέρνηση Νέας Δημοκρατίας δεν διαθέτει.

Επιστρέφοντας στο παρόν νομοσχέδιο από το έτος 1836 μέχρι σήμερα πολλά έχουν αλλάξει στην Ελλάδα εκτός από ένα: το Τέλος Χαρτοσήμου. Ο παλαιότερος φόρος επί της ουσίας παραμένει αλλάζοντας όνομα σε Ψηφιακό Τέλος Συναλλαγής.

 Στον Κρατικό Προϋπολογισμό του 2024 το σύνολο των φορολογικών εσόδων προϋπολογίζονταν σε 56,6 δις ευρώ, ενώ τα έσοδα από Τέλη Χαρτοσήμου στα 355 εκατομμύρια ευρώ, δηλαδή, τα Τέλη Χαρτοσήμου αντιπροσωπεύουν μόλις το 0,63% του συνόλου των φορολογικών εσόδων.

Τα παραπάνω ποσά αποδεικνύουν ότι πρόκειται από φορολογικής απόψεως για έναν ασήμαντο φόρο. Ενώ σε άλλες χώρες αξιολογούνται οι φόροι για την αποδοτικότητά τους στην Ελλάδα τέτοια πράγματα δεν συμβαίνουν, δηλαδή, να αξιολογούνται οι φόροι σε σχέση με τα έσοδα που φέρνουν στα Κρατικά Ταμεία, το κόστος είσπραξης τους, παραδείγματος χάριν, ψηφιακές πλατφόρμες, τα διοικητικά κόστη και τη γραφειοκρατία που ενίοτε προκαλούν σε επιχειρήσεις και νοικοκυριά.

 Η Κυβέρνηση επικαλείται ως εκσυγχρονισμό την πλήρη κατάργηση του Τέλους Χαρτοσήμου για πάνω από 600 περιπτώσεις οι οποίες έτσι κι αλλιώς απέφεραν ελάχιστα έσοδα μόλις 32 εκατομμύρια ευρώ στα Κρατικά Ταμεία χωρίς να αναφέρεται το κόστος είσπραξής τους.

 Κύριε Υπουργέ, η κατάργηση φόρων και τελών αποφέρουν μηδαμινά έσοδα δεν μπορεί να παρουσιάζονται ως μεταρρύθμιση, αφού η διατήρησή τους προκαλεί διοικητικό κόστος μεγαλύτερο από τα αναμενόμενα έσοδα, οπότε τελικώς είναι σε βάρος του δημοσίου συμφέροντος.

Η Κυβέρνηση με το παρόν νομοσχέδιο βαφτίζει τον Κώδικα Τελών Χαρτοσήμου σε Ψηφιακό Τέλος Συναλλαγής με συντελεστές 1,2, 2,4 και 3,6, όπως ακριβώς ήταν ίδιοι με τους συντελεστές Κώδικα Τελών Χαρτοσήμου που υποτίθεται πως καταργείτε. Μάλιστα επί της ουσίας διατηρείται η προσαύξηση 20% για εισφορά υπέρ ΟΓΑ σύμφωνα με το άρθρο 11 του νόμου 4169/1961. Μπορεί ο ΟΓΑ να μην υπάρχει πλέον, όμως η προσαύξηση του 20% παραμένει και μετά την υιοθέτηση του Ψηφιακού Τέλους Συναλλαγής.

 Η θέση του κόμματός μας είναι ότι εν έτη 2024 η επιβολή χαρτοσήμου σε ορισμένες συναλλαγές δεν έχει κανένα δικαιοπολιτικό λόγο ύπαρξης και αποτελεί ένα απροκάλυπτο χαράτσι οθωμανικής αντίληψης και βαναυσότητας.

 Οι λόγοι αντίθεσής μας βασίζονται στο ότι πρόκειται για ένα φόρο που δεν επιβάλλεται επί του κέρδους ή επί της προστιθέμενης αξίας οπότε προσομοιάζει με οριζόντιο ή κεφαλικό φόρο, ενώ η απόδοσή του στα κρατικά ταμεία είναι ελάχιστη.

 Είναι ένας φόρος αντιαναπτυξιακός και εχθρικός προς την επιχειρηματικότητα και τις ξένες επενδύσεις.

 Είναι χαρακτηριστική η περίπτωση του Τέλους Χαρτοσήμου 2,4 που επιβάλλεται στα ομολογιακά δάνεια εκτός Χρηματιστηρίου. Οι τράπεζες, όπως μας λένε οι επαΐοντες, έχουν φτιάξει ένα νομικό κατασκεύασμα για να το αποφύγουν.

Μέχρι σήμερα πολλές επιχειρήσεις απέφευγαν το χαρτόσημο, αν για παράδειγμα, η σύμβαση καταρτιζόταν στην Ελλάδα, αλλά ένα από τα δύο αντισυμβαλλόμενα μέλη ήταν κάτοικος αλλοδαπής. Αυτό το παράθυρο θα κλείσει με το νέο νομοσχέδιο.

Το Τέλος Χαρτοσήμου 3,6 επί του δανειακού κεφαλαίου μεταξύ επιχειρήσεων ήταν απαγορευτικό ακόμα και όταν τα επιτόκια των κεντρικών τραπεζών ήταν μηδενικά πριν από δύο χρόνια.

Το Τέλος Χαρτοσήμου ήταν υψηλότερο από τους τόκους του δανείου τονίζουν οι επιχειρηματικοί σύνδεσμοι. Παρά την αύξηση των επιτοκίων παρέμβασης από την Ε.Κ.Τ. το Τέλος Χαρτοσήμου συνιστά σημαντική επιβάρυνση ακόμη και σήμερα με επιτόκιο δανεισμού 6%.

Από όσο γνωρίζουμε τα Τέλη Χαρτοσήμου ή παρόμοιοι φόροι δεν υφίστανται στην Ευρωπαϊκή Ένωση, ενώ για υποψήφιους επενδυτές είναι ένας ακατανόητος φόρος που είναι δύσκολο να εξηγηθεί ο λόγος ύπαρξής του.

 Η υποβολή Ψηφιακού Τέλους Συναλλαγής πιθανώς θα οδηγήσει σε νέες δικαστικές διαμάχες, δεδομένου ότι με τις υπ΄ αριθμόν 2163 του 2020 και 2323 του 2020 αποφάσεις του Συμβουλίου της Επικρατείας τις οποίες θα καταθέσουμε στα πρακτικά επιβεβαίωσε τη νομολογιακή κρίση ότι όλα τα έντοκα χρηματικά δάνεια από ενάρξεως του Κώδικα ΦΠΑ δεν θα έπρεπε να έχουν υπαχθεί σε τέλη Χαρτοσήμου.

Στο σκεπτικό του Συμβουλίου της Επικρατείας μεταξύ άλλων αναφέρεται ότι η χορήγηση έντοκου χρηματικού δανείου περιλαμβάνεται κατ΄ αρχήν μεταξύ των πράξεων του άρθρου 2 του Κώδικα ΦΠΑ ως παροχή υπηρεσιών υποκείμενη στον Φόρο Προστιθέμενης Αξίας πλην απαλλασσόμενη αυτού κατά το άρθρο 22 παράγραφος 1, οπότε δεν μπορεί να επιβληθεί Τέλος Χαρτοσήμου.

 Με βάση τις παραπάνω αποφάσεις του Συμβουλίου της Επικρατείας η Διεύθυνση Επίλυσης Διαφορών Ανεξάρτητης Αρχής Δημοσίων Εσόδων εξέδωσε την απόφαση 4076 του 2022 την οποία θα καταθέσουμε, με την οποία επιστρέφονται τα Τέλη Χαρτοσήμου που είχαν αποδοθεί με τρεχούμενο δοσοληπτικό λογαριασμό.

 Με νόμο της παρούσας Κυβέρνησης, και ειδικότερα με το άρθρο 172 του ν.4972/2022 για την εταιρική διακυβέρνηση των ανωνύμων εταιρειών του δημοσίου, ορίστηκε ότι δεν θίγονται οι διατάξεις για την επιβολή τελών χαρτοσήμου στα έντοκα δάνεια και λοιπές χρηματοδοτήσεις, δηλαδή νομοθετήθηκε εκ νέου η διατήρηση του χαρτοσήμου κόντρα στις εν λόγω αποφάσεις του Συμβουλίου της Επικρατείας.

Η εμμονή της Κυβέρνησης να επιβάλει ψηφιακό τέλος συναλλαγής σε ορισμένες συναλλαγές, όπως τα επιχειρηματικά δάνεια, είναι πιθανόν μη σύννομη με βάση το σκεπτικό του Συμβουλίου της Επικρατείας, όπως αναπτύχθηκε στις υπ' αριθμόν 2163/ 2020 και 2323/ 2020, αποφάσεις.

Ας εξετάσουμε ορισμένες περιπτώσεις όπου με το παρόν νομοσχέδιο θα επιβάλλεται το ψηφιακό τέλος συναλλαγής.

Ως πρώτη περίπτωση αναφέρονται οι συμβάσεις μίσθωσης ακινήτων, εκτός κατοικίας. Με το ψηφιακό τέλος θα επιβαρύνονται όλες οι επαγγελματικές μισθώσεις, επομένως οι μισθωτές θα έχουν αυξημένο κόστος μισθώσεων. Είναι γνωστό ότι οι τιμές των μισθωμάτων γενικά έχουν αυξητική τάση, οπότε η κατάργηση του τέλους θα βοηθούσε τις επιχειρήσεις που μισθώνουν επαγγελματικούς χώρους και θα τόνωνε την επιχειρηματικότητα.

Με το παρόν νομοσχέδιο ορίζεται ψηφιακό τέλος συναλλαγής στα επιχειρηματικά δάνεια με ορισμένες εξαιρέσεις, με ανώτατο πλαφόν ανά συναλλαγή 150.000 ευρώ. Η επιβολή χαρτοσήμου συναλλαγής επί των επιχειρηματικών δανείων συμβάσεων είναι ευθέως αντίθετη με την νομοθετημένη γενική αρχή ότι τα τέλη χαρτοσήμου δεν δύναται να επιβληθούν επί συναλλαγών, όπως οι δανειακές συμβάσεις μεταξύ υποκείμενων στο καθεστώς ΦΠΑ, έστω και ευκαιριακά, επιτηδευματιών. Άλλωστε, η τυχόν διατήρηση της απαλλαγής από το ψηφιακό τέλος συναλλαγής των τραπεζικών δανείων, έναντι οιασδήποτε επιχειρηματικής δανειοδότησης εκτός τραπεζικού συστήματος, δημιουργεί πλήρη στρέβλωση στην αγορά, καθιστώντας μη ανταγωνιστική οιαδήποτε μορφή χρηματοδότησης που δεν είναι τραπεζική, τη στιγμή μάλιστα που για μεγάλο αριθμό επιχειρήσεων, ιδίως μικρομεσαίων και νεοφυών, η πρόσβαση στον τραπεζικό δανεισμό είναι δυσχερής ή μη συμφέρουσα οικονομικά.

Η διάταξη επιβαρύνει ένα αποτελεσματικό εργαλείο ενίσχυσης των εταιρικών κεφαλαίων, ομολογίες και δη μετατρέψιμες σε μετοχές, και μάλιστα με την αιφνίδια κατάργηση μιας πρακτικής δεκαετιών, που συνέβαλε στη μετατροπή του δανειστή από τρίτο πρόσωπο σε μέτοχο που εμπράκτως ενδιαφέρεται για την επιχειρηματική ανάπτυξη.

Με άλλα λόγια, το κυβερνητικό μήνυμα θολώνει. Επιθυμεί η πολιτεία την κεφαλαιακή ενίσχυση και τη δημιουργία υγιών και μεγαλύτερων επιχειρηματικών μονάδων ή όχι;

Η επιλογή της επιβολής ψηφιακού τέλους επί των δανείων, των ομολογιακών συμπεριλαμβανομένων, βρίσκεται σε αντίθεση και με τον επιδιωκόμενο από την Ευρωπαϊκή Ένωση σκοπό της αύξηση της μη τραπεζικής χρηματοδότησης, με ειδικότερη μάλιστα στόχευση για τη χρηματοδότηση των οργανισμών εναλλακτικών επενδύσεων, ως εργαλεία χρηματοδότησης. Εάν η επιλογή αυτή που μοιάζει αντιαναπτυξιακή και αντιτιθέμενη στο ευρωπαϊκό περιβάλλον επιλέγεται ώστε να λειτουργήσει ως ανάχωμα στην μεταφορά φορολογητέας ύλης από την Ελλάδα προς το εξωτερικό θα πρέπει να προβληματιστούμε για τη στάθμιση του κινδύνου.

 Η χρησιμοποίηση φορολογικού βάρους, ως εργαλείου για την αποτροπή επιχειρηματικών πρακτικών που μάλιστα συνιστούν διεθνή τάση ακόμη και αν ήταν αποτελεσματική, εντούτοις προκαλεί ευρύτερες δυσμενείς συνέπειες. Σε μία χώρα όπως η Ελλάδα, όπου μόνο οι τράπεζες δεν επαρκούν για τη χρηματοδότηση επιχειρηματικής ανάπτυξης, η αύξηση του κόστους του εξωτραπεζικού δανεισμού με την επιβολή φορολογικού βάρους δεν μπορεί παρά να λειτουργήσει σε βάρος των επενδύσεων, ενώ για μία ακόμη φορά διατηρείται ένας προνομιακός χώρος στον τραπεζικό τομέα, χωρίς η αγορά να λειτουργεί με γνήσια ανταγωνιστικούς όρους.

Επομένως, κατά τη θέσπιση του ψηφιακού τέλους συναλλαγών στον εξωτραπεζικό δανεισμό θα πρέπει ο νομοθέτης να εξετάσει τις ευρύτερες συνέπειες και να μην επηρεαστεί από το δέλεαρ των προσδοκώμενων ταμειακών εσόδων, ούτε άλλωστε βοηθά στην αναδιάρθρωση της ελληνικής επιχειρηματικότητας η χρησιμοποίηση φορολογίας χαρτοσήμου ως αντικίνητρο για τη μεταφορά φορολογικού αποτελέσματος, η οποία συνιστά μία τρέχουσα διεθνή πραγματικότητα και για την οριοθέτηση της καταχρηστικότητας, της οποίας ούτως η άλλως η Ευρωπαϊκή Ένωση αναλαμβάνει σχετικές πρωτοβουλίες.

Με επόμενο άρθρο ψηφιακό τέλος συναλλαγής ορίζεται στους τρεχούμενους ή αλληλόχρεους δοσοληπτικούς λογαριασμούς και επί των καταθέσεων και αναλήψεων που διενεργούνται από εταίρους, μετόχους ή άλλα πρόσωπα, εφόσον δεν πρόκειται για απολήψεις έναντι κερδών. Στην εγχώρια επιχειρηματική πρακτική είναι σύνηθες να υπάρχουν δοσοληπτικοί λογαριασμοί και να δημιουργούνται καταθέσεις και αναλήψεις από τους μετόχους και εταίρους, προκειμένου να στηρίξουν τις επιχειρήσεις τους σε περιόδους ταμειακών δυσχερειών, ειδικά τα χρόνια της οικονομικής κρίσης όπου ήταν σχεδόν αδύνατη η λήψη τραπεζικών δανείων.

Ακόμα και σήμερα επιχειρήσεις μέσω των δοσοληπτικών λογαριασμών εξοφλούν υποχρεώσεις προς το δημόσιο, τα ασφαλιστικά ταμεία, τους εργαζομένους, τους προμηθευτές και τις τράπεζες. Με βάση την παρούσα διάταξη, αν για παράδειγμα ένας μέτοχος καταθέσει σε δοσοληπτικό λογαριασμό 100.000 ευρώ της εταιρείας του για να πληρωθεί η μισθοδοσία προσωπικού και ΕΦΚΑ θα πρέπει να πληρωθεί επίσης και το ψηφιακό τέλος συναλλαγής, ποσό 2400 ευρώ.

Δηλαδή, το Δημόσιο τιμωρεί μετόχους και εταίρους που διευκολύνουν τις επιχειρήσεις τους παρέχοντας την απαραίτητη ρευστότητα από τα ιδιωτικά τους κεφάλαια επιβάλλοντάς τους, το Ψηφιακό Τέλος συναλλαγής. Με το παρόν Νομοσχέδιο ορίζετε Ψηφιακό Τέλος σε διάφορες περιπτώσεις συμβάσεων, όπως στην περίπτωση της παραγράφου 1β` για την άφεση χρέους που περιγράφεται στο άρθρο 454, του Αστικού Κώδικα. Με το Ψηφιακό Τέλος Συναλλαγής επιβαρύνονται σημαντικά οι ωφελούμενοι που το πιθανότερο είναι να βρίσκονται σε ιδιαίτερα δυσχερή οικονομική κατάσταση. Τώρα, επειδή δε στην πράξη είναι δύσκολος ο έλεγχος ή η εξασφάλιση της συμμόρφωσης, προτείνουμε να απαλειφθεί η εν λόγω περίπτωση. Επιβάλλεται το Ψηφιακό Τέλος Συναλλαγής στις καταβαλλόμενες συνδρομές σε Επαγγελματικά Επιμελητήρια, Ενώσεις, Συλλόγους και Σωματεία.

 Σύμφωνα με την Κοινοτική Νομοθεσία, πολλές από τις συγκεκριμένες συνδρομές μελών που καταβάλλονται για τις αυτονόητες παρεχόμενες υπηρεσίες τα νομικά ή τα κερδοσκοπικά πρόσωπα όπου αναφέρονται σε αυτό το άρθρο και υπάγονται στο πεδίο εφαρμογής ΦΠΑ ανεξάρτητα από το αν στη συνέχεια απαλλάσσονται νόμιμα από το ΦΠΑ από μια σειρά ονομαζόμενων διατάξεων από την Κοινοτική Νομοθεσία περιπτώσεων απαλλαγών του άρθρου 22, του κώδικα ΦΠΑ.

 Με την κατάθεση του παρόντος Νομοσχεδίου τα ερωτήματα που μας δημιουργούνται είναι πολλά. Όπως πώς μια Κυβέρνηση που διατείνεται συνεχώς ότι προωθεί τη μείωση φόρων και τον εκσυγχρονισμό του θεσμικού πλαισίου του «επιχειρείν» στη χώρα, επιλέγει την επαναφορά μιας αναχρονιστικής και προβληματικής φορολογίας χωρίς αυτή να αποτελεί σημαντική πηγή δημοσίων εσόδων. Ένα από τα ανώτατα δικαστήρια της χώρας μας όπως το Συμβούλιο της Επικρατείας αποφαίνεται για τη μη σύννομη επιβολή χαρτοσήμου στα επιχειρηματικά δάνεια, είναι ηθικό και δίκαιο η Κυβέρνηση να το επαναφέρει με νέα διατύπωση παραβλέποντας ότι η απόφαση του ανώτατου δικαστηρίου επικαλείται το θεσμικό πλαίσιο της Ευρωπαϊκής Ένωσης που η χώρα μας δεν μπορεί να μεταβάλει;

 Τι θα γίνει αν υπάρξουν νέες προσφυγές στα διοικητικά δικαστήρια από φορολογούμενους στους οποίους θα επιβληθεί το συγκεκριμένο Τέλος με τη νέα διάταξη και δικαιωθούνε;

Η χώρα έχει ανάγκη τις σημαντικές επιχειρήσεις στο παγκόσμιο οικονομικό «γίγνεσθαι» που βιώνουμε. Το φορολογικό πλαίσιο της χώρας δεν μπορεί να επιβάλλει φόρους και τέλη που δεν υφίστανται σε άλλες χώρες. Είναι επιτακτική ανάγκη η κατάργηση φόρων και τελών, όπως το χαρτοσήμου και της εισφοράς του ν. 128 του 1975 που επιβαρύνει τα τραπεζικά δάνεια των επιχειρήσεων. Επειδή η διευκόλυνση των επιχειρήσεων στην προώθηση του χρήματος είναι κρίσιμη για την επιβίωσή τους και επειδή διανύουμε περίοδο αυξημένων επιτοκίων, πρέπει να αποφεύγονται ενέργειες που επιβαρύνουν τις επιχειρήσεις.

Τέλος, στην περίοδο αυξημένης οικονομικής ανασφάλειας είναι σημαντικό η πολιτεία να σηματοδοτεί ότι οι πράξεις θα πρέπει να συμβαδίζουν με τα λόγια. Αν πραγματικά θέλετε να κάνετε μεταρρυθμίσεις και να αυξήσετε τα φορολογικά έσοδα, θα πρέπει να επιβάλλεται φόρος στα κέρδη, από συναλλαγές σε κρυπτονομίσματα.

 Σύμφωνα με στοιχεία της BROKER CHOOSER το 2021, 194.860 Έλληνες ήταν κάτοχοι των κρυπτονομισμάτων. Αυτό σημαίνει ότι η Ελλάδα βρίσκεται στην 36η θέση παγκοσμίως στο πληθυσμό του CRYPTO με μία θέση χαμηλότερα από τη Φιλανδία και μία θέση υψηλότερα την Ελβετία. Είναι ακατανόητη η απόφαση του Υπουργείου Οικονομικών με την οποία πριν λίγες βδομάδες καταργήθηκε η Ειδική Ομάδα Εργασίας που είχε συσταθεί τον Φεβρουάριο για τη φορολόγηση των κρυπτονομισμάτων. Για την Ελληνική Φορολογική Διοίκηση δεν υπάρχουν κρυπτονομίσματα, ούτε κέρδη από αυτά, καθώς επί σειρά ετών δεν υπάρχει νομοθεσία για τη φορολόγηση κερδών από συναλλαγές κρυπτονομισμάτων και δεν υπάρχει απόδοση κωδικού αριθμού ΚΑL σε όσους συναλλάσσονται με κρυπτονομίσματα. Δεν υπάρχει υποχρέωση των κρυπτονομισμάτων στην φορολογική δήλωση και των κερδών που προκύπτουν από αυτά.

Σας ευχαριστώ, πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε κύριε συνάδελφε.

Και πριν περάσουμε στον επόμενο συνάδελφο τον Ειδικό Αγορητή, να ανακοινώσω λίγο τους φορείς που θα προσκληθούν για τη Δευτέρα.

Είναι η Ανεξάρτητη Αρχή Δημοσίων Εσόδων, η Γενική Συνομοσπονδία Επαγγελματιών-Βιοτεχνών Εμπόρων Ελλάδος, η Ένωση Ελληνικών Τραπεζών, ο Σύνδεσμος Επιχειρήσεων και Βιομηχανιών, ο Δήμος Γαλατσίου, το Οικονομικό Επιμελητήριο Ελλάδας, η Επιτροπή Κεφαλαιαγοράς, η Πανελλήνια Ομοσπονδία Ενώσεων Στρατιωτικών, η Πανελλήνια Ομοσπονδία Φοροτεχνικών Ελευθέρων Επαγγελματιών, η Ένωση Φοροτεχνικών Ελεύθερων Επαγγελματιών Αττικής, η Πανελλήνια Ομοσπονδία Ιδιοκτητών Ακινήτων, η Πανελλήνια Ομοσπονδία Εργαζομένων Δημόσιων Οικονομικών Υπηρεσιών, η Ελληνική Συνομοσπονδία Εμπορίου και Επιχειρηματικότητας και η Ανώτατη Συνομοσπονδία Πολυτέκνων Ελλάδος.

Τώρα τον λόγο έχει ο κύριος Αλέξανδρος Καζαμίας, Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».

 **ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε.

Το παρόν νομοσχέδιο που στην ουσία αφορά την αντικατάσταση του παλιού τέλους χαρτοσήμου από ένα νέο ψηφιακό τέλος συναλλαγής, μας έρχεται σε μια συγκυρία όπου η οικονομία της χώρας και ιδιαίτερα οι μεσαίες και οι ασθενέστερες κοινωνικές τάξεις βρίσκονται σε τρομερά δυσχερή κατάσταση. Τα στοιχεία που έχουμε από ανεξάρτητους φορείς, για παράδειγμα την Ευρωπαϊκή Ένωση, το πιστοποιούν αυτό με πολλαπλούς τρόπους. Επίσης, έχουμε το ζήτημα της ακρίβειας το οποίο παραμένει, για τουλάχιστον 2 χρόνια, το πρώτο θέμα που απασχολεί τους πολίτες σύμφωνα με όλες τις μελέτες κοινής γνώμης. Η ακρίβεια είναι κεντρικό ζήτημα. Και είναι σημαντικό όταν συζητάμε το παρόν νομοσχέδιο να έχουμε υπόψη μας ότι έρχεται μέσα σε μία συγκυρία και σε ένα πλαίσιο όπου οι πολίτες αγωνίζονται καθημερινά για να αντιμετωπίσουν ένα ζήτημα, ένα πρόβλημα ακρίβειας το οποίο δεν λέει να σταματήσει. Και το οποίο χειροτερεύει μέρα με τη μέρα για μεγάλο χρονικό διάστημα, τουλάχιστον 2 με 3 χρόνια είναι αυτή η κατάσταση, πέρα από τις ικανότητες των πολιτών να ανταπεξέλθουν σε αυτή την αύξηση των τιμών αλλά και στην μη επαρκή αύξηση των μισθών τους.

Πρέπει εδώ επίσης να έχουμε υπόψη μας ότι η χώρα έχει τη χειρότερη αγοραστική δύναμη στην Ευρωπαϊκή Ένωση των 27. Δηλαδή, μιλάμε για μια κατάσταση πραγματικά δυσχερή σε σύγκριση με τους εταίρους μας στην Ευρωπαϊκή Ένωση, ότι έχει το δεύτερο χαμηλότερο κατά κεφαλήν εισόδημα στην Ευρωπαϊκή Ένωση των 27 και βαίνει ταχέως προς το να αποκτήσει το χαμηλότερο κατά κεφαλήν εισόδημα. Μάλιστα κεντροδεξιές εφημερίδες, διακεκριμένες όπως οι Financial Times, είχαν γράψει ένα άρθρο στο οποίο έλεγαν ακριβώς αυτό. Ότι πρόκειται για εφημερίδες οι οποίες έχουν υποστηρίξει την κυβέρνηση και τις πολιτικές της κυβέρνησης, ταυτόχρονα όμως αυτές οι έγκριτες ξένες εφημερίδες υπογραμμίζουν το γεγονός ότι παρά το ότι η κυβέρνηση επαίρεται για επιτεύγματα στην οικονομική πολιτική, ότι το κατά κεφαλήν εισόδημα του μέσου Έλληνα σε σχέση με την Ευρώπη είναι το προτελευταίο και πάει να γίνει το τελευταίο.

Επίσης, έχουμε σοβαρά ζητήματα που αντιμετωπίζουν οι πολίτες, ιδίως των μεσαίων και ασθενέστερων στρωμάτων, αναφορικά με την υγεία. Ειπώθηκε και νωρίτερα, είναι πραγματικό, η Ελλάδα έχει το μεγαλύτερο ποσοστό συμμετοχής στα έξοδα για την υγεία από την τσέπη του πολίτη. Δηλαδή, αυτά που δεν καλύπτει το κράτος είναι 34%, με μεγάλη διαφορά είμαστε οι χειρότεροι στην Ευρωπαϊκή Ένωση, και ταυτόχρονα με ακόμη πιο μεγάλη διαφορά ο μέσος Έλληνας δεν έχει πρόσβαση σε βασικές υπηρεσίες της υγείας. Και σας υπενθυμίζω ότι έχει κυκλοφορήσει και μία έκθεση από την Ευρωπαϊκή Ένωση στο τέλος του περασμένου χρόνου, του 2023, η οποία έδειχνε πως πάνω από 16% των Ελλήνων δεν μπορούν να έχουν πρόσβαση στις υπηρεσίες της δημόσιας υγείας και ο πρώτος λόγος γι’ αυτό, σύμφωνα με την ευρωπαϊκή αυτή έρευνα, είναι το γεγονός ότι δεν έχουν τα οικονομικά μέσα για να αποκτήσουν αυτή την πρόσβαση. Είναι η φτώχεια. Αυτό προσδιορίζει η έρευνα η συγκεκριμένη. Και για να έχουμε ένα μέτρο σύγκρισης 16% δεν έχουν πρόσβαση στην Ελλάδα, στην Κύπρο το ποσοστό αυτό ήταν κάτω από 1%. Καταλαβαίνετε δηλαδή ότι δεν χρειάζεται ένας θεαματικός ρυθμός ανάπτυξης για να μπορεί ο μέσος πολίτης να έχει πρόσβαση σε βασικές υπηρεσίες του κράτους, όπως είναι οι υπηρεσίες του Εθνικού Συστήματος Υγείας.

Λοιπόν, μέσα σε αυτό το πλαίσιο έρχεται το παρόν νομοσχέδιο, το οποίο αφορά έναν έμμεσο φόρο. Οι φόροι χωρίζονται σε έμμεσους και άμεσους. Οι έμμεσοι φόροι έχουν το εξής χαρακτηριστικό. Δεν είναι κοινωνικά δίκαιοι. Και δεν είναι κοινωνικά δίκαιοι γιατί ο εκατομμυριούχος και ο φτωχός θα πληρώσει το ίδιο για να βγάλει την ταυτότητα του, που υπόκειται σε τέλος χαρτοσήμου. Και ο εκατομμυριούχος και ο πιο φτωχός θα πρέπει να πληρώσουν το ίδιο για να διεκπεραιώσουν κάποιες συμβάσεις τις οποίες υπογράφουν με το δημόσιο.

 Το τέλος χαρτοσήμου, το οποίο στην περίπτωση της χώρας μας εισήχθη με τον βενιζελικό νόμο του 1931 στον οποίο αναφέρεται και το νομοσχέδιο, είναι πραγματικά ένα πολύ παλιό φορολογικό εργαλείο -στην Ευρώπη έχει αρχίσει να εισάγεται από τον 17ο αιώνα- και διαφέρει από τους βασικούς έμμεσους φόρους στη χώρα μας που είναι ο ΦΠΑ και ο φόρος κατανάλωσης στο ότι δεν χρεώνεται ο φόρος αυτός όταν οι πολίτες ξοδεύουν λεφτά, καταναλώνουν χρήματα αλλά χρεώνεται ως έμμεσος φόρος, ως μη κοινωνικά δίκαιος φόρος, όταν διεκπεραιώνουν κάποιες συναλλαγές είτε μεταξύ τους είτε με το δημόσιο και κυρίως αφορά την υπογραφή συμβολαίων και συμβάσεων που γίνονται εντός μιας οικονομίας. Αυτός είναι ο ρόλος του φόρου.

Επομένως, έχει μεγάλη σημασία όταν μιλάμε για αυτό τον φόρο να λαμβάνουμε υπόψη μας ότι είναι ένας φόρος μη δίκαιος κοινωνικά, είναι κοινωνικά άδικος γιατί είναι ίσος, ανεξάρτητα από την ικανότητα του πολίτη να πληρώσει, σε αντίθεση με το φόρο εισοδήματος, για παράδειγμα, όπου οι πλούσιοι πληρώνουν περισσότερα ή τουλάχιστον πρέπει να πληρώνουν περισσότερα και οι φτωχοί πληρώνουν λιγότερα. Επίσης, πρέπει να θυμόμαστε ότι έρχεται τώρα αυτό το νομοσχέδιο εν μέσω μιας κατάστασης όπου τα μεσαία και ασθενέστερα οικονομικά στρώματα βρίσκονται σε τρομερή δυσχέρεια.

Έχοντας πει αυτά, λοιπόν, θα πρέπει να ξεκινήσω σχετικά με το νομοσχέδιο αναφερόμενος στο στοιχείο του υφέρποντος αυταρχισμού που φαίνεται να συνοδεύει το νομοσχέδιο αυτό και αναφέρομαι στη διαδικασία διαβούλευσης. Η διαδικασία διαβούλευσης είναι μία άμεση δημοκρατική διαδικασία. Τα νομοσχέδια που αποβλέπει να φέρει η Κυβέρνηση στη Βουλή περνάνε για δύο εβδομάδες συνήθως μέσα από μία διαδικασία ανοιχτής δημόσιας συζήτησης μέσω του διαδικτύου. Εδώ το νομοσχέδιο αυτό έχει 49 άρθρα, αυτό που έχουμε εδώ μπροστά μας, όμως στη διαβούλευση παρουσιάστηκαν 42 άρθρα, δηλαδή περίπου το ένα έκτο του νομοσχεδίου έλειπε. Αυτά τα άρθρα δεν υποβάλλονται στη διαβούλευση. Από τα 42 άρθρα όμως που υποβλήθηκαν σε διαβούλευση το άρθρο 2, 11, 18, 22, 23, 25 και τα λοιπά, 18 άρθρα φέρουν το σημείωμα ότι δεν είναι ανοικτά σε διαβούλευση, απαγορεύεται δηλαδή στους πολίτες να εκφράσουν άποψη για αυτά τα άρθρα. Κατά συνέπεια το μισό νομοσχέδιο που έχουμε μπροστά μας δεν έχει υποβληθεί σε ανοικτή διαδικασία διαβούλευσης εν μέρει διότι η κυβέρνηση έφερε και άλλα άρθρα τελευταία στιγμή, όπως κάνει συνήθως και αυτά δεν δόθηκαν εγκαίρως στους πολίτες για να τα συζητήσουν, αλλά και εν μέρει επειδή στη σοφία της η κυβέρνηση αποφάσισε ότι 18 από τα 42 άρθρα που υποβλήθηκαν σε δημόσια διαβούλευση δεν πρέπει να συζητηθούν. Τι δημόσια διαβούλευση είναι αυτή; Μάλιστα και πολλά από αυτά αφορούν μέρη του καινούργιου ψηφιακού τέλους που έχουν άμεσο αντίκτυπο επάνω στους πολίτες.

Όσον αφορά το θέμα του φόρου αυτού από δημοσιονομική και οικονομική σκοπιά, θα επανέλθω ξανά σε κάποια διοικητικά, νομικά και κοινωνικά ζητήματα, αλλά από δημοσιονομική σκοπιά η κυβέρνηση έρχεται και με την προπαγάνδα που συνοδεύει την εισαγωγή αυτού του νομοσχεδίου λέει ότι μειώνεται το τέλος χαρτοσήμου. Δεν αντικαθίσταται απλώς με ένα ψηφιακό τέλος, αυτό συμβαίνει και καλύπτει το μεγαλύτερο φάσμα των περιπτώσεων, το τέλος χαρτοσήμου όπως το ξέραμε παλιά τώρα θα ψηφιοποιηθεί, αυτή είναι η βάση της αλλαγής που επιφέρει το νομοσχέδιο. Αυτό όμως που επίσης λέει η Κυβέρνηση είναι ότι καταργεί κάποια παλαιότερα τέλη χαρτοσήμου σε ένα φάσμα από πάρα πολύ μικρά, μιλάμε για «ψίχουλα», 500 περιπτώσεων. Κάποιες από αυτές τις περιπτώσεις, ειπώθηκε και νωρίτερα θα το πω και εγώ σε λίγο, πράγματι αφορούν καταργήσεις οι οποίες όμως εξυπηρετούν μεγάλες επιχειρήσεις ή εξυπηρετούν τους ισχυρούς στην ελληνική οικονομία και όχι τους αδυνάτους.

Το ζήτημα που επίσης εμφανίζεται με την κατάργηση αυτή, είναι ότι υποτίθεται πως η κατάργηση αυτή θα έπρεπε να έχει μια επιβάρυνση στον προϋπολογισμό. Καταργείς 500 φόρους, αυτό σημαίνει ότι το κράτος θα χάσει λεφτά.

Η έκθεση του Λογιστηρίου του Κράτους δείχνει ότι το κράτος δεν έχασε δραχμή από τη κατάργηση. Άρα, τι καταργήσεις είναι αυτές; Είναι καταργήσεις φόρων «για τα μάτια». Τι συμβαίνει; Λέει 32 εκατομμύρια ο κ. Θεοχάρης. Αν είναι 32 εκατομμύρια, είναι πάρα πολύ λίγα. Μιλάμε για ελάχιστα ποσά, αλλά ταυτόχρονα πρέπει να το συνδυάσουμε αυτό με κάτι άλλο που λέει η έκθεση, ότι η εισαγωγή αυτού του ψηφιακού τέλους θα αυξήσει την εισπραξιμότητα των σχετικών δημοσίων εσόδων. Με άλλα λόγια προσέξτε εδώ, έρχεται η Κυβέρνηση και μιλάει για κατάργηση φόρων σε πάρα πολύ μικρό επίπεδο απ’ ότι φαίνεται με βάση τα 32 εκατομμύρια που αναφέρονται, αλλά η έκθεση του λογιστηρίου του κράτους δεν δείχνει τίποτα θεαματικό. Από την άλλη όμως το μέτρο αιτιολογείται από την αιτιολογική έκθεση του νομοσχεδίου, ως ένα μέτρο το οποίο θα αυξήσει τα έσοδα του κράτους και στην πραγματικότητα αυτό θα κάνει. Με άλλα λόγια αν το δείτε από τη σκοπιά του πολίτη και όχι της δημόσιας διοίκησης, ο πολίτης με το μέτρο αυτό θα φορολογηθεί περισσότερο σε συνθήκες όπου υπάρχει μια μόνιμη κρίση ακριβείας και στην οποία οι μεσαίες και ασθενέστερες κοινωνικές τάξεις αντιμετωπίζουν μια σειρά από δυσκολίες όσον αφορά τη σχέση τους με το δημόσιο.

Ας πάμε τώρα σε κάποια πιο συγκεκριμένα πράγματα, διότι δεν πρόκειται για μια συζήτηση θεωρητική. Πρόκειται για μια συζήτηση πρακτική. Ένα από τα μέτρα που εισάγει το νομοσχέδιο είναι στο άρθρο 30 και αφορά το πάγιο ψηφιακό τέλος. Το άρθρο 30 πράγματι αναφέρει μια σειρά από πάγια τέλη, τα οποία οι πολίτες πρέπει να χρεώνονται για να διεκπεραιώσουν κάποιες υπηρεσίες στο δημόσιο, για παράδειγμα να εκδώσουν μία ταυτότητα ή να βγάλουν διαβατήριο. Είναι πάρα πολύ μεγάλος αριθμός των Ελλήνων πολιτών που χρειάζονται διαβατήριο και που βγάζουν διαβατήρια. Επίσης, είναι πολύ μεγάλος αριθμός των Ελλήνων του εξωτερικού που χρειάζονται διαβατήρια για να διατηρήσουν την επαφή τους με τη χώρα μας και το τέλος χαρτοσήμου για τα διαβατήρια παραμένει το ίδιο με αυτό που υπήρχε, είναι στα 22 ευρώ, όμως συνολικά τα έξοδα για την έκδοση διαβατηρίου μαζί με αυτό το υψηλό τέλος χαρτοσήμου φτάνουν τα 84,40 ευρώ για να εκδοθεί ένα διαβατήριο. Στην Ισπανία ξέρετε, το κόστος για το ίδιο θέμα φτάνει στα 30 ευρώ. Δηλαδή, έχουμε ένα από τα ακριβότερα κόστη έκδοσης διαβατηρίου στη χώρα. Το 2022, πριν δύο χρόνια, η εφημερίδα της αρεσκείας πολλών μελών της Κυβέρνησης, η Καθημερινή, δημοσίευσε μια μελέτη που έχει τίτλο «εμείς οι μοναδικοί Έλληνες» και συγκριτικά δείχνει ότι η Ελλάδα έχει το υψηλότερο κόστος έκδοσης διαβατηρίου στη χώρα. Αυτά είναι ζητήματα που αφορούν εκατομμύρια συμπολίτες μας και μέσα και έξω από τη χώρα, δεν είναι θέματα που αφορούν μια μικρή ομάδα πολιτών.

Επίσης υπάρχει κάτι άλλο που είναι εντυπωσιακό, για τα παιδιά κάτω των 14 ετών τα διαβατήρια εκδίδονται ανά τριετία υποχρεωτικά, επειδή χρειάζονται καινούργιες φωτογραφίες, τα παιδιά αλλάζουν στην όψη τους κτλ. Ωστόσο, το ψηφιακό τέλος και το τέλος έκδοσης διαβατηρίου παραμένει τεράστιο, είναι στα 79 ευρώ. Δηλαδή, ένας πολύτεκνος ο οποίος έχει τρία παιδιά, για να βγάζει διαβατήρια στα παιδιά του θα πρέπει κάθε χρόνο να καταβάλλει μόνο γι’ αυτό το πράγμα 100 ευρώ και εδώ το τέλος μένει ίδιο.

Μιλάμε για μία επιβάρυνση φορολογική, η οποία είναι μεγάλη για κάποιες σημαντικές κατηγορίες πολιτών, σε σύγκριση με τα υπόλοιπα κράτη μέλη της Ευρώπης απαράδεκτα μεγάλη. Έχουμε τριπλάσιο δηλαδή κόστος έκδοσης διαβατηρίων σε σχέση με την Ισπανία, μια χώρα η οποία είναι πλουσιότερη από εμάς και την ίδια στιγμή αυτός ο φόρος δεν επιφέρει τεράστια έσοδα στο δημόσιο. Επιβαρύνει δηλαδή δυσανάλογα τους πολίτες οριζόντια, με έναν ταξικό τρόπο και δεν εξυπηρετεί σημαντικά τα φορολογικά έσοδα του δημοσίου. Αυτό είναι και παραλογισμός, αλλά είναι και έκφραση μιας νοοτροπίας δημόσιου αυταρχισμού ότι ο πολίτης πρέπει να πληρώνει πολλά για να διεκπεραιώνει τις συναλλαγές του με το δημόσιο, δεν πρέπει να ελαφρύνεται.

 Εμείς θεωρούμε από την πλευρά της Πλεύσης Ελευθερίας ότι αυτό είναι ένα νομοσχέδιο το οποίο χάνει μια πολύ σημαντική ευκαιρία και η ευκαιρία αυτή ήταν να μειώσει το τέλος χαρτοσήμου, δεδομένου ότι τώρα θα εισαχθεί μια νέα ψηφιακή τεχνολογία για την είσπραξη αυτού του τέλους σε ένα φάσμα υπηρεσιών οι οποίες αυτή τη στιγμή είναι ακριβές. Η Κυβέρνηση δεν το κάνει. Κινείται από μία καθαρά φοροεισπρακτική νοοτροπία. Θέλει ταυτόχρονα να παρουσιάσει το νομοσχέδιο αυτό, το είπε και ο Εισηγητής της ΝΔ, ως μία μεταρρύθμιση, η οποία δεν είναι στην πραγματικότητα μεταρρύθμιση, είναι μία πολύ περιορισμένη αλλαγή για να χαρακτηριστεί ως κάτι τέτοιο και η οποία σχετίζεται με μία σημαντική μείωση φόρων. Πρόκειται για μία οριακή, στην καλύτερη περίπτωση, μείωση φόρων, η οποία όμως λόγω του ότι οι συναλλαγές τώρα θα γίνονται με πιο αυστηρό τρόπο θα στοιχίσουν στον πολίτη περισσότερα, σε ένα καθεστώς όπου ο φόρος χαρτοσήμου είναι ήδη πάρα πολύ υψηλός για ένα πολύ μεγάλο φάσμα υπηρεσιών.

 Θα επιφυλαχθώ να αναφερθώ σε περισσότερα παραδείγματα. Για παράδειγμα, στη διάρκεια της διαδικασίας διαβούλευσης υπήρξε από πολλούς εκπροσώπους των μικρομεσαίων επιχειρήσεων διαμαρτυρία για το γεγονός ότι υπάρχει υψηλό τέλος χαρτοσήμου στην έκδοση δανειακών ομολόγων, τα οποία είναι σημαντικά για την ανάπτυξη αυτών των υπηρεσιών. Το καταγγέλλουν αυτό ως μια αντιαναπτυξιακή προσέγγιση. Αυτό είναι ένα άλλο ζήτημα, θα επιφυλαχθώ να αναφερθώ πιο συγκεκριμένα σε αυτό το παράδειγμα στις επόμενες συνεδριάσεις. Προς το παρόν πάντως η στάση μας είναι ιδιαιτέρως επιφυλακτική, διότι δεν νομίζουμε πως πρόκειται για μία μεταρρύθμιση. Πιστεύουμε ότι πρόκειται για άλλη μία φοροεισπρακτική προσέγγιση της δημοσιονομικής πολιτικής από την κυβέρνηση, η οποία έρχεται να πραγματοποιηθεί εις βάρος του συμφέροντος των μεσαίων και των ασθενέστερων κοινωνικών τάξεων. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ, κύριε Πρόεδρε. Κυρίες και κύριοι συνάδελφοι, αρχικά εύχομαι καλό φθινόπωρο και καλή έναρξη εργασιών μετά τις καλοκαιρινές διακοπές, που για κάποιους υπήρξαν όντως διακοπές, αλλά για ένα μεγάλο μέρος της ελληνικής κοινωνίας ήταν απλά μια περίοδος υποχρεωτικής παραμονής εντός των τειχών της Αθήνας, αφού η ακρίβεια καθιστά τις ολιγοήμερες διακοπές και ξεκούραση άπιαστο όνειρο.

Ανέμενα ότι η πρώτη συζήτηση στα πλαίσια αυτής της Διαρκούς Επιτροπής θα είχε θέμα την ακρίβεια και τα μέτρα καταπολέμησης αυτής. Αντ’ αυτού η Κυβέρνηση επιλέγει να φέρει το ψηφιακό τέλος συναλλαγών. Ένα νομοσχέδιο του οποίου η εφαρμογή δεν επείγει, που θα μπορούσε να έχει έρθει σε μεταγενέστερο χρόνο και για ακόμη μία φορά βλέπουμε την Κυβέρνηση της ΝΔ να συμπεριφέρεται σαν να έχει λύσει ο Έλληνας όλα τα υπόλοιπα προβλήματά του. Ενδεικτικά, αναφέρω ακρίβεια στα βασικά τρόφιμα, στην ενέργεια, στα σχολικά είδη, καταστροφικές πυρκαγιές στην Αττική, τόνοι νεκρών ψαριών στον Παγασητικό, νέα παιδιά νεκρά είτε στο δρόμο είτε λόγω της ύπαρξης ενός ανάλγητου κρατικού μηχανισμού, όπου ποτέ κανείς δεν είναι υπεύθυνος και αυτά μόνο για τις τελευταίες δύο με τρεις εβδομάδες. Και το μόνο που μας λείπει είναι το ψηφιακό τέλος συναλλαγών, το οποίο μάλιστα διαφημίζεται από τον κύριο Υπουργό σαν κατάργηση του τέλους χαρτοσήμου.

 Επί του νομοσχεδίου, ας καταστεί ξεκάθαρο ότι το τέλος χαρτοσήμου δεν καταργείται, αλλά αντικαθίσταται.

Άλλο η κατάργηση, άλλο η αντικατάσταση. Να προσέχουμε λίγο ποιες λέξεις χρησιμοποιούμε, γιατί η παραπληροφόρηση του πολίτη έχει και όρια. Για να λέμε, λοιπόν, τα πράγματα με το όνομά τους, το τέλος χαρτοσήμου απλά αλλάζει όνομα και η διαδικασία είσπραξης του θα γίνεται πλέον ψηφιακά, δηλαδή μέσω μιας διαδικτυακής φόρμας, στα πλαίσια του αποκαλούμενου ψηφιακού μετασχηματισμού. Η Κυβέρνηση, κατά την συνήθη της πρακτική, παίρνει μια χειρόγραφη φόρμα και την κάνει ηλεκτρονική. Αντί να γράφουμε, θα πληκτρολογούμε, ό,τι έγινε, δηλαδή, πάνω κάτω, σε κάθε φόρμα και έντυπο που συμπληρώνουν οι λογιστές φοροτεχνικοί που θα επαναλάβω ότι βρίσκονται στα όρια της επαγγελματικής εξουθένωσης και με αυτό το ψηφιακό τέλος συναλλαγών θα λάβουν και τη χαριστική βολή.

Στην ανάλυση συνεπειών ρύθμισης, η αιτιολογική σκέψη πίσω από το, υπό επεξεργασία, νομοσχέδιο είναι ότι η προσπάθεια στοχεύει στην τακτοποίηση ενός αχανούς περιβάλλοντος. Κανένα αχανές περιβάλλον δεν υπάρχει. Έχω εδώ επίσημο έγγραφο της ΑΑΔΕ, στο οποίο καταγράφονται όλα τα είδη χαρτοσήμου αλφαβητικά, ποιος είναι υπόχρεος και το ποσοστό του τέλους, συντεταγμένο μόλις πέρυσι το 2023. Ποιο ασαφές περιβάλλον; Είναι όλα εδώ, τακτοποιημένα και νοικοκυρεμένα, διαθέσιμα σε όποιον πολίτη, φορέα ή επιχείρηση ξέρει να αναζητά στο διαδίκτυο. Γιατί να υπάρξει αλλαγή, λοιπόν; Θα σας πω γιατί. Γιατί πέραν των γνωστών κατηγοριών, το νέο νομοσχέδιο προσθέτει και άλλες κατηγορίες στις οποίες θα αναφερθώ αναλυτικά στις επόμενες συνεδριάσεις. Όπως λέει και ο θυμόσοφος λαός μας «με ένα σμπάρο δυο τρυγόνια». Αλλάζουμε τον τρόπο είσπραξης, βάζουμε και 10, 20 επιπλέον κατηγορίες και ποιος θα το καταλάβει. Για να μην αναφέρω και τη μεγαλύτερη αστοχία που αφορά στην απόδοση του ψηφιακού τέλους συναλλαγών.

Ως γνωστόν, 20% επί του ποσού του τέλους χαρτοσήμου αποδίδεται στον ΟΓΑ. Είναι το ποσοστό τέλους 3% και με ΟΓΑ στο 3,6%. Στο νέο νομοσχέδιο αναγράφεται, για παράδειγμα, το τελικό 3,6%, αλλά όλο το ποσό καταλήγει στα ταμεία της Ανεξάρτητης Αρχής Δημοσίων Εσόδων. Και ο ΟΓΑ, κύριοι; Αυτά τα έσοδα, όσο μικρά κι εάν είναι, είναι πολύ ζωτικής σημασίας για τον ΟΓΑ. Θα λάβει ο ΟΓΑ επιπλέον χρηματοδότηση, κύριε Υπουργέ, από τον τακτικό κρατικό προϋπολογισμό ή θα αφήσουμε τους αγρότες μας στην τύχη τους και το ασφαλιστικό τους ταμείο, για ακόμα μία φορά. Είναι και ο λόγος, κύριε Πρόεδρε, που ζήτησα να κληθεί ο ΟΓΑ και νομίζω ότι δεν έχει κληθεί ο ΟΓΑ στους φορείς.

Είναι πολύ σημαντικό να γίνει μία αποσαφήνιση κι εάν μπορούμε να καλέσουμε τον ΟΓΑ, γιατί αυτά τα έσοδα από αυτό το χαρτόσημο είναι πολύ σημαντικά για το Ταμείο, είναι πολύ σημαντικά για τους αγρότες μας, τους οποίους τελικά δείχνει η ελληνική κυβέρνηση ότι δεν συμμερίζεται καθόλου. Δείχνει σαν να έχει πρόβλημα με την παραγωγή σε αυτή τη χώρα. Εάν σταματήσουν οι αγρότες μας να παράγουν να δω τι θα τρώει μετά ο πληθυσμός, εάν θα μπορούμε να κάνουμε εισαγωγές και τι αντίκτυπο έχει στο ΑΕΠ μας και στο εμπορικό ισοζύγιο η εισαγωγή αγροτικών προϊόντων τα οποία θα μπορούσαν να παράγουν οι Έλληνες αγρότες που πιστεύουμε εμείς σε αυτούς.

Συνολικά δεν βλέπουμε να γίνεται κάποια ουσιαστική προσπάθεια για να βελτιωθούν οι συνθήκες διαβίωσης στην Ελλάδα. Το τέλος χαρτοσήμου πρέπει όντως να καταργηθεί, όχι να αλλάξει όνομα και, προφανώς, όχι να επιβληθεί ένα επιπρόσθετο χαράτσι σε κάθε συναλλαγή που πραγματοποιείται. Ο Έλληνας πληρώνει ήδη υπερβολικά πολλά στο κράτος και δεν παίρνει τίποτα σε αντιστάθμισμα. Επί της αρχής είμαστε από τώρα κατά, θα επεκταθώ περισσότερο σε επιμέρους σημεία σε επόμενες συνεδριάσεις, μετά και την ακρόαση των φορέων.

Μια που μου δίνεται το βήμα, θέλω να πω κάποια πράγματα για τις πυρκαγιές, γιατί αναμένω με ιδιαίτερα μεγάλη αναμονή τις εξελίξεις και αυτά που θα πει ο Πρωθυπουργός για το τι θα μπορέσει να προσφέρει η Ελληνική Κυβέρνηση στους πλημμυροπαθείς, αλλά και ιδιαίτερα στους ανθρώπους που επλήγησαν από τις πυρκαγιές. Είμαι γέννημα-θρέμμα Μελισσίων. Είμαι γέννημα-θρέμμα του Πεντελικού Όρους. Διετέλεσα επί χρόνια εθελοντής δασοπυροσβέστης, βραβευμένος από την Πυροσβεστική Υπηρεσία για τη διάσωση του Παίδων Πεντέλης, όπου εγώ και η ομάδα που συμμετείχα κρατήσαμε το νοσοκομείο ζωντανό και δεν κάηκε.

Τι έχει γίνει; έχουμε διανοηθεί όλοι μας τι έχει συμβεί; Έχουμε διανοηθεί ότι ξεκίνησε μια πυρκαγιά από το Βαρνάβα και το Γραμματικό κι έφτασε να καίει σπίτια στη Νέα Πεντέλη; Να καίει άνθρωπο στην Αναπαύσεως, στο Πάτημα Χαλανδρίου; Να σταματάει η φωτιά στα τσιμέντα; Έως πότε θα σταματάνε οι πυρκαγιές στα τσιμέντα ή στις ακτές; Γιατί δεν ελήφθησαν μέτρα, να υπάρχουν εκτάσεις, οι οποίες έχουν καθαριστεί πέριξ του αστικού ιστού για πυροπροστασία; Γιατί δεν υπήρξε πουθενά κάποια ουσιαστική αντίσταση απέναντι στη φωτιά, όταν γνωρίζουμε όλοι ξέρουμε το Πεντελικό Όρος και σε κάθε πυρκαγιά, σε κάθε σημείο ότι η φωτιά κινείται μορφολογικά στα ίδια σημεία; Στα ίδια σημεία κινήθηκε και τη δεκαετία του 80` στις πυρκαγιές στην Πεντέλη, στα ίδια σημεία κινήθηκε και το 2007 και το 2009 και πρόπερσι που είχαμε πάλι καταστροφή. Δε μπορούμε; Δεν πιστεύω ότι δε μπορούμε να οργανωθούμε. Δεν είναι δυνατόν η απάντησή μας να είναι ότι «βγάζουμε το 112, να μη χαθούν ανθρώπινες ζωές». Που αυτό είναι πάρα πολύ σημαντικό, αλλά ως πότε θα είναι μόνο αυτή η ανταπόκριση του Ελληνικού Κράτους;

Θέλω να πω και κάτι άλλο. Εκείνη την ημέρα είχαμε πυρκαγιά στην Ερέτρια, στο Βαρνάβα, στο Αλεποχώρι και στα Μέγαρα. Αν αυτό δεν είναι κάτι οργανωμένο για τη διάσπαση των πυροσβεστικών δυνάμεων, τι είναι; Δε θα πρέπει να ψάξουμε ποιοι θέλουν αυτές τις πυρκαγιές; Ας αφήσουμε την κλιματική αλλαγή, γιατί, τελικά, κλιματικό χέρι είναι αυτό που βάζει αυτές τις πυρκαγιές.

Πάμε τώρα στο διά ταύτα. Αυτός ο κόσμος που έχει μείνει άστεγος μόνο με τα ρούχα που φοράει, πιστεύω ότι θα μπορέσει να τον ανακουφίσει το Κράτος με τα 500€, 1000€, 2.000€, 5.000€ που θα του δώσει, όταν έχει χάσει ολόκληρη περιουσία; Γιατί το Κράτος δε μερίμνησε οι πυροσβεστικές δυνάμεις να σώσουν την περιουσία του; Γιατί δε μερίμνησε να υπάρχουν καθορισμένες εκτάσεις σε αστικούς ιστούς που συνορεύουν με δάσος;

Κυρίες και κύριοι συνάδελφοι, είναι πολλά τα ζητήματα της Ελληνικής Κοινωνίας και δεν είναι μόνο τα χαρτόσημο. Τι να πούμε; Για τον πατέρα που έχασε το γιο του 19 χρονών πριν λίγες μέρες από κάποιους που στο βωμό του κέρδους δεν υπάρχει το Κράτος μας να λαμβάνει πλέον μέτρα, για τους συνανθρώπους μας που χάνονται καθημερινά στο δρόμο; Δύο νεαρά παιδιά έξω από τον δρόμο Χαλκίδας-Κύμης; Πόσες φορές έχω πει ότι «πρέπει να φτιαχτεί το οδικό δίκτυο της Εύβοιας», ότι «δεν υφίσταται οδικό δίκτυο στην Εύβοια», ότι «επιτέλους, δεν έχουμε τη δυνατότητα λόγω δημογραφικού αλλά και σαν γονείς, δε μπορούμε να χάνουμε νέα παιδιά στους δρόμους»; Αυτό το φόρο αίματος και της ζημιές που γίνονται σε όλες αυτές τις οικογένειες.

Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κ. συνάδελφε.

Με τον Ειδικό Αγορητή της Κ.Ο. «ΣΠΑΡΤΙΑΤΕΣ», κ. Αθανάσιο Χαλκιά, ολοκληρώσαμε τον κύκλο των τοποθετήσεων των εισηγήσεων των Εισηγητών και Ειδικών Αγορητών.

Περνάμε στον κατάλογο των ομιλητών με πρώτο το συνάδελφο από την Κ.Ο. της Νέας Δημοκρατίας, τον κ. Θεοχάρη Θεοχάρη.

Ορίστε, κ. συνάδελφε, έχετε τον λόγο.

 **ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ κύριε Πρόεδρε.

Ακούγοντας την κριτική της αντιπολίτευσης η οποία εστίασε σε μια σειρά από ευρύτερα θέματα, μου δίνεται η εντύπωση ότι δεν κατανοεί τη σημασία- κάποιοι το είπαν ρητά- τη σημασία αυτού του νομοσχεδίου, θεωρούν πως είναι ένα νομοσχέδιο το οποίο απλώς αλλάζει κάποια πράγματα τα διαδικαστικά. Ενώ, από πλευράς νομικής φιλοσοφίας, από την πλευρά της δικαιολογητικής βάσης του Τέλους- αυτού του φόρου στην πραγματικότητα, έχει κριθεί νομικά ότι το Τέλος Χαρτοσήμου είναι φόρος- ουσιαστικά έρχονται τα πάνω κάτω και αλλάζει ριζικά και γι’ αυτό όχι απλώς πρέπει να χαρακτηριστεί μεταρρύθμιση αλλά νομίζω ότι είναι μία πολύ σημαντική και μεγάλη μεταρρύθμιση. Πολύπλοκη και δύσκολη γιατί έζησα την Επιτροπή η οποία προσπάθησε να εξετάσει όλα τα στοιχεία, γιατί δεν υπήρχαν και στοιχεία. Μπορεί να αναφέρθηκε ο συνάδελφος ότι η ΑΑΔΕ έχει μια λίστα από κατηγοριοποιήσεις, όμως αυτές οι κατηγοριοποιήσεις δεν είναι σωστές και δεν υπάρχει καμία εμπιστοσύνη στο πώς καταγράφονται τα στοιχεία αυτά, όλα αυτά θα τελειώσουν και σε πρακτικό επίπεδο με αυτό το νομοσχέδιο.

Πριν μπω όμως στο ίδιο το νομοσχέδιο, νομίζω, αξίζει τον κόπο να πούμε δυο λόγια για τα ευρύτερα θέματα. Αναφερθήκαμε στην ακρίβεια, αναφερθήκαμε στο ότι οι πολίτες δεν έχουν αγοραστική δύναμη.

Πριν από λίγες μέρες το Υπουργείο Οικονομικών έβγαλε ένα Δελτίο Τύπου που στη πραγματικότητα εξηγεί πολύ καλά πόσα πολλά πράγματα έχουν γίνει από το ‘19 που η Νέα Δημοκρατία έχει τις ευθύνες διακυβέρνησης της χώρας και «σπάει», διαλύει κάποιους από αυτούς τους μύθους, όπως για παράδειγμα, το ότι έχουν δημιουργηθεί 500.000 περισσότερες θέσεις εργασίας από όσες υπήρχαν τότε. 500.000 συμπολίτες μας έχουν δει τη ζωή τους να αλλάζει δραματικά, διότι είναι μια δραματική κατάσταση να είσαι άνεργος, με το να έχεις δουλειά, να αλλάζει δραματικά σε κοινωνικό, οικονομικό, ψυχολογικό και συνολικό επίπεδο.

Όμως ένα από τα πράγματα που αναδείχθηκε σε αυτό το Δελτίο Τύπου και που δείχνει πόσο μακριά μπορούν να είναι καμιά φορά αυτές οι στατιστικές στις οποίες αναφέρεστε, ότι χάνουμε θέσεις και είμαστε πίσω από τη Βουλγαρία, μην ξεχνάμε ότι ήμασταν εκεί που ήμασταν και περάσαμε μια υπέρ- δεκαετή οικονομική κρίση η οποία μας καταβαράθρωσε. Δεν είναι τώρα ότι κινούμαστε στην αντίθετη κατεύθυνση, στην πραγματικότητα, τα προβλήματα μας έρχονται από τότε. Είναι το γεγονός ότι η ατομική κατανάλωση, η κατανάλωση των Ελλήνων πολιτών αυξάνει παραπάνω από το μέσο όρο της Ε.Ε. σήμερα, με την ακρίβεια την οποία, λέτε, ότι δεν αφήνει διαθέσιμο εισόδημα για τους πολίτες. Και το διαθέσιμο εισόδημα αυξάνεται και μια σειρά από άλλους δείκτες και συνεπώς δείχνει είτε ότι διαλέγουμε τα στοιχεία και επιλέγουμε να στοιχειολογούμε αυτά τα οποία μας συμφέρουν, είτε ότι ενδεχομένως, λόγω άλλων παραγόντων φοροδιαφυγής ή οτιδήποτε άλλο υπάρχει και κάτι άλλο το οποίο δεν μετριέται σωστά σε αυτές τις στατιστικές τις οποίες επίσης επικαλείστε. Και θυμίζω, ότι αυτό γίνεται τη στιγμή που αυξάνονται και οι καταθέσεις των νοικοκυριών, μειώνονται το χρέος των νοικοκυριών και συνεπώς πρέπει να ξαναδούμε και να ξανασκεφτούμε λίγο αυτού του είδους τις στατιστικές.

 Ακούστηκε μια κριτική για την Υγεία, για παράδειγμα, και έχετε δίκιο ότι είμαστε οι πρώτοι στις ιδιωτικές δαπάνες υγείας. Αυτό όμως, κατά την άποψή μου, είναι το κύριο επιχείρημα το οποίο κονιορτοποιεί όλα τα επιχειρήματα της αντιπολίτευσης στην Υγεία, διότι αυτό το στατιστικό μας δείχνει ότι η ελληνική υγεία είναι ιδιωτικοποιημένη. Και το γεγονός ότι κατηγορείτε την Κυβέρνηση της Νέας Δημοκρατίας, γιατί αυτή είναι η βάση της ιδιωτικοποίησης το γεγονός ότι υπάρχουν ιδιωτικές δαπάνες, το γεγονός ότι ο μέσος Έλληνας πολίτης καλείται να πληρώσει πολύ παραπάνω από τον μέσο ευρωπαίο για την υγεία του, δείχνει ότι στην πράξη η ιδιωτικοποιημένη και όταν έρχεται ένα μέτρο, όπως τα απογευματινά ιατρεία, το οποίο κατηγορείτε για ιδιωτικοποίηση, στην πραγματικότητα είναι η κρατικοποίηση ή δημοσιοποίηση: η επαναφορά στο Δημόσιο της Υγείας. Διότι πάρα πολλοί από αυτούς τους ανθρώπους οι οποίοι περιμένουν στην αναμονή φεύγουν από αυτή την αναμονή και πάνε και κάνουν τις επεμβάσεις τους ιδιωτικά.

Το γεγονός, λοιπόν, ότι μειώνονται οι λίστες αναμονής, επαναφέρει κόσμο στη δημόσια υγεία και συνεπώς όλη αυτή η κουβέντα περί της ιδιωτικοποίησης ή όχι της υγείας, τίθεται σε λάθος βάση, ακριβώς γιατί τίθεται με όρους λαϊκισμού και όχι με όρους ρεαλισμού, αποτελεσματικότητας και ουσίας, όπως είναι και οι όροι με τους οποίους τίθεται αυτό το νομοσχέδιο.

Έχω δύο τεχνικές απαντήσεις σε αυτά που ακούστηκαν και σε κάποιες συγκεκριμένες κριτικές σε επιμέρους διατάξεις. Ένα πολύ σημαντικό θέμα είναι το θέμα της εισπραξιμότητας. Το να μην εισπράττεις ένα φόρο δεν σημαίνει ότι εξαφανίζεται ο φόρος. Ο φόρος υπάρχει, τον χρωστάς, δεν έχεις ενημερότητα και ούτω καθεξής, άρα η αύξηση της εισπραξιμότητας είναι μείωση του φόρου, διότι δεν αναγκάζεσαι να βάλεις έξτρα φόρους σε άλλους για να πάρεις τη χασούρα από αυτούς που χρωστάνε μεν, αλλά δεν δίνουν, άρα το γεγονός ότι αυτό το νομοσχέδιο οδηγεί σε αύξηση της εισπραξιμότητας, δεν είναι αύξηση της επιβάρυνσης, είναι μείωση της επιβάρυνσης, γιατί αυτή η εισπραξιμότητα είναι από φόρους που ήδη επιβάλλονται έτσι κι αλλιώς και απλώς δεν πληρώνονται και αναγκάζεται συνολικά, για να βγει ο Προϋπολογισμός, να μπαίνουν και παραπάνω φόροι.

Ένα δεύτερο θέμα που τέθηκε από δύο συναδέλφους, είναι ότι είναι πάρα πολύ λίγα τα 32 εκατ.. Όλο το τέλος χαρτοσήμου είναι 460 εκατ., τα 32 εκατ. είναι 9%, δεν είναι αμελητέα μείωση, είναι 9% του συνολικού τέλους χαρτοσήμου. Αυτό το νομοσχέδιο αναμορφώνει το τέλος χαρτοσήμου. Εγώ μπορώ να σας πω, ότι για το Γενικό Λογιστήριο και συνολικά για τον Προϋπολογισμό, αυτά τα 32 εκατ. είναι πολύ παραπάνω από αυτά τα οποία θεωρούσε ότι έχει τη δυνατότητα να δώσει στην επιτροπή η οποία- όπως και σε εμάς- που επεξεργάζεται το νομοσχέδιο αυτό.

 Λίγο μπερδεύτηκα με τα διαβατήρια, γιατί ακούστηκε ότι λίγοι πολίτες έχουν διαβατήριο και δεν είναι πάρα πολλοί και μετά ακούστηκε ότι απασχολεί πάρα πολλούς πολίτες το κόστος των διαβατηρίων, αυτά λίγο φάσκουν και αντιφάσκουν.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»)** *(ομιλεί εκτός μικροφώνου)*

**ΘΕΟΧΑΡΗΣ (Χάρης) ΘΕΟΧΑΡΗΣ:** Κοίταξε και σε αυτούς τους πολίτες μειώθηκε η επιβάρυνσή τους, μακάρι να είχαμε τη δυνατότητα να μειωθεί παραπάνω και δεν είναι ίδια η επιβάρυνση, διότι μειώνεται το χαρτόσημο επί του κόστους του διαβατηρίου.

Σε κάθε περίπτωση, στο θέμα του ΟΓΑ δεν αλλάζει τίποτα, μην ανησυχείτε και δεν χρειάζεται να το αναφέρετε, δεν αλλάζει τίποτα για τον ΟΓΑ, ο ΟΓΑ έχει αλλάξει είναι ο ΟΠΕΚΑ τώρα πια, έχει ευρύτερη σχέση, όχι μόνο για τα επιδόματα των αγροτών, δεν έπαιρνε πια το «υπέρ ΟΓΑ», αυτό πηγαίνει στον Προϋπολογισμό και η επιδότηση του ΟΠΕΚΑ είναι ξεκάθαρη και είναι καθαρή από τον Προϋπολογισμό, άρα εδώ ουσιαστικά έρχεται μια λογιστική τακτοποίηση να γίνεται και να φύγει ο τίτλος του «υπέρ ΟΓΑ», δεν ήταν «υπέρ ΟΓΑ» αυτό το κομμάτι, ενοποιούμε, απλοποιούμε και έχουμε ένα χαρτόσημο.

Τώρα θα πω δυο λόγια για την ουσία αυτής της πολύ σημαντικής μεταρρύθμισης. Το τέλος χαρτοσήμου είναι ο πρώτος φόρος του ελληνικού κράτους, ετέθη το 1836 και στην πραγματικότητα δεν έχουμε «αγγίξει» τον τρόπο σύστασής του από τότε. Έχει κωδικοποιηθεί το 1931 και ουσιαστικά πορευόμαστε με ένα νομοσχέδιο το 1931. Κανένας δεν τολμούσε να το αγγίξει μέχρι τώρα, αυτή η Κυβέρνηση το έκανε και είναι πάρα πολύ σημαντικό που το κάνει. Θα σας πω δυο τρία σημεία για να καταλάβετε πόσο λάθος είναι- ήταν σωστό για την εποχή του, το 1836 αυτές ήταν οι αρχές που μπορούσε να λειτουργήσει ένας φόρος, για τη χώρα μας τώρα πια, για το 2024, δεν έχει καμία σχέση. Στην αρχή της εδαφικότητας, χαρτόσημο είχαν οι συμβάσεις οι οποίες γίνονταν στην Ελλάδα. Εάν δύο Βρετανοί πάνε στην Κέρκυρα διακοπές, γνωριστούν, τα πούνε μεταξύ τους και αποφασίσουν ότι μπορούν να συνεργαστούν και πάνε σε ένα συμβολαιογράφο να κάνουν ένα συμβόλαιο μεταξύ τους, παρόλο που δεν έχουν καμία σχέση με το ελληνικό κράτος, οφείλουν χαρτόσημο, είναι τόσο παράλογος ο τρόπος με τον οποίο λειτουργεί. Αν δύο Έλληνες πάρουν μια βάρκα και μπουν στον Λακωνικό Κόλπο, που είναι διεθνή ύδατα, και κάνουν τη σύμβαση εκεί μαζί με τον συμβολαιογράφο, δεν οφείλουν χαρτόσημο, διότι είναι εκτός ελληνικής Επικράτειας.

Καταλαβαίνετε ότι όλο αυτό δεν έχει καμία λογική. Άρα, ερχόμαστε τώρα και βάζουμε συγκεκριμένους υπόχρεους κι αυτό είναι πολύ σημαντικό. Αν ένας Έλληνας υπόχρεος σε φόρο, είναι μέρος των δύο μερών που κάνουν την συναλλαγή, προφανώς, οφείλει το χαρτόσημο. Κι ήταν μια τρύπα, το να μπορούμε να κάνουμε σχήματα, τα οποία είναι εκτός Ελλάδος για να μπορούμε να το γλιτώσουμε. Η αρχή της υπηκοότητας. Ότι το χαρτί σημαίνεται και το χαρτί είναι που έχει σημασία. Και, προφανώς, στο διάβα του χρόνου, σε μια προσπάθεια τα δικαστήρια να μην είναι εντελώς παράλογα, εξομοίωσαν το χαρτί με την ψηφιακή εγγραφή. Αυτό, όμως, είναι ένα νομικό πλάσμα σε σχέση με τη λογική.

Εδώ τώρα ερχόμαστε και λέμε, η συναλλαγή είναι υπόχρεη. Δεν μας ενδιαφέρει αν υπάρχει χαρτί ή δεν υπάρχει χαρτί, πώς και τί κ.λπ.. Άρα, ερχόμαστε και κάνουμε πολύ συγκεκριμένο και το αντικείμενο του φόρου. Όλα αυτά είναι πάρα πολύ σημαντικά και για την καταγραφή τη σωστή και η διαδικασία η ψηφιακή γίνεται πια κι αυτή πολύ συγκεκριμένη και πολύ σωστή. Και με αυτόν τον τρόπο ερχόμαστε να αλλάξουμε το τοπίο σε αυτό το πράγμα το οποίο λεγόταν τέλος χαρτοσήμου και τώρα πια θα λέγεται ψηφιακό τέλος συναλλαγής.

Κλείνω με μια κουβέντα σε αυτό που ακούστηκε σε σχέση με τα δάνεια και τις ερωτήσεις, γιατί πλαφόν εκεί και γιατί όχι. Κατ’ αρχήν, να ξέρουμε όλοι, ότι θα ήμασταν οι ευτυχέστεροι των πολιτικών αν είχαμε τη δυνατότητα να το καταργήσουμε εντελώς. Κατά την άποψή μου, θα μπορούσε στο πλαίσιο της φιλελευθεροποίησης του φορολογικού συστήματος και της απλοποίησής του, να καταργηθούν όλοι αυτοί οι μικροί αντιπαραγωγικοί γραφειοκρατικοί φόροι και να συγκεντρωθούν όλα σε 5- 6 φόρους, τους γνωστούς, ΦΠΑ, φόρος εισοδήματος, φόρος περιουσίας, ακινήτων κ.ο.κ.. Όμως, δεν έχουμε τα δημοσιονομικά περιθώρια. Τα 32.000.000 είναι κι αυτά τραβηγμένα, όσο μπορούσε να μας δώσει το Γενικό Λογιστήριο. Άρα, δεν μπορούμε να μιλήσουμε από αυτήν την άποψη.

Υπάρχει, όμως, ένα πολύ ουσιαστικό ζήτημα και ακούστηκε και αυτή η κριτική, η οποία, ξαναλέω, είναι λανθασμένη κριτική, ότι τάχα μου βοηθάμε τις μεγάλες επιχειρήσεις με το να βάζουμε αυτό το πλαφόν. Οι μεγάλες επιχειρήσεις, σας διαβεβαιώ, δεν το πληρώνουν. Δημιουργούν σχήματα, τα σχήματα αυτά μπορεί να τους κοστίζουν 20, 30, 40, 50, 80 χιλιάδες, ανάλογα με το πόσο πολύπλοκα είναι, με χώρες του εξωτερικού, θυγατρικές, από εδώ, από εκεί και δεν πληρώνουν. Το πλαφόν, αυτή τη στιγμή, ουσιαστικά, ξαναφέρνει τις μεγάλες επιχειρήσεις να αρχίσουν να πληρώνουν.

Δυστυχώς, αυτό θα αποδειχθεί στην πράξη και μόνο, διότι το Γενικό Λογιστήριο θέλει να είναι συντηρητικό στις προβλέψεις του και δεν θέλει να κάνει μια προσπάθεια ποσοτικοποίησης της αύξησης που θα επέλθει από το γεγονός, ότι σχήματα, τα οποία έρχονται για να παρακάμψουν το ελληνικό δημόσιο, θα σταματήσουν να είναι οικονομικά επωφελή. Δηλαδή, καμία επιχείρηση δεν θέλει να τα κάνει όλα αυτά, για να γλιτώσει 10.000 – 20.000. Θα πει «θα πληρώσω 10.000 – 20.000, τουλάχιστον θα έχω το κεφάλι μου ήσυχο και δεν θα τσακώνομαι στα δικαστήρια κ.λπ..».

Να ξέρετε ότι και στα δικαστήρια, το ελληνικό δημόσιο δεν κερδίζει το χαρτόσημο. Δεν κερδίζουμε. Έχει δημιουργηθεί μια τέτοια νομολογία ή οτιδήποτε, που δεν κερδίζει. Σημειώστε, επίσης, ότι χαρτόσημο έχουν πολύ λίγες χώρες και αυτό δημιουργεί και ένα disadvantage ανταγωνιστικότητας για τη χώρα μας.

Άρα, όλα αυτά, είναι ο λόγος για τον οποίο μπήκε αυτό το πλαφόν και μακάρι να καταστεί επιτυχημένο και να μειωθεί αυτό το πλαφόν, ώστε να φέρει ακόμα και μικρότερες συναλλαγές και να μπορέσει να φέρει και τις πιο μικρομεσαίες επιχειρήσεις στη νομιμότητα. Δεν λέω ότι είναι παράνομες, είναι, απλώς, παράτυπες και σπάνε το πνεύμα της ύπαρξης του φόρου και όχι την νομιμότητα, γιατί έχουν κριθεί στα δικαστήρια και αυτά που κάνουν, έχουν δικαίωμα να τα κάνουν.

Συνεπώς, συνοψίζοντας, είναι μια πολύ μεγάλη μεταρρύθμιση, μια ουσιαστική μεταρρύθμιση που πάει στην καρδιά της νομικής σύστασης και υφής αυτού του τέλους και φόρου.

Είναι μια πρόταση που έχει ρεαλισμό, έχει αποτελεσματικότητα κατά την άποψή μου θα εκπλήξει το Γενικό Λογιστήριο σε σχέση με τον τρόπο με τον οποίο θα υλοποιηθεί στην πράξη και τα έσοδα που θα φέρετε. Μακάρι αυτό να δημιουργήσει ένα δημοσιονομικό φόρο, ώστε να έρθει το επιτελείο του Υπουργείου Οικονομικών και να μειώσει ακόμα περισσότερο τις παραπάνω συναλλαγές και οτιδήποτε άλλο όπως το διαβατήριο και άλλα πράγματα, ώστε να μειωθούν περαιτέρω οι επιβαρύνσεις για τους Έλληνες πολίτες. Σίγουρα πάντως θα μειωθούν οι πονοκέφαλοι, η γραφειοκρατία και τα προβλήματα τα οποία δημιουργούνται και έτσι αυτή η μεταρρύθμιση θα πρέπει να στηριχθεί από όλους και πρέπει να πετύχει. Ευχαριστώ πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε, κύριε συνάδελφε. Θα δώσουμε τώρα τον λόγο στον συνάδελφο Βουλευτή τον κύριο Θεόφιλο Λεονταρίδη, καθώς είναι ο τελευταίος στον κατάλογο των ομιλητών και μετά σε σας κύριε Υπουργέ.

**ΘΕΟΦΙΛΟΣ ΛΕΟΝΤΑΡΙΔΗΣ:** Κύριε Πρόεδρε, κυρίες και κύριοι συνάδελφοι, ξεκινώ την τοποθέτησή μου από μια πολύ σημαντική ρύθμιση που αφορά τον αγροτικό κόσμο και έρχεται να δώσει μια οικονομική ανάσα στους αγρότες μας την κατάργηση του Ειδικού Φόρου Κατανάλωσης, στο αγροτικό πετρέλαιο μια και καλή. Μονιμοποιείται η απαλλαγή του αγροτικού πετρελαίου, από τον Ειδικό Φόρο Κατανάλωσης με την εφαρμογή του μηδενικού συντελεστή από το 2025, όπως είχε δεσμευτεί η Κυβέρνηση. Ήταν ένα πάγιο αίτημα των αγροτών εδώ και δεκαετίες όπου βρίσκει επιτέλους τη λύση του με αυτή την Κυβέρνηση.

 Στο πλαίσιο μιας ολοκληρωμένης πολιτικής για τον πρωτογενή τομέα, επιδιώκουμε την άρση διαχρονικών αδικιών και την τόνωση του αγροτικού εισοδήματος και την απαραίτητη στροφή της γεωργίας μας, προς την καινοτομία και την εξωστρέφεια. Παραμένουμε σταθερά στο πλευρό των αγροτών εξαντλώντας κάθε πόρο που διαθέτουμε φτάνοντας στα όρια αντοχής της οικονομίας μας και φυσικά θα συνεχίσουμε να το κάνουμε. Επίσης, από την 1η Ιανουαρίου 2025 αντικαθιστούμε το Τέλος Χαρτοσήμου, με το Ειδικό Τέλος Συναλλαγής. Το νέο Ψηφιακό Τέλος Συναλλαγής θα επιβάλλεται επί των συναλλαγών ανεξάρτητα από τον τόπο κατάρτισης τους, εφόσον ένας τουλάχιστον συμβαλλόμενος έχει φορολογική κατοικία ή μόνιμη εγκατάσταση στην Ελλάδα και δεν συντρέχει λόγος απαλλαγής από τους συμβαλλόμενους. Αυτές οι συναλλαγές κατονομάζονται «ρητώς» στο νόμο και δεν υπόκεινται σε άλλους έμμεσους φόρους.

 Επιπλέον, καταργείται το Τέλος Χαρτοσήμου σε μία σειρά από σημαντικές συναλλαγές, όπως χρήση δανείου, ασφαλιστικές συναλλαγές, σύσταση και αύξηση μη κερδοσκοπικών νομικών προσώπων, πιστώσεις τραπεζών υπέρ εισαγωγέων, συμβατικοί τόκοι δανείων και πιστώσεων. Επιπρόσθετα, καταργείται σε περισσότερες από 100 συναλλαγές όπου αφορούν σε χαρτοσήμου επί παραβόλων, όπως η άδεια γάμου, οι επαγγελματικές άδειες κ.τ.λ.

 Η κατάργηση του Τέλους Χαρτοσήμου δεν συμπαρασύρει και την κατάργηση του παραβόλου, για τις εν λόγω συναλλαγές. Οδηγεί ωστόσο σε μείωση της τελικής επιβάρυνσης. Επίσης, καταργείται σε περισσότερες από 500 συναλλαγές, τις οποίες επιβαλλόταν το Τέλος Χαρτοσήμου 2,4% ή 3,6% επί των κρατήσεων που αφορούν τα νομικά πρόσωπα Δημοσίου Δικαίου ή το Δημόσιο.

Κυρίες και κύριοι συνάδελφοι, θα περίμενα από την Αντιπολίτευση να έχει το πολιτικό θάρρος και το ψυχικό σθένος, να ψηφίσει το νομοσχέδιο που αφενός εκσυγχρονίζει τις συναλλαγές του πολίτη, με τις υπηρεσίες του Δημοσίου, διευκολύνοντας και εξοικονομώντας χρόνο για τις παραγωγικές δραστηριότητες του και αφετέρου στηρίζει τον αγροτικό κόσμο και τον πρωτογενή τομέα, με την κατάργηση του Ειδικού Φόρου κατανάλωσης στο αγροτικό πετρέλαιο.

Αντ’ αυτού, άκουσα, διαφορετικά πράγματα από αυτά που έχει το νομοσχέδιο ίσως, γιατί δεν έχει το πολιτικό θάρρος να τοποθετηθεί επί των θετικών Διατάξεων, αυτού του νομοσχεδίου.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Εμείς σας ευχαριστούμε κ. συνάδελφε και ολοκληρώνουμε τη σημερινή Συνεδρίαση, με την εισήγηση του Υφυπουργού Εθνικής Οικονομίας και Οικονομικών, του κυρίου Χρήστου Δήμα. Ορίστε, κύριε Υπουργέ έχετε το λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ κύριε Πρόεδρε και ευχαριστώ και όλους τους συναδέλφους από όλα τα κόμματα. Θα ήθελα να πω ότι χαίρομαι πάρα πολύ που η κριτική εστιάζει στο ότι πρέπει να μειώσουμε ακόμα περισσότερο τους φόρους. Όμως, μου δίνετε και την ευκαιρία να πω ό,τι κάποιοι το κάνουνε με πράξη αυτό τα τελευταία χρόνια, ενώ κάποιοι άλλοι που είχαν τη δυνατότητα να το κάνουν, έκαναν ακριβώς το αντίθετο.

Η κατάργηση, του Τέλους Χαρτοσήμου, για πάνω από 600 συναλλαγές και η αντικατάστασή του από το Ψηφιακό Τέλος Συναλλαγής, είναι ένα σημαντικό «νοικοκύρεμα» και εδώ θέλω να ευχαριστήσω τους προκατόχους μου, Υφυπουργούς Εθνικής Οικονομίας και Οικονομικών, τον Απόστολο Βεσυρόπουλο, τον σημερινό Πρόεδρο της Επιτροπής που ξεκίνησε τη διαδικασία του νομοσχεδίου, αλλά και τον Χάρη Θεοχάρη, ο οποίος σε πολύ μεγάλο βαθμό διαμόρφωσε το σημερινό νομοσχέδιο, άρα, είναι πολύ σημαντική η συμβολή και των και των δύο.

Θέλω, επίσης, να υπογραμμίσω πως δεν υπάρχει καμία νέα επιβολή τέλους στο συγκεκριμένο νομοσχέδιο, έχουμε μόνο καταργήσεις. Στόχος του είναι να απαλλάξει τους πολίτες, τους επαγγελματίες, τις επιχειρήσεις, αλλά και την Πολιτεία από γραφειοκρατικές διαδικασίες που τους επιβαρύνουν μέχρι σήμερα.

Σκοπός, είναι ο εκσυγχρονισμός του νομοθετικού πλαισίου επιβολής φόρου στις συναλλαγές, η απλοποίηση και ψηφιοποιήση της διαδικασίας, ο εξορθολογισμός της βάσης επιβολής του φόρου επί συναλλαγών, καθώς και η μείωση των διοικητικών βαρών.

Συνιστά, ένα ποιοτικό άλμα και αποδεικνύει την πρόθεση της Κυβέρνησης να βελτιώσει την καθημερινότητα των Ελλήνων πολιτών, στο πεδίο των συναλλαγών. Το γεγονός, ότι υπάρχουν δεκάδες διάσπαρτες Διατάξεις που αναφέρονται στα Τέλη Χαρτοσήμου, ειδικά όσον αφορά σε διαδικασίες ή και σε υποκειμενικές και αντικειμενικές απαλλαγές από το χαρτόσημο, δημιουργεί μεγάλα προβλήματα στην ορθή ερμηνεία και εφαρμογή των σχετικών Φορολογικών Διατάξεων, τόσο στους φορολογούμενους όσο και στη Φορολογική Διοίκηση.

Σήμερα, υπάρχει μόνο ένας αριθμός λογαριασμού εσόδων για όλες τις συναλλαγές που υπόκεινται σε χαρτόσημο, ανεξαρτήτως του αν τα εν λόγω έσοδα έχουν εισπραχθεί μέσω υποβολής δήλωσης από τους φορολογούμενους ή κατόπιν ελέγχου.

Επομένως, δεν υπάρχει ακριβής καταγραφή των πηγών των εσόδων, ανά κατηγορία συναλλαγών, η δυνατότητα αξιολόγησης κόστους οφέλους ανά πηγή εσόδου, σε ποιο βαθμό τα έσοδα προέρχονται βάσει δήλωσης ή βάσει ελέγχου, καθώς και τα ποσά που εκκρεμούν ενώπιον των Διοικητικών Δικαστηρίων.

Σήμερα, για την επιβολή Τέλους Χαρτοσήμου, είναι αναγκαία η κατάρτιση εγγράφου ή η εγγραφή στα βιβλία της πράξης που υπόκειται σε Τέλος Χαρτοσήμου. Όμως, στο σύγχρονο επιχειρηματικό περιβάλλον, οι συμβάσεις δεν είναι μόνο εγγραφές, αλλά συναντάμε πλήθος συμβάσεων καταρτιζομένων με πλείστους άλλους τρόπους.

Επίσης, η αρχή που διέπει τη Φορολογία Χαρτοσήμου μέχρι και σήμερα, είναι η αρχή της εδαφικότητας, δηλαδή η σύνταξη του εγγράφου πρέπει να λάβει χώρα στην Ελλάδα. Επιβάλλεται, Τέλος Χαρτοσήμου και σε έγγραφα που καταρτίζονται στην αλλοδαπή, αλλά έχουν εκτελεστότητα στην Ελλάδα.

Αυτό, έχει οδηγήσει σε πολλές αμφισβητήσεις και εκκρεμείς δικαστικές αποφάσεις, αναφορικά με τον τρόπο κατάρτισης της σύμβασης, καθώς και τις προϋποθέσεις εκτελεστότητας αυτής.

 Στη φορολογία χαρτοσήμου η επιβολή τέλους αφορά, κατά βάση, όλες τις συναλλαγές, οι οποίες δεν εμπίπτουν σε άλλες φορολογίες, όπως Φ.Π.Α., φόρος συγκέντρωσης κεφαλαίων, φόρο μεταβίβασης, φόρο δωρεών κ.λπ.. Με τον τρόπο αυτό, δημιουργούνται σοβαρές αμφιβολίες για το αντικείμενο της φορολόγησης.

Με το ψηφιακό τέλος συναλλαγής, επιτυγχάνεται η δημιουργία ενός νέου νομοθετικού κειμένου το οποίο αντικατοπτρίζει τις εξελίξεις στη φορολογική νομοθεσία, συμβαδίζοντας με τους λοιπούς ισχύοντες νόμους και κώδικες.

Επίσης, πλέον, θα έχουμε ενιαίο νομοθετικό κείμενο, που θα ενοποιήσει όλες τις διατάξεις, που αναφέρονται σε ψηφιακό τέλος συναλλαγής, ειδικά όσον αφορά σε διαδικασίες ή και σε υποκειμενικές και αντικειμενικές απαλλαγές από τον φόρο. Με αυτόν τον τρόπο, δεν θα δημιουργούνται προβλήματα στην ορθή ερμηνεία και εφαρμογή των σχετικών φορολογικών διατάξεων τόσο στους φορολογούμενους όσο και στη φορολογική διοίκηση.

Θα υπάρχουν ακριβείς και σαφείς ορισμοί του αντικειμένου στο ψηφιακό τέλος συναλλαγής. Αυτό επιτυγχάνεται με την απαρίθμηση συγκεκριμένων συναλλαγών που ορίζονται στο νομοσχέδιο, ο οποίος ορίζει ότι για κάθε συναλλαγή το υποκείμενο και το αντικείμενο του φόρου. Με αυτό τον τρόπο, δεν θα υπάρχουν αμφιβολίες για το αντικείμενο της φορολόγησης.

Υπάρχει μετάβαση από ένα ευρύ ορισμό περί του αντικειμένου φορολογίας τέλους χαρτοσήμου στην ρητή και σαφή πρόβλεψη συγκεκριμένων ρητά οριζομένων συναλλαγών, που ορίζονται στο νέο πλαίσιο φορολογίας του τέλους ψηφιακής συναλλαγής και μόνο σε αυτές. Έτσι, θα επιτευχθεί η νομική βεβαιότητα και θα δημιουργηθεί ασφάλεια στις συναλλαγές και στο, εν γένει, επιχειρηματικό περιβάλλον.

Επίσης, θα υπάρξει μία ακριβής καταγραφή των πηγών των εσόδων ανά κατηγορία συναλλαγών και επομένως, η φορολογική Αρχή θα μπορεί να αξιολογεί το κόστος όφελος ανά πηγή εσόδου.

Στη νέα φορολογία κάμπτεται η Αρχή της Τυπικότητας. Αυτό σημαίνει ότι για την επιβολή ψηφιακού τέλους συναλλαγής, δεν θα είναι αναγκαία η κατάρτιση εγγράφου ή εγγραφεί στα βιβλία της πράξης που υπόκειται σε τέλος χαρτοσήμου, αλλά αρκεί η κατάρτιση της πράξης με οποιονδήποτε τρόπο, δηλαδή και με προφορικό, αλλά και με ηλεκτρονικό τρόπο. Αποσυνδέεται ο φόρος από τις έννοιες «έγγραφο και έγγραφη σύμβαση» και χρησιμοποιείται ο όρος «συναλλαγή». Η διάκριση φορολόγησης μεταξύ άτυπων και έγγραφων συμβάσεων, δεν εξυπηρετεί, πλέον, κάποιο σκοπό στο σύγχρονο επιχειρηματικό περιβάλλον. Ο όρος «συναλλαγή», περιλαμβάνει, όχι μόνο κάθε έγγραφη σύμβαση που συνάπτεται μεταξύ των υποκειμένων στον φόρο, αλλά ακόμα και ατύπως συναπτόμενες συμβάσεις.

Στις νέες διατάξεις αίρεται, όμως και η Αρχή της Εδαφικότητας, καθώς το τέλος συναρτάται με τη φορολογική κατοικία στην Ελλάδα του ενός, τουλάχιστον, συμβαλλόμενου. Το ψηφιακό τέλος συναλλαγής επιβάλλεται, πλέον, σε πράξεις και συναλλαγές στις οποίες, τουλάχιστον, το ένα μέρος είναι πρόσωπο με φορολογική κατοικία στην Ελλάδα.

Καθορίζεται ενιαίος χρόνος απόδοσης τέλους.

Εισάγεται ψηφιακή διαδικασία απόδοσης του τέλους.

Να τονίσω σε αυτό το σημείο, διότι η Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κυρία Βατσινά, ρώτησε εύλογα, «πότε θα είναι έτοιμη η πλατφόρμα;».

Η πλατφόρμα θα είναι έτοιμη την 1η Δεκεμβρίου του 2024, όπου θα είναι και η έναρξη ισχύος του νόμου. Με τον τρόπο αυτό, εξασφαλίζεται, συνεπώς, η ομαλή είσπραξη του φόρου, ενώ συγχρόνως διευκολύνεται η παρακολούθηση και ο έλεγχος είσπραξης των φορολογικών εσόδων. Έτσι, επιτυγχάνεται εξορθολογισμός της βάσης επιβολής του φόρου επί συναλλαγών και επέρχεται μείωση των διοικητικών βαρών.

Καθορίζει ο υπόχρεος προς απόδοση, καθώς και ο βαρυνόμενος, με τη δαπάνη του τέλους.

Το ψηφιακό τέλος συναλλαγών εναρμονίζεται πλήρως με τον στόχο δημιουργίας ενός φιλικού προς την επιχειρηματικότητα περιβάλλοντος και την ανάγκη προσέλκυσης επενδύσεων.

Αφήνουμε, λοιπόν, στο παρελθόν το παρωχημένο ισχύον πλαίσιο για το τέλος χαρτοσήμου και αξιοποιώντας τις νέες τεχνολογίες, αντιμετωπίζουμε χρόνια ζητήματα που προκαλούσαν σύγχυση στους πολίτες και ασάφειες στην εφαρμογή της φορολογικής νομοθεσίας.

Επειδή ερωτηθήκαμε ποιους εξυπηρετούμε με το πλαφόν στις 150.000 ευρώ για την καταβολή του ψηφιακού τέλους συναλλαγής;

 Θα σας πω ότι αυτούς που εξυπηρετούμε, κυρία συνάδελφε, είναι το δημόσιο συμφέρον. Το εξήγησε πολύ ωραία και ο πρώην Υφυπουργός, ότι με το πλαφόν που βάλαμε θέλουμε να μειώσουμε τα δάνεια, που έπαιρναν οι ελληνικές εγχειρήσεις στο εξωτερικό. Θέλουμε να δούμε πως μπορούμε να δώσουμε επιπλέον κίνητρα, ώστε να έρθουν να δανείζονται εδώ πέρα. Και συμφωνώ, με αυτό που είπε ο κ. Θεοχάρης, ότι τα 105.000 ευρώ ως πλαφόν, ίσως είναι και μεγάλο. Δηλαδή, υπάρχουν αρκετές χώρες, οι οποίες έχουν πολύ χαμηλότερο ακόμα και μηδενικό πλαφόν σε τέτοιες περιπτώσεις. Για πρώτη κίνηση, όμως, το να βάλουμε το πλαφόν στις 105.000 ευρώ είναι μία ασφαλής εκκίνηση.

Άρα, στο ποιον εξυπηρετούμε, νομίζω ότι εδώ πέρα είναι είτε άστοχο το ερώτημα ή κρίνετε «εξ ιδίων τα αλλότρια».

Θέλω ενδεικτικά να δώσω συγκεκριμένα παραδείγματα για τις καταργήσεις του τέλους χαρτοσήμου σε κάποιες χαρακτηριστικές περιπτώσεις, για να είναι ακόμα πιο κατανοητό το εύρος των συναλλαγών που υπάρχει σήμερα το τέλος χαρτοσήμου.

Ξεκινώντας θέλω να απαντήσω όμως και στον κ. Φωτόπουλο, λέγοντάς του, ότι δεν θα υπάρχει ψηφιακό τέλος συναλλαγής στα ομολογιακά δάνεια. Ήταν κάτι το οποίο πράγματι συζητούσαμε και ήταν στη δημόσια διαβούλευση, αλλά τη δημόσια διαβούλευση -όπως ξέρετε- εμείς την λαμβάνουμε πάρα πολύ σοβαρά. Το συζητήσαμε και έχει αποσυρθεί.

Άρα, βλέπατε προφανώς το σχέδιο νόμου το οποίο είχε ανέβει στη δημόσια διαβούλευση και όχι την τελευταία εκδοχή του.

Καταργείται το τέλος χαρτοσήμου σε μια σειρά από σημαντικές συναλλαγές, όπως είναι τα χρησιδάνεια, στα δάνεια επί ασφαλιστηρίων ζωής, στις ασφαλιστικές συναλλαγές, υπεραπόδοση του μαθηματικού αποθέματος, στις λοιπές συναλλαγές ασφαλιστικών εταιρειών, στη σύσταση και αύξηση κεφαλαίου μη κερδοσκοπικών νομικών προσώπων, οντοτήτων, ενέγγυες πιστώσεις τραπεζών υπέρ εισαγωγέων, συμβατικοί τόκοι δανείων και πιστώσεων.

Επιπρόσθετα, καταργείται σε περισσότερες από 100 συναλλαγές, που αφορούν σε χαρτόσημα επί παραβόλων.

Μπορεί να γίνω κουραστικός, αλλά θέλω να δείξω το εύρος. Για την έκδοση της άδειας θρησκευτικού αλλά και πολιτικού γάμου, το τέλος σήμερα είναι στα 18 ευρώ, καταργείται. Για την έκδοση πράξης διαζυγίου, το τέλος είναι στα 18 ευρώ, καταργείται. Για την έκδοση οικοδομικών αδειών επιβάλλεται χαρτόσημο 2 τοις χιλίοις επί του προϋπολογισμού του έργου της αμοιβής των μηχανικών, καταργείται.

Για την άδεια ασκήσεως ελεύθερων επαγγελματιών επιβάλλεται τέλος 36 ευρώ, καταργείται. Για την αναγγελία άσκησης επαγγέλματος κουρέα, κομμωτή, το τέλος χαρτοσήμου, όπως είπαμε, είναι 36 ευρώ, καταργείται. Για την αναγγελία άσκησης επαγγέλματος τεχνίτη περιποίησης χεριών ποδιών, πάλι καταργείται. Για τη δημοσίευση των ισολογισμών επιβάλλεται τέλος χαρτοσήμου 18 ευρώ, καταργείται. Για την έκδοση άδειας λειτουργίας τουριστικού ή ταξιδιωτικού γραφείου, το τέλος είναι στα 174 ευρώ, καταργείται. Για την έκδοση πιστοποιητικού ναυτικής εργασίας, καταργείται. Το τέλος καλλυντικών επί χονδρικής αξίας πωλήσεων 2%, καταργείται.

Για την άδειας λειτουργίας ιαματικών πηγών, ήταν 90 ευρώ, καταργείται. Για την ανανέωση άδειας λειτουργίας ιαματικών πηγών και αυτή καταργείται. Για την έκδοση πιστοποιητικών πλοϊμότητας ελληνικών πλοίων και αεροσκαφών, τα πιστοποιητικά και αυτά καταργούνται. Για το διεθνές πιστοποιητικό γραμμής φόρτωσης, καταργείται. Για το πρωτόκολλο γενικής επιθεώρησης επιβατηγού και φορτηγού πλοίου, καταργείται. Για την έκδοση προσωρινής άδειας και εγκατάστασης λειτουργίας τηλεοπτικού σταθμού, καταργείται και αυτό.

Επίσης, καταργείται σε εκατοντάδες συναλλαγές στις οποίες επιβαλλόταν τέλος χαρτοσήμου 2,4% ή 3,6% επί των κρατήσεων που αφορούν Νομικά Πρόσωπα Δημοσίου Δικαίου ή το Δημόσιο, όπως, επί κρατήσεων επί Εθνικού Οργανισμού Φαρμάκων, υπέρ του Ταμείου Χρηματοδότησης Δικαστικών Κτιρίων, υπέρ της Ανεξάρτητης Αρχής Δημοσίων Συμβάσεων και για λόγους πλήρους νομικής ασφάλειας, προβλέπεται ρητώς, ότι δεν επιβάλλεται ψηφιακό τέλος συναλλαγής σε συμβάσεις, συναλλαγές και πράξεις, που υπάγονται στο πεδίο εφαρμογής του Κώδικα Φόρου Προστιθέμενης Αξίας, του Κώδικα Φορολογίας κληρονομιών, δωρεών, γονικών παροχών και κερδών από τυχερά παίγνια, του φόρου μεταβίβασης ακινήτων, του φόρου συγκέντρωσης κεφαλαίου, του φόρου τραπεζικών εργασιών και του φόρου μεταβίβασης αυτοκινήτων.

Συνεπώς, καταργούμε το χαρτοσήμου για περισσότερες από 600 συναλλαγές, με άμεσο όφελος για τους φορολογούμενους και παράλληλα θεσπίζουμε νέα ηλεκτρονικά εργαλεία που διευκολύνουν το ελεγκτικό έργο της Α.Α.Δ.Ε., για τον περιορισμό της φοροδιαφυγής.

Εισάγεται το νέο Ψηφιακό Τέλος Συναλλαγής με ξεκάθαρο πεδίο εφαρμογής μέσω της ψηφιακής πλατφόρμας, θα επιβάλλεται επί των συναλλαγών που κατονομάζεται ρητά στο νόμο, ανεξάρτητα από τον τόπο κατάρτισής τους, εφόσον ένας τουλάχιστον συμβαλλόμενος έχει φορολογική κατοικία ή μόνιμη εγκατάσταση στην Ελλάδα και δεν συντρέχει λόγος απαλλαγής για τους συμβαλλόμενους.

Οι συναλλαγές αυτές όπως είπα, δεν υπόκεινται σε άλλους έμμεσους φόρους.

 Το τέλος συναλλαγής, για συναλλαγές μεταξύ ιδιωτών, θα βεβαιώνεται αφού υποβληθεί η ηλεκτρονική δήλωση μέσω της ψηφιακής πλατφόρμας. Η δήλωση και απόδοση του τέλους γίνεται μέχρι το τέλος του επόμενου μήνα, από εκείνον της συναλλαγής. Εξαιρούνται οι περιπτώσεις όπου υπάρχει υποχρέωση παρακράτησης φόρου εισοδήματος. Η βεβαίωση και απόδοση προφανώς γίνεται με βάση τις προθεσμίες των παρακρατούμενων φόρων, στα μισθώματα. Η απόδοσή του γίνεται μέσω της υποβολής της δήλωσης φορολογίας εισοδήματος και η περίπτωση τρεχούμενου δοσοληπτικού λογαριασμού, όπου η δήλωση και η απόδοση γίνεται εντός του πρώτου μήνα του επόμενου φορολογικού έτους.

 Για συναλλαγές με το Δημόσιο, το τέλος συναλλαγής καταβάλλεται ηλεκτρονικά πριν την κατάρτιση ή έκδοση της οικείας πράξης. Οι συντελεστές του ψηφιακού τέλους συναλλαγής για συναλλαγές μεταξύ ιδιωτών, αποσαφηνίζονται και ορίζονται ως εξής, είναι τέσσερις. Αρκετοί από εσάς αναφερθήκατε σε αυτούς.

Ο πρώτος είναι το 3,6%, στα μισθώματα ακινήτων, στα τιμολόγια είσπραξης αποζημιώσεων νόμιμων τόκων και τόκων υπερημερίας και σε συναλλαγές ή συμβάσεις μεταξύ φυσικών προσώπων που δεν ασκούν επιχειρηματική δραστηριότητα και προσώπων που ασκούν επιχειρηματική δραστηριότητα και συμβάλλονται για πράξεις που δεν αφορούν αυτήν, καθώς και στις περιπτώσεις όπου ένας συμβαλλόμενος είναι Δημόσιο, ο Δήμος ή νομικό πρόσωπο δημοσίου δικαίου.

Σε ό,τι αφορά τα ενοίκια, διευκρινίζεται ότι δεν επιβάλλεται το ψηφιακό τέλος συναλλαγής σε μισθώσεις που υπάγονται σε ΦΠΑ και σε συμβάσεις μίσθωσης κατοικίας.

Υπόχρεος για τη δήλωση του ψηφιακού τέλους συναλλαγής είναι ο εκμισθωτής. Αν ο εκμισθωτής δεν έχει υποχρέωση υποβολής δήλωσης φορολογίας εισοδήματος τότε υπόχρεος για τη δήλωση και την απόδοση καθίσταται ο μισθωτής.

 Δεύτερος συντελεστής είναι το 2,4% εφόσον όλοι οι συμβαλλόμενοι ή οι συναλλασσόμενοι ασκούν επιχειρηματική δραστηριότητα ή τουλάχιστον ένας έχει την νομική μορφή ΑΕ, ΙΚΕ ή ΕΠΕ.

Τρίτος συντελεστής είναι το 1,2% εφόσον πρόκειται για καταβολή αμοιβής σε φυσικά πρόσωπα ή μέλη διοίκησης και για κατάθεση ή ανάληψη από τα χρηματικά διαθέσιμα νομικών προσώπων και οντοτήτων και ο τέταρτος είναι το 0,3% επί των προσκομιζόμενων επιταγών σε πιστωτικά ιδρύματα.

 Σε άλλες διατάξεις του νομοσχεδίου, παραχωρείται η αποκλειστική χρήση, διαχείριση και εκμετάλλευση του Ολυμπιακού Κέντρου Γαλατσίου στον Δήμο Γαλατσίου για 40 χρόνια. Αντί για αντάλλαγμα, ο Δήμος υποχρεούται να αποκαθιστά τις ζημιές της στέγης των κτηρίων της εγκατάστασης. Αναλαμβάνει επίσης, την υποχρέωση της ενεργειακής αναβάθμισης των κτηρίων της εγκατάστασης σε βαθμό που να καταστεί σταδιακά ενεργειακά αυτόνομη και να ενημερώνει ανά πενταετία το Υπουργείο Εθνικής Οικονομίας και Οικονομικών, αλλά και την ΕΤΑΔ για την εξέλιξη της αξιοποίησης των εγκαταστάσεων και την πορεία των υποχρεώσεών του. Στο τέλος της Παραχώρησης θα επιστρέψει τα ακίνητα με τις βελτιώσεις τις οποίες θα έχει επιφέρει, οι οποίες παραμένουν προς όφελος του Δημοσίου χωρίς ο Δήμος Γαλατσίου να δικαιούται αποζημίωση.

 Απαλλάσσεται από το τεκμαρτό εισόδημα και τον ΕΝΦΙΑ, η δωρεάν παραχώρηση ακινήτων κρατών της Ευρωπαϊκής Ένωσης σε μη κερδοσκοπικά νομικά πρόσωπα για την εκπλήρωση του μορφωτικού και πολιτιστικού τους σκοπού. Καθορίζεται η ΑΑΔΕ ως αρμόδια αρχή σε ότι αφορά στη διακρατική συνεργασία στο πλαίσιο της Ευρωπαϊκής Ένωσης με το Ηνωμένο Βασίλειο και τη Νορβηγία επί φορολογικών και τελωνειακών αντικειμένων. Το ανώτατο ύψος της λιανικής τιμής πώλησης προ φόρων ενός επιβατηγού αυτοκινήτου που παραχωρείται από την επιχείρηση για επαγγελματική χρήση, το λεγόμενο Leasing και δεν θεωρείται εισόδημα, το αυξάνουμε το ποσό, από τις 17.000 ευρώ στις 20.000 ευρώ. Λαμβάνοντας υπόψιν ότι τα τελευταία χρόνια, η λιανική τιμή προ φόρων πώλησης αυτοκινήτων έχει αυξηθεί σημαντικά. Για αυτό, τροποποιείται η σχετική διάταξη.

 Έκπτωση δωρεών προς το Δημόσιο, από τα ακαθάριστα έσοδα των νομικών προσώπων και νομικών οντοτήτων, είναι τροποποίηση του Κώδικα Φορολογίας Εισοδήματος και μάλιστα με την προτεινόμενη διάταξη, προστίθενται στις δαπάνες που εκπίπτουν από το εισόδημα για τον προσδιορισμό του φόρου εισοδήματος, από επιχειρηματική δραστηριότητα και οι δωρεές σε χρήμα ή σε είδος που γίνονται προς το Ελληνικό Δημόσιο.

 Όλοι καταλαβαίνουμε ότι θέλουμε να δώσουμε ακόμα περισσότερα κίνητρα σε όσους έχουν τη δυνατότητα, μπορούν να δώσουν δωρεές στο Ελληνικό Δημόσιο και με την διάταξη αυτή θεωρούμε πως δίνουμε ένα πολύ-πολύ σημαντικό επιπλέον κίνητρο.

Στόχος προφανώς είναι η αύξηση των δωρεών που συμβάλλουν στην βελτίωση των υποδομών αλλά και της καθημερινότητας όλων των πολιτών. Το άρθρο 39 είναι εξαιρετικά σημαντικό, είναι η κατάργηση του ειδικού φόρου κατανάλωσης για το αγροτικό πετρέλαιο. Με αυτό τον τρόπο η πολιτεία δείχνει έμπρακτα πως στηρίζουμε τους παραγωγούς μας βάζοντας μηδενικό συντελεστή ειδικού φόρου κατανάλωσης ανά χιλιόλιτρο από το έτος 2025 και επιτρέψτε μου να πω ότι ο συγκεκριμένος είναι ανεκχώρητος και ακατάσχετος. Αυτό το λέω διότι ο συνάδελφος ο κύριος Χαλκιάς αναφέρθηκε στους παραγωγούς μεταξύ άλλων, όπως και ο κύριος Λεονταρίδης. Νομίζω ότι είναι πάρα πολύ σημαντικό μέτρο για όλους τους αγρότες σε όλη την Ελλάδα και θέλω να δω εάν θα υπερψηφιστεί από το σύνολο των κομμάτων.

Κλείνοντας σε όλο τον κόσμο αλλά και στην πατρίδα μας ειδικότερα τα τελευταία χρόνια βιώνουμε δυστυχώς τις δραματικές επιπτώσεις της κλιματικής κρίσης. Τα ακραία καιρικά φαινόμενα όπως οι φωτιές και οι πλημμύρες είναι ολοένα συχνότερες και με μεγαλύτερη ένταση. Οι καταστροφές που αφήνουν πίσω τους τα ακραία καιρικά φαινόμενα είναι ανυπολόγιστες, την ίδια στιγμή έχουμε και πολύ σημαντικές καταστροφές από σεισμούς στην πατρίδα μας και η κυβέρνηση της Νέας Δημοκρατίας του Κυριάκου Μητσοτάκη από την πρώτη στιγμή πήρε πολύ συγκεκριμένες πρωτοβουλίες στην προσπάθεια να βοηθήσει τους συμπολίτες μας που έχουν πληγεί από φωτιές, από πλημμύρες και από σεισμούς.

Σε αυτό το πλαίσιο, λοιπόν, θέλω να ενημερώσω το Σώμα πως θα φέρουμε σε αυτό το νομοσχέδιο τροπολογία, διατάξεις ειδικότερα για την αναστολή είσπραξης χρεών πληγέντων από θεομηνίες όπου θα αυξάνεται το χρονικό διάστημα κατά έξι μήνες για το οποίο ο Υπουργός Εθνικής Οικονομίας και Οικονομικών μπορεί να αναστέλλει την είσπραξη των ληξιπρόθεσμων χρεών προς το δημόσιο. Αντιστοίχως θα υπάρχει διάταξη για την αναστολή πράξεων αναγκαστικής εκτέλεσης για τους πληγέντες. Όλα αυτά προφανώς θα εξειδικεύονται μετά με Υπουργικές Αποφάσεις και προφανώς αφορούν και τους πληγέντες στη Θεσσαλία.

Πριν κλείσω όμως, επειδή ακούστηκαν αρκετά θέματα για την πορεία της οικονομίας, θέλω να αναφέρω το εξής: η Κυβέρνηση μας από την πρώτη στιγμή δεν ισχυρίστηκε πως τα κάνουμε όλα τέλεια, όμως νομίζω είναι αδιαμφισβήτητο πως τα τελευταία πέντε χρόνια έχουν γίνει πραγματικά πολύ σημαντικά βήματα προς τα εμπρός. Θα πω ότι και στον πραγματικό μισθό και στο μέσο μισθό και στον κατώτατο μισθό έχουν γίνει πολύ σημαντικές αυξήσεις. Ειδικότερα τον κατώτατο μισθό τον παραλάβαμε το 2019 στα 650 ευρώ, τον έχουμε αυξήσει στα 830 ευρώ και αυτό που έχουμε δηλώσει είναι ότι μέχρι το τέλος της θητείας μας θα φτάσει στα 950 ευρώ. Για την ανεργία άκουσα κριτική ότι έχει μειωθεί μόνο 8 μονάδες τα τελευταία τεσσερισήμισι χρόνια. Θα σας απαντήσω ότι έχουν δημιουργηθεί πάνω από 450.000 νέες θέσεις εργασίας τα τελευταία πέντε χρόνια και αναρωτιέμαι πόσες θέσεις εργασίας, μιας και έγινε σύγκριση στον δείκτη της ανεργίας, δημιουργήθηκαν τα προηγούμενα χρόνια από άλλες κυβερνήσεις.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ(Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** 450.000 θέσεις εργασίας, ήμουν Υπουργός Εργασίας.

**ΧΡΗΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Και όπως είπαμε αυξάνονται και οι θέσεις εργασίας και ο πραγματικός μισθός και ο μέσος μισθός και ο κατώτατος μισθός.

Επίσης, επειδή έγινε πολύ συγκεκριμένη αναφορά για τους συμπολίτες μας που βρίσκονται σε κίνδυνο φτώχειας, να πω ότι και εκεί πέρα τα τελευταία χρόνια έχει μειωθεί κατά 3%. Ναι, είναι πάρα πολύ σημαντικά ζητήματα αυτά και προφανώς θέλουμε να δούμε πώς μπορούμε να μειώσουμε ακόμα περισσότερο αυτό το ποσοστό των συμπολιτών μας αλλά και για την πορεία του δεκαετούς ομολόγου που επιτέλους είναι σταθερό τα τελευταία χρόνια σε πολύ χαμηλά επίπεδα, με αποτέλεσμα να έχουμε τη δυνατότητα σταθερά να βγαίνουμε στις αγορές όποτε θέλουμε και να δανειζόμαστε με πολύ καλούς όρους και στην αποκλιμάκωση του δημοσίου χρέους που έχουμε ρεκόρ αποκλιμάκωσης δημοσίου χρέους σε σχέση με οποιοδήποτε άλλο κράτος στην Ευρωπαϊκή Ένωση και στους ρυθμούς της οικονομικής ανάπτυξης όπου πάλι έχουμε ρεκόρ οικονομικής ανάπτυξης και είμαστε πολύ πάνω από τον ευρωπαϊκό μέσο όρο τα τελευταία χρόνια αλλά και οι προβλέψεις μας για τα επόμενα χρόνια είναι από επάνω.

 Και στις εξαγωγές όπου έχουμε ρεκόρ εξαγωγών τα τελευταία χρόνια. Και έχουμε πολύ σημαντικές αυξήσεις καταθέσεων, τόσο στα νοικοκυριά, αλλά και στις επιχειρήσεις. Να τονίσω ότι η Ελλάδα το 2023 είχε έναν από τους χαμηλότερους πληθωρισμούς σε όλη την Ε.Ε. Μόνο η Ολλανδία και η Κύπρος είχαν χαμηλότερο πληθωρισμό.

Κλείνοντας, επειδή έγινε κριτική για την Ελλάδα και τη Βουλγαρία, θέλω να πω ότι με στοιχεία της Eurostat για την πραγματική ατομική κατά κεφαλήν κατανάλωση το 2023 η χώρα μας δεν είναι προτελευταία, είναι 21η. Κι εγώ θα δεχθώ την κριτική ότι είμαστε χαμηλά στην 21η θέση, άρα είναι μόνο 6 χώρες της Ε.Ε. κάτω από εμάς. Όμως, είναι διαφορετικό να λέμε ότι είναι προτελευταία και διαφορετικό να είμαστε 21οι.

Προφανώς, ο στόχος της Κυβέρνησης είναι να δούμε πώς μπορούμε να αυξήσουμε ακόμα περισσότερο το βιοτικό επίπεδο όλων των συμπολιτών μας, όμως το να φτάνουμε στο ακριβώς αντίθετο φέρνοντας ψευδή στοιχεία και πράγματα τα οποία δεν ανταποκρίνονται στην πραγματικότητα, σε κάθε περίπτωση αδικούν μόνο αυτούς που τα λένε.

Αυτά, κ. Πρόεδρε, ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. Υπουργέ.

Και με την τοποθέτηση, εισήγηση του κυρίου Υφυπουργού ολοκληρώνεται η συνεδρίαση. Η επόμενη συνεδρίαση είναι τη Δευτέρα 9/9/2024 και ώρα μία στην αίθουσα Γερουσίας, με θέμα ημερήσιας διάταξης την ακρόαση των εξωκοινοβουλευτικών προσώπων. Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Καλαφάτης Σταύρος, Καραμανλή Άννα, Καράογλου Θεόδωρος, Κοτρωνιάς Γεώργιος, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Γιαννούλης Χρήστος, Καραμέρος Γεώργιος, Μάλαμα Κυριακή, Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Τσοκάνης Χρήστος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

Τέλος και περί ώρα 13:15 λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**